text
stringlengths 33
26.1k
| label
stringclasses 5
values |
|---|---|
Виталий Пронин Ог 40 миллион манет висъямын вылӥ технологиосын эмъянлы. 489 миллион 921 сюрс манет кошкоз выль школаос ӝутонлы.Бюджетэ воштонъёс пыртыны дасямын. Соосты эскеризы Кун Кенешысь Бюджетъя, вытъя но коньдон ужпумъёсъя ялан ужась комиссилэн заседанияз.Коньдон ужпумъёсъя министр Станислав Евдокимов верамъя, бюджетэ ватсаса вуыны кулэ 3,8 миллиард манет. Удмурт Элькун но федерал ведомствоос валче ужанъя соглашениосты 1-тӥ мартозь юнматӥзы уго. Озьы федерал центрысь целевой программаосты быдэстонлы субсидиос вуизы. Со сяна, уксё вуиз выт тыронъёсысь но акцизъёсысь. Таин валче улон-вылонын тужгес кулэ луись удысъёслы ватсаса уксё висъяны луонлык кылдӥз. Кылсярысь, «скорой» машинаос басьтыны 75 миллион манет чакламын.Ялан ужась комиссиен кивалтӥсь Софья Широбокова верамъя, гуртэ ужаны мынӥсь фельдшеръёслы субсидия сётъяны луоз. Ог 40 миллион манет висъямын вылӥ технологиосын эмъянлы. 489 миллион 921 сюрс манет кошкоз выль школаос ӝутонлы. Кылсярысь, 97 миллион манет - Можгаысь выль школалы тӥрлык басьтыны. 158 миллион манет висъямын Гурт удысъя но сиён-юонъя министерстволы. Уксё чакламын ферма лэсьтӥсь, будосъёсын вырись хозяйствоослы субсидия тыронлы. Саклык висъяськоз спортъя объектъёсты выльдонлы - 36,7 миллион манет чакламын. Со дыре ик уз вунэтэ гуртысь школаосысь спортобъектъёсты выльдыны, калык тазалыксэ юнматыны мед быгатоз шуыса. 86 миллион манет чакламын сирота кылем нылпиослы юртъер басьтыны. | Улон-вылон |
Виталий Пронин Атайлэсь нуналзэ пусъё дуннеысь 50-лэсь ятыр кунъёсын.Туэ кунамы кылдоз выль праздник - Атайлэн нуналыз. Та сярысь ивортэ «Известия» газет. Та вакытэ Россиысь Атайёслэн огазеяськонзылы люка проект понна дурбасьтӥсьёслэсь кинюртэмъёссэс. Кун Думаысь семьялэн, нылкышноослэн но пиналъёслэн ужпумъёссыя комитетлэн кивалтӥсез Ольга Епифанова ивортэмъя, ваньмыз чакламъя радъяськиз ке, праздник туэ ик пусйиськыны кутскоз ни. Октябрьлэн берпуметӥ кӧснуналаз. Со юри матэктытэмын быдӟым ӟуч князьлэн Дмитрий Донскойлэн вордскем нуналэзлы: со, пе, туж ӟеч атай вылэм, вордэм 8 пи но 4 ныл. Та праздник атайлэсь данзэ ӝутыны юрттоз. Пусйыны кулэ: Атайлэсь нуналзэ пусъё дуннеысь 50-лэсь ятыр кунъёсын. Россиын та праздник юнматэмын ӧй вал на, но куд-ог улосъёс сое ас понназы кемалась пусъё ни: Магадан, Архангельск, Вологда, Волгоград, Ульяновск, Алтай улосъёсын, Якутиын но Ямало-Ненец округын. Нялтас вераса: Анайлэсь нуналзэ Россиын пусйиськомы ни 1998-тӥ арысен ноябрьлэн берпуметӥ арнянуналаз, нош 8-тӥ июле - Семьялэсь нуналзэ. Елена Тугашова Туспуктӥз А. Горбунов Теги: Россиын | Улон-вылон |
Виталий Пронин Ортчозы соос котькуд паркын, театрын, культурая юртын, тросаз урамъёсын, азбаръёсын. 27-тӥ декабрёзь Ижысь Шор площадьын ужа Выль ар ярмарка. Татысь басьтыны луэ кузьымъёс, сиён-юонъёс. Вузъёссэс вайизы 90 пала предприятиос, Удмуртиысь сяна, Россиысь мукет улосъёсысь но.27-тӥ но 28-тӥ декабре «Восточный» культурая юртын «Выль арен, эшъёс!» шулдыръяськон луоз. Чакламын пӧртэм шудонъёс, конкурсъёс, вуылозы Тол бабай но Лымы ныл. Нырысетӥ нуналаз ужрад 15 часын, кыкетӥ нуналаз 16 часын кутскоз. 18+30-тӥ декабрёзь пыриськыны луоз Выль ар кузьымъёс лэсьтонъя мастер-классъёсы. Ортчозы соос «Гармония» студиын 10 часысен 19 часозь. Но отчы нырысь ик гожтӥськоно, «Галерея» центре вазиськыса.28-тӥ декабрьысен 9-тӥ январёзь Шор площадьын ик радъяськозы Выль ар шулдыръяськонъёс. Ӵошатсконъёс, шудонъёс, вож кыз котырын берганъёс котькуд нунал 16 часысен кутскозы. 0+31-тӥ декабрьысен 8-тӥ январёзь нылпиосты, анай-атайёсты но песянай-песятайёсты витё зоопаркысь пӧй-шуръёс, тылобурдоос. Кунооссы понна соос но нимысьтыз программа дасяллям. Ӧтчасько котькуд нунал 13 часлы. 0+1-тӥ январе выжон уе Шор площадьын луоз дискотека. 18+1-тӥ январе выжон уе ик калыкез витё Металлургъёслэн скверазы, отын «Выль арез ӵошен пумиталом!» шулдыръяськон луоз. 18+3-тӥ январе ӧтчаське С. Киров нимо парк, татын ортчоз спорт ориентированиея ӵошатскон.4-тӥ-6-тӥ январе Нылпиослэн творчествоя юртсы азьын витё таза улонэз гажась семьяосты. Татын «Ӵошен вамышъяны шунытгес» программа дасямын.7-тӥ январе 11 часын Свято-Михайловской собор азьын радъяськозы Ымусьтонлы сӥзем шулдыръяськонъёс. Та нуналэ ик 12 часын Космонавтъёслэн парказы чакламын «Ымусьтон кизили» ужрад. 0+Мукет ужрадъёс сярысь пыр-почгес тодыны луоз Иж городлэн www. izh.ru сайтысьтыз.Элина Васильева | Улон-вылон |
Виталий Пронин 14-тӥ июне быдэс дуннеын Донорлэсь нуналзэ пусъё. Вирзэс сётӥсьёс шуге-леке сюрем адямиослэсь улонзэс утьыны юртто. Доноръёс ар куспын 17 тонна вир сёто.- Доноръёс ар куспын 17 тонна вир сёто, - вера Вир басьтонъя элькун станциен кивалтӥсь Алексей Зараев. - Ог 80 процентэз - 14 тонна котыр - басьто Вир басьтонъя элькун станциын, 1 тонна пала вир люкало Можгаысь но Глазовысь станциос, кылемзэ дася Нырысетӥ элькун больница. Вир та нуналлы тырмыт, ми дась котькыӵе учыръёслы. Но ваньмыз умой шуыса, гань-гань ум пукиське, ялан сюлмаськиськом тросгес доноръёсты та ӟеч уж борды кыскыны. Угось шаерамы, быдэс дуннеын сямен ик, огкадесьгес сюлмаськонъёс: одӥгъёсыз доноръёс пересьмо, мукетъёсыз борды висёнъёс кырмисько, кин ке одӥг пол вуэмез бере мукетъят уг лыкты ни. Соин юн кусып возиськом дышетскон учреждениосын, потаськомы ёросъёсы. Нуналаз шорлыдын шаерысьтымы больницаос дорысьтымы 25-30 килограмм вир басьто. Станцимы уй-нунал ужа. Шуккиськон учыръёс котькуд нунал луо - уд тодӥськы, кыӵе вакытэ но кӧня вир кулэ луоз, озьыен, малпаськоно 2 вамышлы азьлапал. Собере, вирлэн куд-ог компонентъёсыз, 5 нунал ортчыса, уродмо ни, нош ӵапак соос мыно вож нуныослы, варикозэн, лек пыктосэн висисьёслы. Соин сюлмаськиськомы, станциямы котькуд нунал выль вир мед лыктоз шуыса.Донор луыны быгатэ 18 арессэ тырмытэм висисьтэм адями. Донор, кылсярысь, луыны уг быгато ВИЧ-ен, гепатитэн, туберкулёзэн курадӟисьёс, вир сётон нуналэ пыэдэн висисьёс, 55 килограммлэсь ӟызыгес адямиос...Соку гинэ басьтэм вир со нуналэ ик шаерысьтымы больницаосы уг вуы - сое 6 толэзь ӵоже холодильникын возиськом, эскериськом.Адямилэн, вирзэ сётыса, тазалыкез нокызьы уг сӧриськы, солы пумит - вирыз выльдӥське. Доноръёслэсь лыдзэс возён понна кун ласянь бадӟым уж нуиське. Вир сётон нуналэ яке мукет дыре донорлэн шутэтскон нунал басьтыны луонлыкез вань. Озьы ик солы вир сётэмез бере сиськыны шуыса сёто 453,75 манет - улыны тупатэм минимумлэсь 5 процентсэ. Бадӟымгес льготаос сётӥсько дано доноръёслы. Та нимез басьтон вылысь вирез ичизэ 40 пол сётоно. Таӵе муртъёслы араз одӥг пол 13 сюрс 41 манет коньдон тыриське, озьы ик соослэн пичиятэм дунын проездной, санаторийёсы путёвка басьтыны луонлыксы вань. Удмуртиын ог 4 сюрс адями «Дано донор» ним нуллэ.Но, оскисько, доноръёс вирзэс сётыса, асьсэлы пайда басьтон сярысь уг малпасько, висисьёслы юрттӥськон пумысен сюлмасько. Донор луон сярысь пыр-почгес тодыны луоз donor.ru сайтысь.Ангелина Снигирёва | Улон-вылон |
Виталий Пронин Иж тымет дурысь «Ижмаш» заводлэн башняез тупатъямез кулэ каре. Со пыртэмын федерал синпелетъёс пӧлы. Сое выльдыны уксё висъяны оскытӥз федерал центр. Чакламъя лэсьтӥськон ужъёс кутскозы 2017-тӥ арысен.«Ижмаш» заводлэн бушам цехъёсаз усьтэм «Развитие» индустриальной парклэн директорез Михаил Романов пусйиз: тупатъям башняын усьтыны луоз нылпиослы чаклам технопарк.- Иж тымет дуре калык шутэтскыны дыртэ умой куазь дыръя гинэ, - шуиз М. Романов. - Башнялэн липет улаз усьтӥмы ке нылпиослы чаклам технопарк, отын радъяны быгатом музей но, пӧртэм адӟытонъёс-ужрадъёс но. Отын ужалозы нылпиослы чаклам кружокъёс, кылсярысь, авиастроениея, моделированиея. Мылкыд карисьёс отчы котьку пыраны быгатозы.Экономикая министр М. Зайцев та кичӧлтонэз ӟечен пусйиз. Со юрттоз пиналъёслы патриотизм мылкыд пыӵатыны. Но сое быдэстыны трос уксё кулэ - 5 миллиард манет пала. Ку пыӵалоз та киӵолтон - туннэ нуналлы вераны шуг на.Елена Тугашова Туспуктӥз А. Горбунов | Улон-вылон |
Виталий Пронин Озьы ик гуртэ мынӥсь эмчиослы дунтэк музъем висъян сярысь вераськон нуиське.Вуоно арын Ижысь эмчиослы трос квартираем корка пуктыны кутскозы, инты быръемын ни - СХВ районын. Та сярысь журналистъёслы ивортӥз тазалыкез утёнъя министр Алексей Чуршин.Министр верамъя, юрт пуктонлы та инты юнме быръемын ӧвӧл - сопалан интыяськемын кӧня ке бадӟым эмъян учреждениос, отын оглом 2 сюрс пала эмчиос ужало.- Малпаськомы, квартира дунлэсь нырысетӥ взноссэ тыроз элькун, - пусйиз Алексей Дмитриевич. - Квартира усьтонъёсты нырысь ик ӵектом медициная академиез йылпумъясьёслы, но со понна соос эмъян удысын кӧня ке ар ужано луозы - та дырез огкылэн юнматом.Озьы ик гуртэ мынӥсь эмчиослы дунтэк музъем висъян сярысь вераськон нуиське. Со сяна, пичи процентэн кредитъёс но ЖКХ понна тыриськонъёслы компенсация тупатон пумысен малпанъёс вань. Талы коньдон висъяськоз элькун но интыосысь бюджетъёс чотын.Азинтӥське «Гуртысь эмчи» программа. Берло 4 ар ӵоже 353 егит специалистъёс гуртэ ужаны кошкизы но быдэн 1 миллион манет басьтӥзы ни. Туэ эшшо 20 муртлы 1 миллион манет компенсация чакламын.- Ижысь медициная кун академиын туэ 147 целевикъёслы инты висъямын, - азинтӥз веранзэ А. Чуршин. - Кылем арен ӵошатыса, со 19 процентлы тросгес. Нош медициная колледжъёсы арлы быдэ 375 муртэ бюджет чотын дышетыны кутӥськом. Та ужлы азьланяз но нимысьтыз саклык висъяськоз.Тазалыкез утёнъя министерство чакламъя, ваньмыз та юрттоз эмъян удысэ специалистъёсты кыскыны. Бен, элькунамы врачъёслэн лыдзыя югдур сокем урод ӧвӧл: котькуд 10 сюрс муртлы 45,2 эмчи усе. Ӵошатон вылысь: Россиын - 41, Приволжск федерал округын - 39,1 эмчи. Озьы ке но республикаысьтымы тросэз эмчиос, ог-огзэс вошъяса, ужано луо. Уката но бадӟымесь шугъяськонъёс кылдо, терапевтъёс тырмымтэен: 654 участок пӧлысь 147-аз эмъясь ӧвӧл. Эмъяськонниос озьы ик ёрмо анестезиологъёслы, фтизиатръёслы, рентгенологъёслы.Нялтас вераса, врачъёслэн шоро-куспо уждунзы туннэ нуналлы 36 сюрс 278 манет, эмъясь сузэръёслэн - 19 сюрс 470 манет, санитаркаослэн - 12 сюрс 904 манет. 2016-тӥ арын 1-тӥ январьысен терапевтъёслэн, ӝог юрттэт сётӥсьёслэн со эшшо йылыны кулэ. Элина Кумачёва Туспуктӥз А. Горбунов Теги: Егитъёс | Югдурез утён |
Виталий Пронин Удмурт кун филармоние люкаськылӥзы шаерысьтымы культура удысын тыршисьёс.Валлян Удмурт кун филармоние люкаськылӥзы шаерысьтымы культура удысын тыршисьёс. Культурая но туризмъя министр Владимир Соловьёв ортчем арлы йылпумъянъёс лэсьтӥз но туэлы чаклам ужрадъёсын тодматӥз.- Ортчем ар тунсыко но узыр вал культура ласянь. Кылсярысь, П. Чайковскийлэн юбилеезлы сӥзем ужрадъёсы 20 сюрслэсь уно адямиос пыриськизы. 58-тӥ крезьгуро фестивале дорамы вуылӥзы дуннеысь кизилиос - Денис Мацуев, Валерий Гергиев но мукетъёсыз. Быдӟым Вормонлы сӥзьыса, ортчытэмын 5 сюрс 400 концертъёс, фестивальёс, конкурсъёс, отчы пыриськизы 600 сюрслэсь уно адямиос. Литературалэн араз радъяськизы 450-лэсь тросгес акциос, адӟытонъёс но пумиськонъёс, - шуиз В. Соловьёв.Министр верамъя, городъёсысь но ёросъёсысь лыдӟиськисьёс библиотекаосы миым 5 миллион 544 сюрс 157 пол ветлӥллям, 2014-тӥ арен ӵошатыса, 51 сюрслы тросгес.Галина Савина Туспуктэм: minkultura.udmurt.ru Теги: йылпумъянъёс Культура | Улон-вылон |
Виталий Пронин Ижысь медвытрезвителе туэ шедиз ни ог 400 адями.Югдурез утёнъя министр Александр Первухин кылем арын ужамзылы йылпумъян лэсьтӥз.Шаермылэн йыр висёнэз - юон. Ульчаосысь кылем арын утялтэмын 24 сюрслэсь ятыр кудӟемъёс. Пыгыр-погыр ветлӥсьёс яке асьсэос йыруж лэсьто, яке сьӧсьёслэн ки улазы шедё - 8 сюрс учыр пусъемын.- Эгра ёросысь калыкен пумиськонэ потай, - вера генерал-майор. - Тодӥ: Зура черкогуртысь магазинъёсын кудӟытӥсьсэ ӧжыт вузало. Со понна отысь котькуд дасэтӥ коркан курытэныз лушкем вуз каро. Сыӵеосты кыл кутытоно. Угось кытын юон - отын бырон. Кылем арын кудӟем йырын виемын 113 адями. Таин валче гуртъёсысь участковойёслы шаплыгес ужано.Югдурез, оло, капчиятысалзы медосвидетельствованиея кабинетъёс. Азьланяз соосты усьтыны чакламын Вотка, Сарапул но Глазов городъёсын. Ижын 3 кабинет вань ни. Учётын сыло 2 сюрслэсь ятыр юыны, жугиськыны яратӥсьёс. Таосты югдурез утисьёс ӵем эскерыло. Озьы ке но пӧлысьтызы ог 150-эз виссэ шедьтӥз - нош ик йыртэмаз.Но законэз тӥян учыръёс юонэн сэрен гинэ уг йыло. Кыкетӥез муг - калык ужлы ёрме. Кисыяз коньдонэз ӧвӧлэн 9 сюрс адями кырыж сюрес вылэ султӥз. Тани Сарапул городысь нокытын ужасьтэм пиосмурт полицейскойёс ки улэ шедемезлэсь азьвыл 7 пол мурт ваньбурез капыръяса вуттэм. Кырмемын уллёен лушкаськисьёслэн 39 кивалтӥсьёссы.Лушкаськон арысь аре тросгес луэ. Кылем арын со эшшо 18 процентлы йылӥз.- Та лыдпуслы будыны юртто егитъёс, быдэ вуымтэос, - валэктӥз А. Первухин. - Магазинысь я 8 манетэн кынтэм йӧл, я 30 манетэн чипс потто. Озьы 139 пинал кырмемын. Анай-атайёслы сакгес луоно. Уйшор бере полицейскойёс ульчаосысь 1 сюрс 500 пала огназы ветлӥсь нылпиосты кутӥзы.Ӵем паймытъяны ӧдъязы доразы ыбылӥськон тӥрлык возисьёс. Кышкыт арбериен 283 кырсь уж лэсьтэмын. 53 мурт, законэз тӥяса, пистолет бичаны кутскем. Калык министерствое ас мылкыд каремезъя вуттӥз дораз костаськись 2 сюрслэсь ятыр боеприпас но 5 килограмм пала пуштӥсь сурет.2015-тӥ ар возьматӥз: югдурез утисьёслы компьютер удысъя тодон-валанзэс ӝегатскытэк муромытоно - Интернет пыр банк картаосты бушатӥсьёс чутрак йылӥзы. 1 сюрс 431 йыруж пусъемын.- Мурт уксёез капыръясьёсты шедьтыны туж шуг, - пусйиз министр. - Таин валче чакламын нимысьтыз та йыружъёсты эскеронъя 5 номеро ёз кылдытыны. Котькуд банкомат борды юнматомы калыклы валэктонъёс: кызьы электрон пуйыэз утьыны луэ.Оглом ар ӵоже ужамзылы министр ӟеч дунъет сётӥз. Россиысь улосъёсын ӵошатыса, йыружъёсты сэрттон-пертчонъя Удмурт шаер азьмынӥсьёс радын. Шараямын 2-3 ар талэсь азьло лэсьтэм 722 йыруж. Розыске сётэм 967 укылтэмъёс пӧлысь кылем арын кырмемын 740-эз.Ольга Корепанова Теги: ужпум | Югдурез утён |
Виталий Пронин Сочиын ортчем кенешонэ элькунысьтымы делегация но пыриськиз.Отчы пыриськизы кунъёслэн президентъёссы Владимир Путин но Нурсултан Назарбаев.2003-тӥ арысен радъясь-кылӥсь форумын таяз радэ эскеремын гурт удысэн герӟаськем ужпумъёс, кенешемын гурт продукциез та кунъёсын вӧлмытон сярысь.Казахстанэн кусып возё странаысьтымы уноез улосъёс, таос пӧлын Удмуртия но. Сочиын ортчем кенешонэ элькунысьтымы делегация но пыриськиз. Тӧро Александр Соловьёв огкыл юнматӥз Казахстанысь Павлодар улослэн кивалтӥсеныз - кусыпъёсмы юнмалозы вуз карон, наукаез-техникаез азинтон ласянь. Туэ ӝыны ар куспын гинэ шаермы но Казахстан куспын 12 миллион 900 сюрс доллар тыр вуз каремын."УД" Теги: дуннеын Удмуртиезазинтон экономика | Югдурез утён |
Виталий Пронин Алнаш шор ёзо школаын йылпумъяськиз «Поиск» этно-экологической лагерь . Со радъяськиз куинетӥзэ но огазеяз Башкортостанысь, Татарстанысь, Ижкарысь, Можга, Ува но Алнаш ёросъёсысь пиналъёсты.4 нунал ӵоже нылъёс но пиос экологияя, шаертодонъя но тазалыкез утёнъя проектъёс гожъяны дышетскизы, ужазы соосын Удмурт кун университетысь, Казаньысь кылъя но литературая институтысь, Башкир кун университетысь но Стамбул университетысь тодосчиос.Со сяна, нылпиос пыриськизы мастер-классъёсы: мунёос лэсьтонъя, кускерттонъёс пунонъя, кут кутанъя, турынъёслэсь выжлёгетъёс лэсьтонъя, йӧскалык эктонъёсъя но мукет. Лагерьын котькуд нунал нимысьтыз фин-угор яке тюрк калыкъёслэн культураоссылы сӥземын вал, одно ик веръязы йӧскалык сиёнъёсты.Нылпиос понна радъяськизы тунсыко шудонъёс но ужрадъёс: «Форт-Боярд», «Минута славы», «Развед-шоу» но трос мукетъёсыз. Шутэтскисьёс пумиськизы «Марӟан» фольклор ансамблен, Финляндиысь туристъёсын.Лагерь пумын дышетскисьёс тодматӥзы проектъёсынызы, эскерон но творческой ужъёсынызы. Тыршемзэс дунъяз нимысьтыз быръем жюри. Соос пусйизы: вань проектъёс туж тунсыкоесь, туннэ нуналлы тупасесь. Осконзэс веразы, мытэм ужъёс азинтӥськозы но улонэ пыӵалозы шуыса.Дмитрий Рябчиков, "Поиск" лагерьлэн кивалтӥсез Теги: Алнаш лагерь Нылпиос шутэтскон | Иворъёс |
Виталий Пронин Клипын шудо на 3 нылъёс, ваньзылэн йырсизы горд.Алнашысь егитъёс клип лэсьтӥзы Мурӝол Undergroundлэн но Олеся Дыдыкайлэн «Ваньмыз ок!» кырӟанзылы.Паймод, но клип бордын ужам пиналъёс школаын дышетско на. Сценарий гожтӥз 11-тӥ классын дышетскись Анастасия Алашеева, ачиз ик шудӥсьёсты, монтаж лэсьтӥсез шедьтӥз. Эшъёсыз уго чупресэсь, шумпотыса юрттӥськыны кариськизы.- Мон гужем ветлӥ «Шундыкар» лагере видеоискусство отрядэ, - вера Анастасия Алашеева. - Отын ми кылдытӥмы «МарvAl» кино поттонни. Вераськимы, бӧрысь но мытэм ужмес азинтомы шуыса. Доре бертӥ но, йырам малпан шуккиз: кырӟанлы клип лэсьто. «Ваньмыз ок!» кырӟанэз кылзыса, мынам син азям видеосуредъёс пуксьыны кутскизы, ваньзэ малпанъёсме гожъяса ик ӧй вутты.Секыт, пе, йӧтӥз, ӟеч камера шедьтон ласянь. Кутскид бере, клипез рос-прос лэсьтоно ук. Ярам, шуэ Настя, умой адямиос шедизы - камера сюриз.Клипын валтӥсь геройёсты шудо Байтэрек гуртысь кылбурчи Полина Куликова но Алнаш школаысь 2 пиос-«дылдаос» - Кирилл Кириллов но Иван Резунов. Иван озьы ик монтажен выриз - видеоез вандылӥз но лякылӥз. Озьы ик клипын шудо на 3 нылъёс, ваньзылэн йырсизы горд. Та уженыз егит режиссёр дугдыны уг ӧдъя.- «Шундыкарын» кылдӥз «Малы ми» крезьгуро группа, соослэн озьы ик нимаськись кырӟанзы вань. Азьланяз малпасько талы клип лэсьтыны, - вера Настя. - Но мынам али туж секыт аре - 11-тӥ класс. Малпасько, университетэ пыри ке, соку яратоно уженым вырыны тросгес дыры луоз."УД" Теги: Егитъёс Крезьгур | Иворъёс |
Виталий Пронин П. Кривоногов. АзинецъёсКиясаВыль ар азьын суредасьлэн Пётр Кривоноговлэн Киясаысь музеяз кузьым вуиз. Москваысь огез издательство дасям «Военный труд» книга. Книгае пыртэмын М. Шолоховлэн, В. быковлэн, В. Астафьевлэн но музон авторъёслэн веросъёссы. Нош киясаос понна тужгес дуноез книгае П. Кривоноговлэн пырем ужъёсыз.- Милемлы издательствоысь вазиськизы но ми оксана нылыным юрттоно кариським, - вера Москваын улись Елена Андреевна Кривоногова, - книгае сюризы кузпалылэн 29 ужез. Со ми понна туж куанымон, уго тросэзгес сое тодо «Победа» картинаезъя. Но Пётр Александрович 1942-тӥ-1945-тӥ аръёсы тылож пыр потӥз. Со куспын кӧня лэсьтыса вуиз.Геннадий Парфёнов | Иворъёс |
Виталий Пронин Яр Лумбыт кино учкизы Элькунмылэн нуналэзлы сӥзьыса, Яр посёлокысь «Юбилейный» дворецын бадӟым концерт ортчиз.Отчы пыриськизы каргуртысь но гуртъёсысь ваньмыз сямен кырӟась но эктӥсь коллективъёс. Ӝытбыт чузъяськизы ёросын улӥсь пӧртэм выжы калыкъёслэн кырӟанъёссы, кылбуръёссы.Концерт бере кутскиз Кинолэн арезлы сӥзем ужрад. Туж тунсыко ортчиз: отын ик «Поле чудес» шудон но, мастер-классъёс но радъямын вал. Арлыдоослы но нылпиослы лумбыт возьматӥзы кино. Нимысьтыз дасямын вал удмурт коркалы сӥзем сэрег. Со сяна, калык мыло-кыдо дышетскиз эктыны.Глазов Чупчи чеберай бырйизы 21-тӥ коньывуонэ Кожиль культура юртын «Чеберай-2016» вожвылъяськон ортчиз.Кызьы вера Глазовысь культурая но туризмъя отделысь методист Сергей Орлов, валлё аръёсы туж ӧжыт нылашъёс та вожвылъяськонэ пыриськизы вал, нош туэ соослэн лыдзы шӧдскымон йылӥз. Таиз вожвылъяськон пӧсь но ӟырдыт ортчиз. Асьсэлэсь кужымзэс эскеризы городын но гуртъёсын улӥсь нылашъёс. Ужрадэ мыло-кыдо пыриськизы В. Короленко нимо пединститутысь но медтехникумысь студентъёс. Жюриын пукисьёс чеберъёсыз пӧлысь чеберъёссэ бырйизы. «Чупчи ныл Чеберай-2016» нимез басьтӥз Понино черкогуртысь библиотекарь Екатерина Урсегова. Нош «Мусокай» луиз медтехникумын дышетскись, Яр ёросысь Ворца гуртын вордскем Юлия Вахрушева. Со туж чылкыт, вольыт вераське анай кылыныз.Шаркан Эмъясьёс дышетскизы Кылем толэзь пумын Шарканэ потазы Лек пыктосэн нюръяськонъя элькун больницаын ужасьёс.Специалистъёс, кыклы люкиськыса, ужазы: Шаркан черкогуртын - гинекологъёс, нош Зар. Вишур гуртын - маммологъёс. Тазалыксэс эскерыны мылкыд карисьёс лачак люкаськизы. Со сяна, Зар. Вишур гуртэ люкаськылӥзы ёросысь вань ФАП-ёсын ужась фельдшеръёс. Ижысь специалистъёс гурт эмъясьёс понна нимысьтыз дышетскон но мастер-классъёс радъязы.Дэри Усьтонъёс кузьмамын Ёросысь 6 муртлы выль квартираослэсь усьтонзэс сётӥзы.Кызьы тодмо, анай-атайтэк кылем, нылпи юртъёсын будэм пиналъёслы быдэ вуэмзы бере улон инты сётӥськыны кулэ. Тросэз ёрос кивалтӥсьёс та куронэз пелязы уг поно. 2015-тӥ арын суд косэмъя улон интыос висъяно вал Дэри ёросысь 6 сирота нылпиослы. Ар ортчыса, судлэн куронэз быдэстэмын. Хохрякиысь одӥг комнатаен квартираослэсь усьтонъёссэс басьтӥзы 6 егитъёс. Пичи Пурга Сюрессы капчи мед луоз Туэ сӥзьыл Пичи Пурга ёросысь 40 пиос армие кошкозы. Соослы сӥзьыса, ёрос администрациын ӝыт ортчиз.Вуоно солдатъёс доры вуылӥз ёрослэн йырыз Светлана Колодкина. Со пусйиз: пиосты армие басьтонъя Пичи Пурга ёрос 2 ар ӵоже нырысетӥ интыын. Пиослы ӟеч сюрес сӥзизы Депутатъёслэн ёрос Кенешенызы кивалтӥсь Василий Москвин, Пичи Пурга но Кияса ёросъёсъя военком Дмитрий Поздеев. Пиоссылы шунытэсь кылъёссэс веразы анай-атайёс но. Кырӟан-веранъёсын шулдыртӥзы культура юртын ужасьёс. «Пурга мылкыд» ансамбльын кырӟасьёс «Солдат келян» сям-йылолэз возьматӥзы. Та нуналэ ик пиос ёросысь шаертодонъя музеен тодматскизы, Ялан ӝуась тыл доры сяська керттэт понӥзы.Алнаш Ширъязы, поръязы Байтэрек культура юртын но библиотекаын ужасьёс, Элькунмылэн нуналэзлы сӥзьыса, доразы ӧтчазы бускель Грак ёросысь «Эгра кенакъёс» ансамблез.«Ширъялом, поръялом» ӝытэз усьтӥзы шаермы сярысь кырӟанъёсын но кылбуръёсын. Бӧрысь радъямын вал шаертодонъя визь сынанъёс но пӧртэм шудонъёс. Байтэрек гуртысь калык сяна, ужрадэ мыло-кыдо пыриськизы артысь Актэмыр но Ӟуння гуртъёсын улӥсьёс.Элькунмылэн нуналэзлы сӥзьыса, Байтэрекысь культура юртын ужасьёс но библиотекарьёс быдэс арня ӵоже уж дуразы удмурт дэремъёсын ветлӥзы. Милесьтым, пе, тазьы выреммес мукет удысъёсын ужасьёс но мед адӟем карозы.Можга Чиптэм-чаптэм ышиз Адями ышылон учыръёс, жаляса верано, ӵемысь луо.Алигес гинэ таӵе учыр луиз вал Можга карын. Толэзь ортчыса, 37 аресъем ышем нылкышнолэсь шӧйзэ шедьтӥзы.Нош али полициын ужасьёс 78 аресъем воргоронэз утчало. 3 нунал талэсь азьло Сибыын улӥсь воргорон 78 аресъем висись атайзэ но бускель пиосмуртэ Можга карысь больницае нуэм. Бускелез но ачиз больницае пыриллям, нош атаез, машинаысь потыса, чиптэм-чаптэм ышем.ДасязыЛюбовь Тихонова, Валентина Емельянова Теги: ёросъёс | Улон-вылон |
Виталий Пронин Елена Миннигараева лыдӟе эссезэ.Вераськон мынӥз «Сьӧд сюлык» книгаез сярысь.Елена Миннигараева удмурт литературалэн гырымтэ бусыяз пыре - «Сьӧд сюлык» книгаын трос пӧртэм жанръёсын произведениос: веросъёсъёс сяна, фэнтези, детектив.- Мыным тунсыко гожъяськыны детектив, фентези амалэн. Та жанръёс сокем уг жадьыто, - шуиз Елена Миннигараева. - Аръёс ортчыса, кылдэ чакланы кутскиськод, валаськод, малпанъёс зэмало шуыса. Соин ик трагизмлэсь палэнскиськод, капчигес гожъяськыны кутскиськод. «Урдо», «Кытын тон, пие» выллем произведениосты гожтыку, тон ваньзэ сюлэм пыртӥд поттӥськод, геройёсыныд ӵош курадӟиськод. Калыклы соос ярало, адямиослэн пушсы вырӟе.Лыдӟисьёс верало: Елена Васильевналэсь книгазэ усьтӥськод ке, лыдӟемысь дугдыны уг луы ни. Кылыз капчи, писатель ялан маин ке паймытыны быгатэ, саклыкез курике дэмӟытэ кадь.- Детектив гожтон понна кулэ визь, логика. Мон ноку но уг дӥсьты сое гожтыны, малпалляй, - вера Елена Миннигараева. - Огпол редакциын чай юон вискын мыным дэмлазы, гожты ай, пе, детектив, кытысь ке мае ке лушкаллям, я Правительстволэн борддор вискысьтыз 50 аръёс ӵоже кыллем дуно арбери шедьтӥллям шуыса. Малпаськыны кутски, кытысь но мае лушкано, со одно ик удмуртлыкен герӟаськемын мед луоз. Со бордысен ик «Сьӧд сюлык» кутскиз. Вань музей, отын кыллё уксётӥрлыкъёс, сюлык…[gallery link="file" size="large" ids="25386,25388,25385,25390,25389"]- Удмурт литератураын детектив жанрен гожъясьёс ӧжыт. Тодэ лыкто Семён Самсоновлэн «Тугаськем бугор», Римма Лаптевалэн «Кион котьку сютэм» детективъёссы гинэ. Маин со герӟаськемын? Малпасько, та жанр узыр калыкъёслэн литератураязы зол азинскемын, отын мае ке лушканы, мар ке понна нюръяськыны луэ. - Малпанзэ вера педагогика наукаосъя кандидат Любовь Фёдорова. - Елена Миннигараевалэн «Сьӧд сюлык» произведенияз детективлэн вань куронъёсыз быдэстэмын. Со туж лыдӟымон, вакчи, уг жадьыты, ми пумозяз ум тодӥське, кин но малы музейысь сьӧд сюлыкез лушказ. Тунсыко, действие удмурт шаерын ортче шуыса.Авторлэсь «Из» фентезизэ пыр-поч эскериз кылосбур наукаосъя кандидат Татьяна Душенкова. Шуиз: автор гожъяське вакчи но яркыт, троссэ пумозяз вератэк кельтэ. Елена Миннигараевалэн произведениосыз лыдӟисез малпаськыто.Мария Векшина Туспуктэмъёс: Йӧскалык библиотека Фёдор Миннигараев Теги: удмуртдунне | Улон-вылон |
Виталий Пронин Выль ар уй, телевизорысь кырӟасьёсты учкыса но куспады вераськыса, куддыр огсыр ортче. Ваньзылы тодмо крокодилэн сяна, кыӵе шудонъёсын шулдыртыны быгатоды куноостэс? «Ӟенелик». Выль арлы (мукет шулдыръяськонъёслы но) яралоз туала удмурт шудон - «Ӟенелик». Зэмос ӟенеликез воштоз телефонысь ватсэт. Сое шедьтыны быгатоды вотэсысь Google Play магазинысь. Тӥ интые, шудонэз лэсьтӥсьёс малпазы ни, мар кароз адями, кин вылэ дугдоз бергась ӟенелик. Ваньмыз удмурт кылын. «Шуак». Гожтэ кагазъёс вылэ пӧртэм куронъёс. Кылсярысь, час 12 пол шуккыку, кин ке атас сямен мед чортоз, ӝӧк сьӧры пуксем бере кин ке кинлы ке мед шуоз: «Мон тонэ яратӥсько». Та кагазъёсты люкылоно, куноос люкаськыку. Могдос луоз, адями шуак шузияськыны кутскиз ке. «Йырин-чукин». Ваньмыз тодо, кин со Тол бабай яке кытын интыяськемын Байкал. Нош кызьы та огшоры юанъёслы тунсыко валэктонъёс малпаны? Шудон туж чаляк ортчыны кулэ, адямиос малпаськыса медаз вуэ шуыса. Кин шонер валэктон сётоз, со шудонысь потэ. Вормоз тужгес но амалоез, кескичез. «Киос». Шулдыръяськон интыды бадӟым ке, шудӥсьёс трос луыны быгато. Вань пыриськисьёс куспазы паръёслы люкисько. Пар ог-огезлы пумит султэ, киоссэс азьлань поттыса, кыкназы ик ог-огзы борды кырымпыдэсъёсынызы гинэ йӧтско, пыдъёссэс ваче пукто. Тазьы сылыса, соос ог-огзэсты пыд вылысьтызы уськытыны кулэ. Кинлэн киыз золгес? «Серемес ымныр». Ваньмыз быгато эктыны, кизэс, пыдзэс, мугорзэс выретыса, ӧжытэз гинэ - ымнырзэс. Та шудон трос этапъёсын ортчыны быгатэ. Одӥг радэ пыдъёс гинэ экто, мукетаз - киос, куинетӥяз - кус. Нош берпуметӥяз - ымныр. Адӟоды, кинлэн ымныр быгытъёсыз крезьгурез шӧдо. | Улон-вылон |
Виталий Пронин Алнаш черкогуртысь автостанция котырын шимес учыр ортчиз: кык кузя йыружчиос машинаяз пукись ужбергатӥсез но солэсь пассажирзэ тӥрен тышказы но, "Лексус" машиназэ таласа, сюрес кузя ширтӥзы-пегӟизы. Ужбергатӥсь но солэн тодмоез Можгаысь эмъяськонние вуттэмын. Югдурез утисьёс соку ик мытӥзы "Перехват" ужрадзэс. Йыружчиос ӝегатэмын - соос Алнаш палъёсы Ижысь вуэмын, 1993-тӥ но 1996-тӥ арын вордскем пиос. Та вакытэ полицейскойёс утчало талма машинаез. Адӟисьёс верамъя, йыружчиос 2 кузя гинэ вылӥллямтэ. Та кӧшкемыт учырез эскерон ужъёс азинтӥсько.Наталья Седова Туспуктэм: workle.ru Теги: йыруж Югдурезутёнъяминистерство | Иворъёс |
Виталий Пронин 26-тӥ мартэ Москваысь Гнесинъёслэн крезьгуръя академиязы ортчиз крезь выллем шудон инструментъёслы но арганлы сӥзем конкурс. Отысь трос вормонъёсын бертӥзы Воткинскысь но Вавожысь крезьчиос. Вавожысь крезьгуръя нылпи школаысь Р. Вичужанина, А. Лукоянова, М. Садовникова но Д. Зайцева крезьчиослы та выллем конкурсэ вуылыны нырысьсэ удалтӥз.Конкурсэ вуылӥзы Россиысь ог 16 улосъёсысь но Китайысь гуслиен но арганэн шудӥсьёс. Москваын быгатонлыксэс возьматӥзы Воткинскысь Чайковский нимо крезьгуръя колледжысь студентъёслэн «Сайкан» но дышетӥсьёслэн «Мадэй» ансамбльёссы но. Дышетӥсь Сергей Трофимов ужрадэ вуылэмзы сярысь вера:- Студентъёсмес пӧртэм вожвылъяськонъёсы поттаны тыршиськом. Гнесинъёслэн академиязы 2 пол вуылӥмы ни. Адӟиськом, быгатонлыкмы будэ. Крезьгур дуннеысь бадӟым профессионалъёс студентъёсмылэсь шудэмзэс вылӥ дунъяло. Туж шумпотӥськом, та вожвылъяськонын дышетскисьмы Мария Кузьмина Россиысь 20 пала конкурсантъёс пӧлын 2-тӥ утӥз. «Сайкан» ансамбль гран-при басьтӥз, нош дышетӥсьёслэн «Мадэй» коллективзы 1-тӥ степенё лауреат луиз. Конкурсын крезьёсын быдэстӥм Г. Матвеевлэсь, Й. Гайднлэсь, П. Чайковскийлэсь произведениоссэс. Та выллем вожвылъяськонъёслы луыса студентъёсмы дышетсконзэс азинтыны быгато Россиысь консерваториосын. оскваын быгатонлыксэс возьматӥзы Воткинскысь Чайковский нимо крезьгуръя колледжысь студентъёслэн «Сайкан» ансамбль но.Вавожысь крезьгуръя нылпи школаысь Р. Вичужанина, А. Лукоянова, М. Садовникова но Д. Зайцева крезьчиослы та выллем конкурсэ вуылыны нырысьсэ удалтӥз.- Нылпиосын туж сюлмаським сыӵе бадӟым профессионалъёс радын быгатонлыкмес возьматон азьын, - вера дышетӥсь Лия Корнева. - Пиналъёсмы Удмуртилэсь палэнэ ӧз поталэ на вал. Но мыноно кариськись, дышетском, мукетъёсызлэсь быгатонлыксэс адӟом шуыса. Ӧм но малпалэ, пиналъёсмы лауреатъёс луозы шуыса. Конкурсын быдэстӥм Г. Корепанов-Камскийлэсь, В. Корепановлэсь, С. Кунгуровлэсь произведениоссэс, удмурт калык кырӟанъёсты. Гостиницаын артэ улӥм Удмуртилэн Тӧроеныз Александр Соловьевен. Со милемлы конкурс азьын азинсконъёс сӥзиз. Солэн кылъёсыз милесьтым мылкыдмес эшшо но бурдъязы. Бадӟым тау Россилэн Президентэз бордын Удмуртилэн Тӧроезлэн ялан ужась представительствоезлы, со юрттӥськиз милемлы та вожвылъяськонэ вуылыны.Ангелина Снигирёва Туспуктэм: pp-udmurt.ru | Улон-вылон |
Виталий Пронин З. Богомолова 2007-тӥ арынЗоя Алексеевна Богомолова - яркыт адямиос пӧлысь яркыт кизили. Кузь но чебер улонэз ортчиз со. Кошкиз со асьме дорысь 13-тӥ коньывуонэ. Солы вал 89 арес но ӝыны.З. А. Богомолова туж тодмо литературовед, критик, Россиысь Писательёслэн огазеяськонзылэн ёзчиез, Удмурт Элькунлэн Дано кунмуртэз.1958-тӥ арын Удмурт пединститутэ вуыса, вань улонзэ Удмурт шаерен, татысь калыкен герӟаз. Берло дыре Удмурт университетын профессор луыса ужаз. Аслаз выжыез солэн Оренбург казакъёс бордысь потэмын. Котьма ласянь чебер, ужась, калыкез гажась, тау карыны быгатӥсь адями вал со. Удмуртиын сое тодӥсьтэмез ик ӧй вал, дыр. Кин гинэ соин пумиськылӥз, весяклы яратылӥз. Нош ми, удмурт гожъяськисьёс, Зоя Алексеевнаез уката но яратылӥм адямилыко, шырыт сямо луэмез, будӥсь талантъёслы юрттэмез понна. Сое ми муш мумыен ӵошатылӥмы. Жадёнэз валатэк, со удмурт классикъёсмы сярысь книга бӧрсьы книга гожъяз. Куд-огез сярысь гинэ верало: «Как молния в ночи…» К. Герд сярысь, «Река судьбы» М. Петровлы сӥземын, «Опалённый подвиг батыра» - Кедра Митрейлы, озьы ик Г. Красильниковлы, Ф. Васильевлы но мукетъёсызлы сӥземъёсыз вань.Зоя Богомолова 20 ар ӵоже кивалтӥз Удмуртиысь творчествое пыриськись нылкышноослэн федерациенызы. Ачиз но яркыт кизили вал бере, яркыт нылкышноосты адӟыны быгатылӥз. Гожъяськыны быгатӥсьёссэ шедьтыса, кыӵе шумпотылӥз со, соослы сюрес бырйыны юрттылӥз. Берло аръёсы со «Италмас» журналлэн валтӥсь редакторез луыса кӧня выль нимъёсты усьтӥз, соослэсь ужъёссэс журнал бамъёсы поттылӥз. Писательёслэн кутон понна тросэзлы рекомендациос гожъялляз.Зоя Алексеевна Богомоловалы трос тау карисьёс, сое ноку уз вунэтэ. Тау тыныд, чебер адями, ваньмыз понна!Егор Загребин, Удмуртиысь Писательёслэн огазеяськонэнызы кивалтӥсь * * *Зоя Алексеевна Богомоловаен люкиськон ортчоз четверге 18-тӥ октябре Ижысь Операя но балетъя театрын 11 часысен Теги: ЗояБогомолова | Иворъёс |
Виталий Пронин Кылем арня пумын Ижысь «Олимпиец» комплексын Калашниковлэн кубокез понна следж-хоккеен шудонъя нырысетӥез калыккуспо ӵошатскон ортчиз. Россиысь сяна, отчы пыриськизы Словакиысь но Чехиысь спортэз яратӥсьёс. Ужрадэз усьтонэ лыктӥзы Правительстволэн Тӧроез Ярослав Семёнов, мугорез кыдатон культурая, спортъя но егитъёсын ужанъя министр Наталья Гольцова, ужъя но калыкез улон-вылонын утён политикая министр Татьяна Чуракова, «А. Волков нимо «Белкамнефть» огазеяськонлэн кивалтӥсез Дмитрий Арсибеков но мукетъёсыз. Озьы ик вал Сочиын ортчем Паралимпиадае пыриськыса азвесь медаль басьтэм спортсменъёс. Вожвылъяськонэ пыриськизы Европалэн, Россилэн (татчы люкамын Ханты-Мансийскысь, Татарстанысь, Тюменьысь, Оренбургысь, Тулаысь спортсменъёс) но Удмуртилэн командаоссы, «Башкирские пираты» команда. Ваньмыз тодазы вайизы, шуныт кылъёс веразы Виктор Николаевич Кузнецов сярысь. Ӵапак со сюлмаськемен, Удмуртиын кылдытэмын вал следж-хоккеен шудон. — Удмурт шаерын ортчись ужрад кемалы вунонтэм кылёз, угось быгатонлыкъёссэс кыдатэм сяна, егитъёс асьсэлы выль эшъёс но шедьтозы. Оскисько, йӧ вылын ӟырдыт нюръяськон пуромоз шуыса, - вераз Ярослав Семёнов. - Нырысетӥ вожвылъяськонэ 50 пала спортсменъёс люкаськизы. Следж-хоккейя калыккуспо вожвылъяськонэз азьланяз но ортчытъяломы, угось отчы пыриськись пиналъёс - дуннелэн вуоно чемпионъёсыз. Йӧ вылын тросгес шудыса гинэ, вормонъёсты уноятыны луоно. — Таӵе ужрадэз ортчытон сярысь огкыл гожтэмын вал Удмуртиысь Правительство но «Белкамнефть» огазеяськон куспын кылем арын 3 арлы, - шуиз Дмитрий Арсибеков. - Шуг-секытэ шедем муртъёслы «Белкамнефть» котьку юрттыны дась. Вожвылъяськонэ Словакиысь 1 мурт, Чехиысь быдэс команда вуэмын вал. Со Европалэн командаез нимаськиз. Словакиысь тренер Мирослав Драгу юри тодматскыны лыктэм Удмуртиысь следж-хоккейлэн азинскеменыз. Та дыре странаязы 17 мурт гинэ следж-хоккеен шудэ. Озьы ке но вуоно арын, пе, быдэс командаен лыктозы. Удмуртиысь следж-хоккей сярысь ке верано, «Удмуртия» клубын 2 команда шудэ. Бадӟымъёслэн командаязы мугорзэ кыдатэ 17 мурт, егитъёслэназ (19 аресозь) - 9 кузя. Удмуртиысь команда Россилэн 2 пол чемпионэз луэ, Ижын кыдам спортсменъёс пӧлысь уноез Россиысь но кунгож сьӧрысь командаосын шудо. Россилэн сборной командаяз но ӝыныез пала Удмуртиысь луо. — Туж шумпотӥмы кунгож сьӧрысь лыктэм куноослы, пиналъёс азе бадӟым ужпум пуктӥмы: шудоно вормытозь, - шуэ егит следж-хоккеистъёслэн тренерзы Юрий Широбоков. - Шумпотоно, таӵе ӵошатсконъёс пиналъёслы кыданы юртто. Ужрадэз усьтон нуналэ шаерысьтымы нимо-дано спортсменъёс, Сочиын ортчем Паралимпиадаын 2-тӥ инты басьтэмъёс: Владимир Каманцев, Иван Кузнецов но Евгений Петров - мастер-класс возьматӥзы. Следж-хоккеистъёслэн пичи дӧдьыязы тазалыко адямиос но пуксьыса оскалтӥзы. Палэнысен учкыса гинэ, капчи адске вылэм, шонер пукыны но шаплы нискыланы одӥгзы но соку ик ӧз пӧрмытэ. — Туннэ шудӥсь пиналъёслы ӧжытак ке но удалтӥз, визьнодасьёссы коть вань, - серекъяса вера Иван Кузнецов. - Соосты ми шонер нискыланы дышетӥмы, шайбаез кутон, пас сётон амалъёс возьматӥмы, вань юанъёссылы валэктон сётӥмы. Нош милям следж-хоккей сярысь кылэм-адӟеммы но ӧй вал, ас тодэммыя шудыны дышетскимы. Калыккуспо ӵошатсконъёс пиналъёслы туж кулэ: шудон опыт люкалозы. Следж-хоккейя ныры-сетӥез калыккуспо ӵошат-скон йылпумъяськиз. 1-тӥ инты басьтӥз Россилэн сборной командаез, 2-тӥ луизы Удмуртиысь спортсменъёс, 3-тӥ - «Башкирские пираты» команда. Вань спортсменъёслы кузьымъёс сётэмын, нош вормисьёс медальёс но кубок басьтӥзы. Спортсменъёс люкиськизы вуоно арозь, Калашниковлэн кубокез понна калыккуспо ӵошатскон азьланьтэмын луоз. Валентина Емельянова Туспуктэм басьтэмын http://www.udmurt.ru/ сайтысь | Спорт |
Виталий Пронин - Барабанэн шудӥсь, азьветлӥсь Эбрима Мбенга. Малы Африкаысь пияшез асьме песянайёс пие шуо? - Укыр чебересь, укыр йӧноесь! Кин потӥз «Чеберай» марафонлэн финалаз. - Удмурт нылкышно движенилы – 100 ар. Кызьы кышноос гур сьӧрысь потӥзы? - «Азбар ТВ» но «Вукарнан». Кызьы пиналъёслы тунсыко видеоблогъёс лэсьтоно. | Иворъёс |
Виталий Пронин Туннэ Ижын ортчиз “Удмурт-а мон?!” форум. Тужгес усто малпанъёс утӥзы коньдон, табере соосты улонэ пыӵатыны луоз. Пӧлазы "Удмурт дунне" газетлэн проектэз. Форумлэсь ужзэ кутскиз Удмуртиысь Правительстволэн тӧроезлэн нырысетӥ воштӥсезлэсь ужзэ быдэсъясь Александр Свинин.Эшъяськон юртэ 150 пала егитъёс люкаськизы, асьсэ проектъёссэс вайизы шаермылэн сэрегъёсысьтыз, озьы ик Башкириысь, Татарстанысь, Киров улосвылысь азьветлӥсьёс. Форумлэсь ужзэ кутскиз Удмуртиысь Правительстволэн тӧроезлэн нырысетӥ воштӥсезлэсь ужзэ быдэсъясь Александр Свинин. Со мадиз, проектъёслы кытысь коньдон шедьтыны луэ шуыса. Нырысь ик, Россиын вань уно фондъёс, грантъёс, со сяна, луэ вазиськыны спонсоръёслы но инвесторъёслы. Туэ Россиысь Президентлэсь грантъёссэ утӥзы Удмуртиысь 30 мерлыко огазеяськонъёс. Вуоно арын Президентлэн грантъёсыныз фонд 8 миллиард мында луоз, соос пӧлысь одӥг миллиардэз мыноз егитъёслы сӥзем проектъёслы. Удмуртиын тросэз министерствоос но асьсэ удыссылы грантъёс сётъяло вал. Азьланяз ми ӧдъяськом элькунамы огъя фонд кылдытыны, - шуиз Александр Свинин. Эшъяськон юртэ 150 пала егитъёс люкаськизы, асьсэ проектъёссэс вайизы шаермылэн сэрегъёсысьтыз, озьы ик Башкириысь, Татарстанысь, Киров улосвылысь азьветлӥсьёс.Форуме вуыны кулэ вал Удмуртилэн Тӧроез Александр Бречалов. Но али со Москваын ужа, озьы ке но егитъёслы со вазиськиз ик… видео пыр. Пусйиз, форумлэн нимыз егитъёслы “Удмурт-а мон?!” шуыса юан сётэ ке но, соослэн таӵе юанзы уг кылды, дыр. Удмурт азьветлӥсьслы со сётӥз мукет юанъёс. Кылсярысь, кызьы соос пайда вайыны быгатозы вордскем шаерзылы, Удмуртилы.Валамон, ӟеч ужен. Тросэз та форуме асьсэ проектъёсынызы лыктӥзы. Соос эскеремын вал 5 секциосын: культура, наука но дышетон, азбаръёсты но котырмес утялтон (благоустройство), ивор вӧлмытон, туризм. Котькудаз быръемын вал быдэн оген проектэн но возьматэмын Удмурт Правительстволэн тӧроезлы Ярослав Семёновлы. "Удмурт дунне" газетлэн проектэзлы юрттӥськоно кариськиз Кун Кенешысь депутат Павел Чушъялов.Вераны кулэ, ивор вӧлмытонъя ёзын тужгес устоез проект лыдъямын “Удмурт дунне” газетлэн “Дарт” ватсэтэзлэн. Солэн берпуметӥ номерез потӥз ватсам дуннеен, бамъёсаз куд-ог суредъёс видеосын улӟо. Телефонэ таӵе андроид-приложение лэсьтӥз удмурт программист Григорий Григорьев. Таӵе ик приложение лэсьтыны луысал "Удмурт дунне" газетлы но. Та проектлы юрттӥськоно кариськиз Кун Кенешысь депутат Павел Чушъялов. Кыӵе эшшо проектъёс вормизы на? Та сярысь пыр-почгес лыдӟе “Удмурт дунне” газетлэн вуоно номерысьтыз. Мария Векшина Туспуктэмъёс udmurt.ru, "УД" Теги: удмуртдунне | Улон-вылон |
Виталий Пронин ДУННЕЫН Висёмы можга ныл понна 17-тӥ - 19-тӥ мартэ Норвегиысь Холменколлен городын ортчоз дуннеысь биатлонистъёслэн кубок понна нюръяськонзылэн берпуметӥ люкетэз.Нимо-дано спортсменъёс пӧлын кужымзэ эскероз Можга городын вордскем но будэм, та вакытэ Пермь городын дышетскись Валерия Васнецова. 20 аресъем спортсменка бадӟымесь вормонъёсыныз паймытъя. Европалэн но дуннелэн первенствоосазы зарни но азвесь медальёс басьтӥз. Россиысь биатлонъя тренеръёс егит нылашлы луонлык сётӥзы дуннеысь кужмо спортсменъёс пӧлын кужымзэ эскерыны. Валерияен ӵош Россилэн сборнояз кутэмын на мукет егитъёс: Камчаткаын вордскем но Омскын дышетскись Игорь Малиновский но Ханты-Мансийскысь Екатерина Мошкова.РОССИЫН Шуръёс сайкало Улосъёс дасясько тулыс тудвуэз пумитаны.Тужгес кысык вакыт Сибирь, Урал, Шор но Приволжск федерал округъёсын. Угось та интыосын лымы укыр трос усиз. Удмуртиын, кылсярысь, 1 но ӝыны поллы уногес. МЧС чакламъя, тудву зол шуэръяськоз Россиысь ог 20 улосъёсын. Кылсярысь, та вакытэ шуръёс ӧръяськемын ини Воронеж, Кемерово палъёсын.Россиысь МЧС-ын ужасьёс али бадӟым шуръёслэсь сайкамзэс эскеро, кышкыт луись интыосты сапёръёсын ӵош пуштытъяло. Туэ йӧлэн зӧкталаез 90 сантиметр котыр люкаськиз. Соосты шаплыгес пильылон понна улосъёсы матысь дыре ватсаса ог 70 техника келямын луоз.УДМУРТИЫН Тюрьмае пуксёз кемалы Шаерысьтымы Вылӥ суд Глазовысь 50 аресъем кышномуртэ 4 аресъем пияшез виемез понна 13 арлы но 3 толэзьлы пытсэт сьӧры келяз, 1 миллион манет тыриськон тупатӥз.Глазовысь пияш ышиз 2015-тӥ арын 21-тӥ апреле, 2-тӥ мае солэн жугем-вандылэм мугорыз шедьтэмын вал. 10-лэсь трос экспертизаос ортчытыса, 200-лэсь ятыр свидетельёслэсь юалляськыса, кылем арын 29-тӥ январе следовательёс йыр быдтӥсез кырмизы. Кышномурт пиналэз вииз исаськемез понна.УД Теги: дунне иворъёс | Улон-вылон |
Виталий Пронин ПрезентациынЭстониын улӥсь удмурт кылбурчи, кылысь кылэ берыктӥсь Надежда Пчеловодова ӟеч сямлы пӧрмытӥз ини, Выль ар праздникъёсы дораз бертылыкуз, одно ик сьӧраз эстон гожъяськисьёсты вайыны. Туэ Удмуртиын кунояло кузпалъёс Эва Кофф но Индрек.Толон Удмурт театрысь «Перепечкин» кафеын литератураен тунсыкъяськисьёс эстон гожъяськисьёсын тодматскизы.Ӝыт сӥземын вал Индрек Коффлэн «Удмуртлыклэн улон кужмыз сярысь. Истерия трактат» книгаеныз тодматонлы. Авторез книгаезлэсь кылдон историзэ мадиз.Кема дыр ӵоже Индрек адямиослэсь вераськем кылъёссэс, лэчыт верамъёссэс блокнотаз гожъям. Собере, кагаз вылэ печатласа, текстъёсты, предложениослы люкылыса, вандылэм но чуръёсты-веранъёсты огез бере огез радъям. Озьы книгалэсь структуразэ кылдытэм.- Та предложениосты выльысь одӥг текстэ люкакум, одно ик ритмез но логикаез мед кылдоз шуыса тырши. Трактатэз печатлам бере тодӥ: магазинъёсын сое афоризмъёсын книга шуыса вузало. Эстон критикъёс гожъямме лирика но, драма произведение пӧлы но пыртылӥзы. Нош та одӥг произведение, одӥг книга - сое кылбур бичетэн лыдъяны мон соглаш ӧвӧл.Надежда Пчеловодова та книгаез 2 ар ӵоже берыктэм. Дорам бертылоно луиз, шуиз со, кылзӥськоно, мар вераське калык, кызьы верасько пиосмуртъёс. Пиосъёслэсь вераськемзэс огпол но нимысьтыз кылзӥськеме ӧй вал. Та книга удмуртъёслэн стереотипъёссы сярысь, котькуд верам кылзэ удмуртъёслы матын, валамон карыса гожтыны тырши. Нырысь мон тае аслам гуртоосылы лыдӟыны сёти. Соос монэ кышкатӥзы, ӟучъёслэсь та понна сюроз шуыса, дӥсьтонэлы паймизы.Соку вераны луэ: книгалэн кык авторез - Надежда Пчеловодова но Индрек Кофф.Ӝытэ люкаськемъёс та малпанэн соглаш кариськизы. Ачиз но Индрек шуиз, удмурт кылэ берыктэм книга удмуртлыклэн улон кужмыз сярысь, эстон кылынэз эстон калыклэн улон шоры учкемезлы сӥземын.Егитъёс книгалэсь люкетсэ шара лыдӟизы. Нош трактатэ пыртэм ораськон кылъёсты лыдӟыны керпотӥзы. Книгаын сыӵеь кылъёс эсэпсэ валаса пыртэмын ке но. Кылсярысь, «сяська тугокоед туж чебер, а дэремед кузьгес мед луысал, и йырсиед, ну, со йырсиед сярысь ми ум вераське али, озьы-а». Кылбурчи Пётр Захаров но шуиз, аслаз текстъёсаз ораськон кылъёсты уг куто, энергетиказы, пе, урод.Эва но Индрек 4 нылпи будэто, нылпиослы книгаос гожъяло. Соослэн геройёссы одно ик маин ке но калыклэсь пӧртэм луо. Коффъёслэсь нылпи веросъёссэс «Кизили» журналысь лыдӟыны луоз.Туспуктӥз Семён Семёнов Теги: Берыктонлуд ИндрекКофф литература удмуртлитература Эстония | Иворъёс |
Виталий Пронин Туннэ пичиез уждун 9 сюрс 489 манет луэ. Туэ 1-тӥ майысен солэн быдӟалаез улыны тупатэм минимумозь йылыны кулэ. Али МРОТ улыны тупатэм минимумлэсь ог 15 процентлы ичигес. Кун Думаысь депутат Андрей Исаев, Удмуртие вуылыкуз, журналистъёслы ивортӥз:- Трос аръёс ӵоже ни уждунэз будэтон сярысь юанэз бугыръяськомы. Туэ сое 9 сюрс манетозь вуттыны быгатӥмы, озьы январе со ог 21 процентлы йылӥз. Таин валче нокыӵе шуг-секытъёс ӧз кылдэ улосъёсын но, федерал центрын но. Озьы ке но улыны тупатэм минимумлэсь со ичигес на бере, чакламын вал 2019-тӥ арын 1-тӥ январьысен МРОТ-эз эшшо будэтыны. Но Президент Владимир Путин январь пумын решение кутӥз: та ужпумез вазьгес быдэстоно.Со пумысен законопроектэз Кун Думаын эскеро ни. Андрей Исаев верамъя, 1-тӥ майысен пичиез уждун 11 сюрс 163 манетозь вуыны кулэ. МРОТ-эз будэтон понна оглом ог 32 миллиард манет кулэ. Азьланяз со улыны тупатэм минимум будэмъя ялан йылоз.Елена Сараматова | Улон-вылон |
Виталий Пронин Карашуре, вордскем гуртэ,Мон яратско тонэ гинэ.Котькытчы мын, котькытчы вуМынам сюлмам вордскем гуртэ.В. Пчельниковен гожтэм та кырӟан улонам нырысетӥ гимн луиз. Вордскем шаерез яратон мылкыд пыӵатӥзы песянаелэн верамъёсыз. Со трос тунсыкозэ мадьылӥз гуртэ сярысь. Азьло, пе, песянай-песятайёсмы нюлэс пушкын улӥллям. Шурысь чорыг кутыло, муш вордо, пудо но тылобурдо будэто вылэм. Нош огдыре гуртоос шӧдылыны кутскиллям: муш умортоосын кунояськыло гондыръёс. Та бӧрсьы калык вамыштэм нюр интыосы. Писпуосты, куакъёсты кораса, нюр инты куасьмем - вашкалаос весяклы та палъёсы кылиллям. Со интыез али ке но Вужгурт нимало. Нош гуртмес Карашур шуиллям, малы ке шуоно татысен трос шуръёс бызьыны кутско.Карашур вӧзын пӧрт-маськись нюк вань. Граждан ож вакытэ, пе, гордъёс вуз карись бигеръёсты татын ыбылӥллям. Вуззэс басьтӥллям. Ваньмыз та выжыкыл шу вал, но со дырысен татын адямиос быро.Тодмо: Карашурысь адямиос, вань удмуртъёс сямен ик, азьло язычникъёс вал. Куашкам пилорама вадьсысь кызо интыын вӧсяськылӥллям. Сое Вӧсям нюлэс нималлям. Отын сылӥз, пе, бадӟым кыз но куала. Та интыын пудо вандылӥзы, Инмарлэсь юрттэт курыса, вӧсяськылӥзы. Али татын номыриз ӧвӧл ни. Озьы ке но пересьёс уг лэзё пиналъёсты Вӧсям нюлэскын шулдыръяськыны. Инмарлэн но сопал дуннее кошкемъёслэн вожзы потоз, шуо.Дыр ортче, улон воштӥське. Одӥгез кошке та гуртысь, мукетыз берытске. Коллективизация аръёсы трос семьяосты татысь палэнэ келязы. Колхозэ пырыны пумит луылӥзы угось. Нырысь колхоз Ворошилов нимо вал, берло «Совет» луиз. Хозяйство пумен будӥз, юнмаз, районысь узыръёсыз пӧлы пыриз. Пересьёс верамъя, ферма липет йылысь горд кизилиез толэзьёсын басьяллямтэ. Со, пе, сётӥське вал трос йӧл кыскись эштослы. Бератаз фермаез бадӟыматӥзы: скал гид вӧзы кунян но парсь гидъёс пуктӥзы, ужась калыклы шутэтскыны клуб ӝутӥзы, нылпи сад пуктӥзы. Гурт улон соку тулыс шунды улын улӟем будос кадь ӝужаз.Жаляса верано, кема дыр ӵоже яркыт ворекъясь колхоз туннэ быдтэмын. Татын янгышез вань, дыр, гурт калыклэн но: вакытаз ӧз быгатэ бырйыны ужез валась кузёез. Туннэ сюлэм ик пӧсектыса кошке, адӟиськод ке музъемен ӵошкатытэм фермаез, клубез но контораез. Нош таос кӧня ар сылысалзы на! Татын котькуд шуккем кортӵог адямилэн тыршись киосыз пыр потэмын вал. Табере садик но пытсаськиз - анай-атайёс пиналъёссэс вӧзысь гуртэ нуллоно луо.Мар луоз та гуртэн азьланяз? Шумпотымон соиз - Карашурын куд-ог семьяос ас хозяйствозэс ӝутыны кутскизы. Калык ӝабырске котькыӵе уж борды. Но ӝутскем мылкыдэз лапкомытэ мукетыз - тросэз гуртоос ӟенеликен эшъясько. Азьланяз но суред таӵе ик возиськиз ке, асьмеос ум ни быгатэ аспӧртэмлыкмес, анай-атаен пыӵатэм сямъёсмес но выжымес утьыны.Надежда Рысьева, УдГУ-ысь студентка Туспуктӥз Диана Барабанова Теги: Карашур шаертодон | Улон-вылон |
Виталий Пронин Ку но кызьы ортчоз ЕГЭ? Та сярысь журналистъёслы онлайн амалэн пыр-поч вераз дышетонъя но наукая министр Светлана Болотникова. К. Герд нимо гимназиын выпускникъёслы аттестат сётъязы.К. Герд нимо гимназилэн «ВКонтакте» бамысьтызШаерысьтымы 16 сюрслэсь ятыр пиналъёс туэ 9-тӥ но 11-тӥ классъёсты йылпумъяло. Светлана Болотникова верамъя, со пӧлысь 566-ез медальёсын пусъемын луозы, кылем арен ӵошатыса, таӵеос 40-лы тросгес. Соосты данъян ужрад чакламтэ. Медальёсты 15-тӥ июнёзь школаосын ик аттестатъёсын ӵош люкылозы. Туала выпускникъёс пӧлысь 6 сюрс 722-ез ЕГЭ сётыны дасясько. Соос вылӥ дышетскон заведениосын тодон-валан люканзэс азинтыны чаклало. ЕГЭ гожтыны мылкыдзэс озьы ик веразы азьло аръёсысь 603 выпускникъёс но училищеосын-колледжъёсын 193 дышетскисьёс. Оглом ог 7 но ӝыны сюрс кузя люкаськозы. — Экзамен сётыны 53 инты висъямын, — пусйиз С. Болотникова. — Азьло аръёсын ӵошатыса, аудиториослэн лыдзы 710-озь йылтэмын луоз. Угось экзамен сётӥсьёс куспын вис 1 но ӝыны метрлэсь ичигес луыны кулэ ӧвӧл. Со сяна, одӥг интыын троссэ 8 мурт пукыны быгатоз. С. Болотникова верамъя, нылпиосты висёнлэсь утён вылысь пӧртэм ужрадъёс кутӥськозы. Экзамен ортчытон интые троссэ автобусэн нуоно бере, салонъёсын дезинфекция ортчытӥськоз, водительёслэсь температуразэс мерталозы, ваньзы дӥсялозы маскаос. Автобусын мыныкузы но, пиналъёслэн виссы 1 но ӝыны метрлэсь ичи луыны кулэ ӧвӧл, соин ик одӥгезлы ик автобуслы кӧня ке рейс лэсьтоно луоз. ЕГЭ сётон пунктэ егитъёс азьвыл ик чаклам графикъя лыктозы. Аудиторие пырон азьын котькудӥз киоссэ антисептикен зыралоз. Экзаменлэсь ортчемзэ чакласа возисьёс, эмъясьёс маскаосын, перчаткиосын луозы. — Экзамен сётон интые пырыку, пуктылэмын луозы металлоискательёс. Аудиториосты, азьло аръёсы сямен ик, чаклалозы видеокамераос, — азинтӥз веранзэ министр. — Экзаменлэсь мынэмзэ учкозы 269 наблюдательёс. ЕГЭ гожтон пунктъёсын кышкытлыклэсь утиськонлы республикамылэн бюджетысьтыз ватсаса 10,5 миллион манет висъяськоз. Со чотын, кылсярысь, басьтыны чакламын антисептикъёс, маскаос, термометръёс, омырысь бактериосты, вирусъёсты быдтӥсь тӥрлык но мукетыз. Эшшо 49 миллион манет чакламын ЕГЭ-ез радъянэ но ортчытонэ пыриськем дышетӥсьёслы — таӵеос 3 сюрс 233 кузя луозы. Элина Кумачёва Теги: дышетон | Улон-вылон |
Виталий Пронин Пичи Пурга ёросысь Итэш гуртын улэ синмаськымон анай, песянай Надежда Емельянова. Со будэтӥз 5 нылпи: 3-зэ аслэсьтыз, 2-сэ — кузпалызлэн сузэрезлэсь. Табере солэн котыраз 10 нунокъёсыз ни. Пичи Пурга ёросысь Итэшысь Н. Емельянова внукъёсынызНадежда Аркадиевналы та улонын трос шуг-секытъёс пыр потоно луиз ке но, ноку уд адӟы солэсь мӧзмыт туссэ — котьку пальышась, калыкен капчи вераськись, котькыӵе ужлы усто. Надежда Емельянова вордӥськиз Яр ёросысь Ӟанкагуртын. Быдэсмиз бадӟым семьяын — 4 агай-выныз но 2 сузэрез пӧлын. Куспамы тупаса, анай-атаймылы дэмен юрттыса, будӥмы, шуэ нылкышно. Бускель Вортча гуртысь шор ёзо школаез ӟеч йылпумъяса, Надежда дышетскыны пыриз Глазовысь совхоз-техникуме. 1980-тӥ арын со техник-строитель луиз. — Со вакытэ распределение вал ук, ужаны ыстӥзы лымшор пала — Пичи Пурга ёросысь Вуж Мӧнья гуртысь «Искра» колхозэ, — вераН. Емельянова. — Кыл кутӥ колхозын пуктӥськись объектъёслэсь ӟечлыксэс эскерон понна. Вордскем палъёсам берытскыны ӧз кылды ни: Итэшысь Валентинэн семья кылдытӥмы. Колхозысь комсомолэн кивалтӥ, нормировщик но, разнорабочей но вал, огвакытэ Итэшысь нылпи садэн но кивалтӥ. Кема аръёс ӵоже тырши «Надежда» хозяйствоямы — емыш но будэтӥ, кадръёсъя специалист но вал. Надежда Аркадиевналы кузпалэн удалтӥз: ачиз кадь ик лякыт, ужась. Огез бӧрсьы мукетыз вордскизы 3 нылпиоссы: 1982-тӥ арын — Светазы, 1983-тӥын — Володязы, 1988-тӥ арын — Олесязы. Ӵап берпуметӥ нылзы вордскон аре Валентинлэн Галя сузэрез бырыны шедиз. Солэн кузпалыз улонысь кошкемын ни вал. Соослэн 5 аресъем Иван пизылы но 3 аресъем Таня нылзылы Емельянов кузпалъёс сирота кыльыны ӧз сётэ: асьсэлы каризы. Ваняен Таня Надежда Аркадиевналы соку ик «мама» шуыса вазиськизы. Семьязы уката но бадӟым луиз бере, 1992-тӥ арын Емельянов кузпалъёс выль корка пуктон борды басьтӥськизы. Но жаляса верано, сое йылозяз-пумозяз вуттон Надежда Аркадиевналэн пельпумъёсыз вылэ усиз. 2002-тӥ арын Валентин кузпалыз гурт хозяйствоын ужан висказ чиптэм-чаптэм ышиз. «Жди меня» передачае но вазиськылӥзы — пайдаез ӧз луы, Валентин ӧз шедьы. — Нырысь киы-пыды юскиськиз кадь, но секыт мылкыдлэсь утизы нылпиосы, — веранзэ азьланьтэ Надяпай. — Соослэн будэмзы шоры учкыса, асме ачим юн кариськыны косӥ. Озьы пиналъёсын кенешыса коркамес йылозяз-пумозяз вуттоно кариським. Соос мыным туж юрттӥзы, вань ужез ӵошеннамы лэсьям, шуыны луоз. 2003-тӥ арын корка туймес ортчытӥмы. Адӟысал ке тае кузпалы… Табере Надежда Емельяновалэн пиналъёсыз асьсэос анай-атайёс луизы ни. Внукъёсыз мемейзылы (песянайзылы) юрттӥсько, мӧзмыны уг сёто. Надяпай пенсие потэмын ни: нунокъёссэ утялтэ, дӥськут керттэ, сад-бакча котыраз берга. Тол вуэ ке, куас вылэ султэ — спортэз Надяпай гажа пичи дырысеныз, ёросаз ортчылӥсь ӵошатсконъёсын трос пол вормисе потылэмын. Нош табере мемейзылэсь адӟем каро ни внукъёсыз — со кадь ик спортэз но ужез гажасесь будо. Надежда Аркадиевна котьмалы но дыр шедьтэ: Вуж Мӧнья поселениысь Депутатъёслэн Кенешсылэн ёзчиез вал, Итэшысь ветеранъёслэн огазеяськонэнызы кивалтӥз, та вакытэ мыло-кыдо ветлэ Вуж Мӧнья клубысь арлыдоослэн ансамблязы. Усто кырӟа, эктэ. Сюлэмам мӧзмыт-а, капчи-а — котьку кырӟасько, шуэ Надяпай. Нош ог 3 ар талэсь азьло Надежда Аркадиевна пусъемын вал «Зарни песянай» нимын — вормисе потӥз шаерамы ортчем вожвылъяськонын. Гурт удысын ӟеч тыршемез понна пусъемын Россиысь Гурт удысъя министерстволэн Таукаронэныз, элькунысьтымы Гурт удысъя но сиён-юонъя министерстволэн Данъян грамотаеныз, «Пичи Пурга ёрослэн дано нылыз» нимын. Улонын олокыӵе адӟон пыр но потоно луэ, юскиськоно ӧвӧл, котькуд вуись нуналлы шумпотоно, — шуэ ужысь ветеран Н. Емельянова. Елена Тугашова | Улон-вылон |
Виталий Пронин 1-тӥ июньысен улонэ паськыт пыӵаны кутско «Тамак кысконэн нюръяськон сярысь» законлэн куронъёсыз. Ар талэсь азьло ӵындыны лэземын ӧй вал подъездъёсын, кун учреждениосын, соку ик пум понэмын вал тамак сярысь рекламаез вӧлмытонлы. 1-тӥ июньысен пурккетыны уз лу ни ресторанъёсын, кафеосын - талы чаклам интыос но отын радъямын уз луэ. Нош вокзалъёсын, аэропортъёсын кыскыны лэземын луоз нимысьтыз усьтэм интыосын гинэ. Со сяна, магазинъёс утялтоно луозы витринаосы интыям тамаксэс. Соин вуз карыны лэземын пиналъёслэн синзылэсь лушкем - ӝӧк улысь. Туэ шаерысьтымы эмъяськонниосын усьтӥськоз тамак кысконлэсь куштӥськонъя 11 кабинетъёс.Елена Тугашова Туспуктэм: aif.by Теги: закон | Улон-вылон |
Виталий Пронин 2018-тӥ ар понна литературая конкурсын вормисе потэмъёс тодмо луизы. Вожвылъяськонэз радъязы Печатья но ивор вӧлмытонъя агентство но «Кенеш» журнал. о. Бородина но В. Михайлов Удмурт кылын гожъяськисьёс пӧлын таӵе конкурс 2-тӥзэ ортчиз. Вожвылъяськонэ туэ 77 ужъёс вуизы, кылем арын 100 пала вылэм. Удмуртиын улӥсьёс сяна, отчы пыриськизы Москваысь, Башкортостанысь, Татарстанысь, Пермь но Свердловск улосъёсысь гожъяськисьёс. Кылем арын кылбурчиос конкурсэ мыло-кыдо пыриськизы ке, туэ соос чик вылӥллямтэ. Шумпотӥмы газетамы ужась Галина Семёнова понна. «Верос» номинациын со вормись луиз «Казнык» (Казнык - нылкышно ним) веросэныз но «Шуд вайись вӧсь» эссееныз. Озьы ик умоен лыдъямын Лариса Мардановалэн но Евгения Гусоргиналэн веросъёссы. Усто пьеса гожтӥллям Василий Ушаков - «Дон-Жуан кышнояське» но Алексей Котков - «Кин кызьы узырме». — Театрын ужасько бере, тодӥсько, кызьы гожтоно но сцена вылын шудоно, - шуиз А. Котков. - Гожтӥ гуртысь воргоронъёс сярысь, соос, коньдонлы ёрмыса, банкез качаны малпаллям. Пьесаез радъян бордын 2-3 арня ужай, нош сое сцена вылын возьматон вылысь али но куд-ог интыоссэ тупатъяно-выльдоно луэ. Бадӟым сцена вылэ ку поттомы, вераны шуг на, но 2 толэзь пала ортчыса, гуртысь сцена вылын возьматыны дасяськиськомы ни. Роман гожтӥсьёс пӧлын вормон сётэмын Грак ёросысь Леонтий Кривошеевлы «Эрико улон» романэз но Анатолий Перевозчиковлы «Гурезе тубон» кузьмадёсэз понна. Нылпиослы гожтэм ужъёс пӧлын вормизы Лидия Черновалэн чуръёсыз. Удмурт кылысь ӟуче вольыт берыктыны быгатэменыз паймытӥз Сергей Матвеев. Со Михаил Федотовлэсь кылбуръёссэ ӟуче берыктэм. Нимысьтыз номинация сӥземын критикалы. Литературалэсь азинскемзэ эскерись усто ужъёс дасяллям Светлана Арекеева («Зарни пырыосты утчась-шедьтӥсь» статья) но Владимир Михайлов («Удмурт шӧмо ӟуч кылбурчи»). Конкурсэз ортчытӥсьёс туэ но таӵе вожвылъяськон ортчозы. Мыло-кыдо муртъёсты али ик дасяськыны куро ни. Конкурсэ ыстэм ужъёс книгаен поттэмын, газет-журналъёсын печатламын медаз луэ. Валентина Емельянова Туспуктэмъёс: АПиМК | Лулчеберет |
Виталий Пронин Туэ бадӟым саклык но уксё висъяськозы анай кылэз дышетонлы. Тросгес книгаос потозы нылпи садэ ветлӥсьёслы, ӝӧк выл шудонъёс лэсьтозы. Тазьы оскытэ нациосын ужан политикая министр Владимир Завалин.Министр верамъя, та уж мытэмын ни 2012-тӥ арын. Кылем арын покчи нылпиослы поттэмын 15 пумо книга. Огъя тиражез 25 сюрс экземпляр. 2010-тӥ арын сыӵе 2 книга гинэ югыт дуннеез адӟиз. Со сяна, миым поттэмын 4 сюрс экземпляр ӝӧк выл шудон. Азьвыл сыӵе шудонъёс пичиос дорозь воксё но ӧз вуылэ.Со дыре ик пытсасько удмурт школаос, нылпиос, ӟучаз выжыса, дышетэмысь дугдо удмурт кылэз но литератураез. Кун кылъёсъя закон оскытэ ик: вордскем кылзэ дышетыны мылкыд карись 3 мурт луиз ке, предметэз усьтоно. Но улонын берлоез пумысен нокин уг сюлмаськы ни. Озьы луиз Яр ёросысь Байдагурт школаен. Тазэ Владимир Завалин ачиз куке-соку йылпумъяз вал ай. Но министр шуэ:- Кин но со кивалтыны выре: шуоно, пе, удмурт кылэз одно ик ваньзылы дышетоно. Калыклы туннэ озьы ялыны ум быгатӥське - адямиос дась ӧвӧл солы. Пичи школаосты возьыны но государстволы туж дуно усе - соосты пытсаны капчигес. Шумпотоно ни: Ижын, Глазовын но Ярын мылкыд карисьёсты анай кыллы дышето ӝыт курсъёсын.Кӧня мурт отчы ветлэ - тазэ В. Завалин ӧз вера.Елена Фёдорова Туспуктӥз Владимир Беломорских Теги: анайкыл ВладимирЗавалин удмурткыл | Иворъёс |
Виталий Пронин Ижын йылпумъяськиз ветлын-вамышъяны шугъяськисьёс пӧлын ортчись чемпионат - радъяськиз со куасэн бызьылонъя но биатлонъя. Мугорез кыдатонъя, спортъя но туризмъя министерстволэн пресс-службаез ивортэмъя, котыр ласянь висъяськизы Удмуртиысь спортсменъёс. Кылсярысь, Владислав Лекомцев утӥз 4 медаль - зарни басьтӥз куасэн бызьылонын но биатлонъя спринтын, озьы ик азвесь медален пусъемын вал куасэн 5 иськеме бызьылонын. Эшшо одӥг зарни медаль Удмурт шаер понна вайиз Владимир Кононов - со ваньзэсты азьпалтӥз куасэн 5 иськеме бызьылонъя ӵошатсконын.Елена Тугашова Туспуктэм: "Удмурт дуннелэн" архивысьтыз (журналистъёс пумиськылӥзы В. Кононовен). Теги: чемпионат ошатскон | Спорт |
Виталий Пронин «Удмуртия. Вормон доры сюрес» — таӵе ӧтён улсын ортчозы туэ шаерамы 9-тӥ Майлы сӥзем ужрадъёс. Туспуктӥз Максим Егоров7-тӥ мае 11 часын Ижысь Северной шайвылын ватозы Быдӟым ожын бырем Николай Григорьевич Пасынковлэсь лысьӧмъёссэ. Соосты шедьтӥзы Тверь улосысь Бельск ёросын. 30-тӥ апрельысен 9-тӥ маёзь — азбаръёсын ветеранъёсты ӟечкылан концертъёс. 8-тӥ мае 11 часын Ӟуч драмая театрын возьматозы благотворительной спектакль-концерт. Отчы ӧтемын луозы ветеранъёс, ож мышкын тыршем муртъёс, кадетъёс. Чузъяськозы ож вакытысь кырӟанъёс, актёръёс мадёзы фронтысь учыръёсты. 9-тӥ мае Ижысь Шор площадьын парад ортчоз. Колоннаен вамышъялоз 1 сюрс 800 адями: школаосын дышетскисьёс, студентъёс, кадетъёс, югдурез утён, кыл кутытон удысъёсын ужасьёс, ветеран огазеяськонъёсысь адямиос. Парадын возьматозы вашкала машинаосты но Ижысь заводъёсын поттэм техникаез: зенитно-ракетной «Оса», «Тор» комплексъёсты, зенитно-самоходной «Шилка» установкаез но мукетъёссэ. Со сяна, Шор площадьын военной техникаен адӟытон ужалоз. Парадэз йылпумъялоз шулдыр концерт. Нунал ӵоже шоркарысь пӧртэм интыосын площадкаос радъямын луозы. 11 часысен 14 часозь — Наговицын ульчаын ож вакытэ гуртын тыршемъёслы сӥзем «Вормон понна» программа. Та дыре ик Йӧскалык музейлэн азбараз «Ижын ортчем пичи дыр» ужрад мыноз. Партизанъёслы сӥзем программа луоз Кун Кенешлэн юртэз азьын. Шор площадьысь крезьгуро фонтан дорын война вакытэ госпитальёсын ужамъёслы сӥзем ужрад луоз. «Россия» киноцентр но «Металлург» культурая юрт вискын Иж — Балезино чугун сюрес лэсьтэмъёслы сӥзем площадка усьтӥськоз. Калыкез витё К. Герд нимо Йӧскалык музейын. Татын «Арсенал Победы» но «Ушла война. Осталась память» ужрадъёс чакламын, валэктозы, кызьы «Удмуртилэн Буре ваён книгаысьтыз» ӵыжы-выжыосты утчано. Ужрадъёс чакламын Суредан искусствоосъя музейын, М. Калашников нимо комплексын но. 12 час 30 минутысен 15 часозь — капчи атлетикая «Эстафета мира» ӵошатскон. 16 часысен 17 час 30 минутозь Шор площадьын «Равняемся на героев» элькун смотр-конкурслы йылпумъян лэсьтозы. 18 час 30 минутысен 22 часозь — праздниклы сӥзем бадӟым концерт. 22 часын — салют. | Иворъёс |
Виталий Пронин Ижкарын усьтӥськиз егит боксёрлы синпелет. Сылэ со нылпиослэн спортъя 9 номеро школазы вӧзын. Отын интыяськемын боксёръёслэн «Забияка» клубзы, кивалтӥсез - Александр Кузьмин. Ӵапак со шараяз мылкыдзэ таӵе синпелет пуктон сярысь.Школаын макулатура бичанъя конкурс ялӥзы. Нылпиос дорысьтызы кагазъёс-книгаос люказы, нош поттэм коньдонзэс синпелетлы сётъязы. Александр Кузьмин верамъя, малпанзэ улонэ пыӵатыны котькытын но юрттӥзы: документъёс бичаны, уксё шедьтыны.Егит боксёрлэн синпелетэз туйлэсь лэсьтэмын. Солэн ӝуждалаез 1 метр — 10 аресъем пияш кадь.- Та синпелетэз пукон быдэс Россия понна бадӟым учыр. Боксёръёслы памятникъёс дуннеын кӧня ке гинэ. Ваньзы малпало, бокс — жугиськон, но со шонертэм. Бокс — со искусство. Милям егитъёсмы кужмоесь луыны кулэ, - малпанзэ усьтӥз 1989-тӥ арлэн дунне чемпионэз, Москваысь Боксъя федерацилэн вице-президентэз Андрей Курнявка.Туспуктэмез: susanin.udm.ru Теги: Ижкар синпелет | Иворъёс |
Виталий Пронин 31-тӥ мае Ижын ортчоз «Грани возможного: Удмуртия - мой край родной!» фестиваль. Элькунысьтымы Культурая но туризмъя министерство юрттэмен, ужрадэз ортчытэ «Подари Завтра!» благотворительной фонд. Отчы пыриськыны быгатозы 4 аресысен 30 аресозь инвалидъёс. Таза эшъёсынызы ӵош соос возьматозы эктыны, кырӟаны, чебер вераськыны но театрын шудыны, суредаськыны, киужъёсын вырыны, кино пӧрмытыны быгатэмзэс. Та удысъёсъя нимысьтыз номинациос чакламын. Фестивале пыриськыны мылкыд карисьёслы куриськон ыстоно udmurtia fest@mail.ru электрон адресъя 31-тӥ мартозь. Конкурслэн нырысетӥ люкетэз ортчоз 1-тӥ - 14-тӥ апреле заочно амалэн. Татын быръёзы тужгес устооссэ, фестивале поттыны дасьёссэ ужъёсты. Кинъёс ӧз шеде таӵеос пӧлы - басьтозы Культурая но туризмъя министерстволэсь дипломъёссэс. Нош кинъёс потозы финалэ - лауреат нимын но синпель кузьымъёсын шумпоттэмын луозы. Гран-при басьтӥсьёс тодмо луозы ни фестивальлэн берло нуналаз, сӥё-дано ужрад ортчоз циркын. Элина Васильева | Лулчеберет |
Виталий Пронин Воргоронъёс пӧлын вормись луизы Можгаысь Дмитрий Япаров, Алексей Зубков но Якшур-Бӧдьяысь Александр Телегин.«Россиысь куас сюресъёс» ӵошатскон туэ 35-тӥзэ радъяськиз. Россиысь 73 улосын ортчиз. Шаерысьтымы 30 интыын куасэн бызьылонъя ӵошатсконъёс ортчизы, куас сюрес вылэ 7 сюрслэсь ятыр адямиос султылӥзы. Валтӥсь старт вал Можга городын. Спортсменъёслы вольыт сюрес сӥзизы мугорез кыдатон культурая, спортъя но егитъёсын ужан политикая министрлэсь ужзэ быдэсъясь Наталья Гольцова, Можга городлэн йырыз Алексей Шишов, Паралимпиадае пыриськыса медальёс басьтэм спортсмен Владимир Кононов но мукетъёсыз. Пусйыны кулэ, та старт кутскон сётӥз на Удмуртилэн кубокез понна нюръяськонлэн нырысетӥ люкетэзлы. Сое ортчытъяны ӵектӥз Удмуртилэн Тӧроез Александр Бречалов, ӵошатскон луоз 4 люкетлэсь. Можгаын ортчем стартэ 1 сюрс 500 пала адями пыриськиз. Кужмо нюръяськон пуромиз воргоронъёс но нылкышноос пӧлын, соос 10 иськемез ортчизы. Воргоронъёс пӧлын вормись луизы Можгаысь Дмитрий Япаров, Алексей Зубков но Якшур-Бӧдьяысь Александр Телегин. Нылкышноос пӧлын - Вавожысь Валентина Телицина, Можгаысь Екатерина Бушмакина но Людмила Познянская. Валентина Емельянова Туспуктэм: csp18.ru | Спорт |
Виталий Пронин Алнаш ёросысь «Прогресс» возёсэн кивалтӥсез Виктор Лебедев.Алнаш ёросысь «Прогресс» хозяйствое пырись гуртъёсын улӥсьёс, ваньзы одӥгтэм, ӟеч, шуныт кылъёс вералозы хозяйствомылэн кивалтӥсез Виктор Николаевич Лебедев сярысь. Мултэс мактатэк (ушъятэк), шуиськомы: со вань сюлмысьтыз висе гурт улонэз, колхозын тыршисьёслэсь ужзэс капчиятон, ӟечомытон понна.Алнаш ёросысь Кузьымгуртын вордӥськем Виктор Николаевич алнаш музъем борды сюлмыныз биниськемын. Школа бере огшоры ужась луиз асьсэлэн ик гуртысьтызы Азин нимо колхозын. Армие ветлыса, тодон-валан люказ Ижысь гурт удысъя институтын. Туж тыршись, сэзь, шаплы вал. Соин но ас курсаз старостае бырйизы. Ӟеч дышетскемзэ но общественной уже пыриськемзэ санэ басьтыса, келязы дуннеысь егитъёслэн Москваын ортчем фестивалязы. Институтэз горд дипломен йылпумъяз, агроном луиз.Дышетскем муртэз соку ик «Прогресс» хозяйствое валтӥсь агрономе пуктӥзы. Валаса ужамезлэн емышез шӧдӥськиз: колхозын ю-нянь удалтылӥз, урожайность йылӥз.14 ар колхозын ужамез бере, 2002-тӥ арын, калыкмы солы оскиз хозяйствоез валтыны. 15 ар ӵоже та ныпъетэз нуэ ини. Солы луыса колхозмы шаерамы одӥгез азинскисез но устоез лыдъяське. «Прогрессын» али 250 мурт ужа. Шоро-куспо уждунмы ог 16 сюрс - ёросысь мукет хозяйствоосысь шоро-куспо уждунэн ӵошатыса, бадӟымгес. Виктор Николаевичлэн сюлмаськеменыз, 80 процентэз техникамы выльдэмын. Арлы быдэ выль трактор, комбайн яке мукет техника басьтыны быгатӥськомы. Адӟиськомы, тӧромы зол сюлмаське гурт калыклэсь улонзэ капчиятон понна. Вазенгес ини скал гидъёсамы йӧл гумыос кыскемын - нылкышноосмы ведраосын далайгес уг йыринто ни. Озьы ик арлы быдэ выль объектъёс, гидъёс ӝутыны быгатӥськомы. Виктор Николаевичлэн малпаназ компьютерен ужась ферма пуктыны. Проектмы но дась ини, уксё ласянь гинэ могӟет кылдэмын.Туэ гинэ гуртъёсысьтымы 3 егит специалистъёс доразы берыктӥськизы. Эштос корка ӝутыны юрттэ, куашкам юртъёсты тупатъяса, улон сэрег висъя. Егитъёсты гурт удысэ гочатон понна толэзьлы быдэ уждунзы борды ватсаса быдэн 1 сюрс манет тыриське. Колхозын тыршыны мылкыдзэс, выль техника сётыса но, бурдъяны тырше Виктор Николаевич.Гуртын но, колхозын но сое гажасьтэмез ӧвӧл, дыр. Вань калыкмы огымысь кадь шуэ: вань гуртъёсын Виктор Николаевич кадь кивалтӥсьёс луысалзы ке, котькытын калык умой улысал. Со ваньмынымы огкыл шедьтыны быгатэ, соин валче ужаны капчи: кулэ дыръяз чурыт вералоз, мукетъят макталоз но. Виктор Николаевич ӟеч сюлмо, котьма борды мыло-кыдо басьтӥськись, ужзэ йылаз-пумозяз вуттыны быгатӥсь адями. Кивалтӥсьлэн ужъёсыз лачак ке но, котьку дыр шедьтэ гуртэз азинтонлы сӥзем проектъёс борды итӥськыны, тросэзлы ачиз кичӧлтӥсь луэ. Тани Туймыйыл гуртысь сюрес кузя солы луыса кызьпу аллея мерттэмын, нош колхоз гидъёс, амбаръёс, гаражъёс котырын кӧня писпуосмы, сяськаосмы пушъё. Виктор Петрович котькытын чылкытэз, ӝикытэз яратэ. Колхоз контораямы пырисьёс чылкак паймо, быдэс укно янакъёсмы сяськаосын тырмемын. Солэн куремезъя ик ферма гидъёс котырамы но сяськаос будо.Виктор Николаевич дыр шедьтэ ёрос ужрадъёсы но пыриськыны. Озьы 2007-тӥ арын солэн юрттэмезъя югыт дуннеез адӟиз Михаил Соловьёвлэн «Туймыйыл. У истоков Тоймы-реки» книгаез. 2015-тӥ арын тупатэмын вал колхозлэн музеез. Отчы тӥрлык но пукон-ӝӧкъёс басьтэмын. Музее люкамын Туймыйыл котырысь гуртъёслэн историзы, адямиос сярысь материалъёс, туспуктэмъёс. Озьы ик Виктор Николаевич Туймыйылын али ӝутӥськись черкез пуктон борды итӥськиз. Али со липет улэ пыртэмын ни.В. Лебедевлэн кичӧл-тэмезъя Туймыйылын ог 10 ар ӵоже ортчылӥз гуртысь крезьгурчиос куспын ёрос вожвылъяськон. Та сяна, Виктор Николаевич гуртысь школалэн ялан спонсорез луэ. Берпуметӥ гырлы жингыртыку но, 1-тӥ сентябре но Виктор Николаевич сӥё-дано куноос пӧлын. Нылпиос доры со буш киын ноку уг лыкты - кузьымъёсын. Ӟеч дышетскисьёслы, гужем куспын колхозын тыршем нылпиослы коньдон кузьымъёс сётъя. Пиналъёсты гурт удысъя дышетсконзэс азинтыны но выльысь гуртазы ик берыктӥськыны ӝутка.Виктор Николаевич вазенгес кырӟаны ветлылӥз Туймыйылысь воргоронъёслэн хоразы. Куспамы волейболэн шудонъёс ортчыло, ачиз но отчы мыло-кыдо пыриське. Оло, солы луыса ик ужасьёсмы пӧлын аракыен эшъяськисьёс ӧжыт.Колхоз кивалтӥсьмылэсь лулысь-сюлмысь тыршемзэ гурт калык гинэ уг, вылӥ кивалтӥсьёс но дунъяло, визь-кенешлы вазиськыло, верамезлэсь кылзћсько. Виктор Николаевич Удмуртиысь гурт удысысь дано ужась луэ, данъямын Кун Кенешлэн, Россиысь Гурт удысъя министерстволэн таукаронъёсынызы. Туэ пусъемын Т. Борисов нимо ёрос премиен. Туэ солы, гурт удысын ужасьёслэсь нуналзэс пусйыку, сётэмын «Ёросысь устоез кивалтӥсь» ним. Дэмласькомы адӟем карымон гуртомес «Удмурт дуннелэн» «Гурт адями» конкурсэзлэн «Устоез кивалтӥсь» номинацияз.Алнаш ёросысь «Прогресс» хозяйствоын ужасьёс, Туймыйыл, Удмурт Вишур, Шубино гуртъёсын улӥсьёс | Улон-вылон |
Виталий Пронин Эмъян удысын 55 учреждение оптимизация улэ сюрыны быгатоз.Та сярысь журналистъёслы вераз ваньбур кусыпъёсъя министр Рустэм Зайнуллин. Оптимизация ортчытыса, элькун бюджетэ ватсаса 17 миллион манетлэсь ятыр коньдон пыртэмын. Та уж азинтӥськоз туэ но.- Ӵектонъёс келямын ни Мугорез кыдатон культурая, спортъя но егитъёсын ужан политикая министерствое, - шуиз Рустэм Зайнуллин. - Озьы ик оптимизация ортчытыны кулэ культура удысын. Кун учреждениос уката трос Дышетонъя но наукая, Тазалыкез утёнъя министерствоосын, соин ик соос пӧлысь но куд-огзэ пытсано яке огазеяно луоз.Эмъян удысын 55 учреждение оптимизация улэ сюрыны быгатоз. Со пӧлысь 50-эзъя Правительство но Тазалыкез утёнъя министерство куспазы вераськизы ни: 10 эмъян учрежденилэн юртэз выжтэмын луоз Калыкез утён, семья но демография политикая министерстволы, 4-ез - муниципал кылдытэтъёслы, 7-ез вузамын луоз, 14-зэ ярантэмен лыдъялозы, отӥосыз Тазалыкез утёнъя министерствое ик кылёзы.- Бен, оптимизация ортчытэмлэсь азьло одно юамын луоз калыклэн мылкыдыз, ас кылзэс вераны кулэ интыосысь аскивалтонъя ёзъёс но, - ватсаз ваньбур кусыпъёсъя министр.Элина Кумачёва Туспуктӥз А. Горбунов | Улон-вылон |
Виталий Пронин Шаерысьтымы биатлонист Валентина Назарова та вакытэ Европалэн кубокез понна вожвылъяське. Кужмо бызьылэмез понна солы вож сюрес усьтӥськиз дуннеысь биатлонистъёслэн куинетӥ этапаз пыриськыны. Франциысь Анси городын ӵошатсконъёс ортчозы 12-тӥ-15-тӥ декабре. Нылъёсын герӟаськем стартъёс луозы: 13-тӥ декабре - 17 час 15 минутысен эстафета, 14-тӥ декабре - 13 час 30 минутысен спринт но 15-тӥ декабре - 14 час 15 минутысен гонка преследования.Валентина Емельянова Туспуктэм: biathlonrus.com Теги: биатлон ВалентинаНазарова | Спорт |
Виталий Пронин Волгоградын ортче «Арлэн дышетӥсез — 2020» конкурс. Россиысь 85 дышетӥсьёс 2-тӥ февралёзь нюръяськозы та дано нимез басьтон понна. М. Ившина Фото: М. Ившиналэн архивысьтыз Та вожвылъяськонын Удмуртилэсь данзэ уте Ижысь 91 номеро школаысь математикая дышетӥсь Мария Ившина — ӵапак со вормисе потӥз миым улосамы ортчем «Арлэн педагогез» конкурсын. Мария Анатольевна вордскемын Кез ёросысь Кузьма гуртын. Математикая но физикая дышетӥсьлэсь дипломзэ басьтэмез бере кӧня ке аръёс ӵоже пиналъёсты визьнодаз вордскем палъёсаз — Кез каргуртысь 1 номеро школаын, нош бӧрысь ужаны выжиз Ижысь школае. Нылпиосты со 10 арлэсь кема дышетэ ни. Мария Ившина котькыӵе ужлы усто: пӧртэм конкурсъёсы пыриське, оригамиен выре, машинаен экстремальной амалэн ворттылыны яратэ. Быгатонлыкъёссэс будэтон сярысь но уг вунэты, арлы быдэ кыӵе ке курсъёсын-дышетонъёсын визь-нодзэ выльдэ. «Арлэн дышетӥсез — 2020» конкурсын Мария Ившиналы пӧртэм вожвылъяськонъёс пыр потоно луоз: усьтэм урок нуоно, математикалы дышетонъя методикаеныз тодматоно. Та бӧрсьы 85 дышетӥсь пӧлысь быръемын луозы 15 устоосыз. Таосыз вормон понна нюръяськозы, классной час но мастер-класс ортчытыса. Озьы финалэ шедёз 5 дышетӥсь. Таос пӧлысь устозэ туэ быръёзы выль сямен: дышетскисьёс но дышетӥсьёс, анай-атайёслэн комитетъёсазы пырисьёс пӧлын онлайн амалэн юаллясько ортчытыса. Озьы вормисе потоз одӥг дышетӥсь. Оскем потэ, вормон Удмуртилэсь палэнэ уз кошкы. Елена Никитина | Иворъёс |
Виталий Пронин 6-тӥ арзэ ни шаерамы ортче «Палэзян» фестиваль. Фин-угор егитъёслэн культураенызы туэ тодматскыны луоз 21-тӥ-24-тӥ куарусёнэ.Фестиваль Ижын гинэ уз ортчы, гуртъёсы но вуоз. Фин-угор усточиос калыклы концертъёс, мастер-классъёс возьматъялозы, удмуртъёслэн улон-вылонэнызы тодматскозы.4 нунал ӵоже пӧртэм ужрадъёс чакламын. 21-тӥ куарусёнэ, кылсярысь, Ижысь Эшъяськон юртын радъяськоз егит суредасьлэн Анна Образцовалэн суредъёсыныз «Ватэм пусъёс» адӟытон. Со бӧрсьы - егит удмурт гожъяськисьёслэн «Ингож» бичетэнызы тодматскон. Вераны кулэ, та ӝытын чузъяськозы Комиысь кылбурчилэн Татьяна Шаховалэн чуръёсыз. Ӝытлэн пумаз куноос шулдыръяськозы «Эктон коркан».Мукет нуналъёс но туж узыр ортчозы: школаын дышетскисьёсын пумиськонъёс, удмурт дӥськутъя котырес ӝӧк (нуоз тодмо модельер О. Ажгихин), куазь сётӥз ке, эркын концерт, позыръяськон ортчоз. Али радъясьёс кенешо на улосвылъёсысь но кунгож сьӧрысь усточиосын - фестиваль возьматыны кулэ фин-угор калыкъёслэсь пӧртэм удысъёссэс.Бадӟым концертэ, 23-тӥ куарусёнэ, котьку сямен, пыриськозы быдэс фин-угор дуннеысь тодмо артистъёс. Марий Элысь вуозы Марина Садова но «Куат» группа, Финляндиысь - кантеле крезьгуро инструментэн шудӥсь Минна Раскинен но мукетъёсыз. 6+"Удмурт дунне" Теги: фин-угор | Улон-вылон |
Виталий Пронин Н. ГольцоваМашинаен кольцевой ӵошатсконъёсъя чемпионатын но Россилэн кубоказ Ижкарысь Наталья Гольцова кыкетӥ луиз, ивортэ ӵошатсконэз радъясьёслэн пресс-службазы. Азьпалтӥз Наталья Гольцоваез Тольяттиысь Дмитрий Брагин гинэ. Куинетӥ вуиз Пушкиноысь Андрей Масленников.Мон туннэ троссэ лэсьтыны быгатӥ: ӧй мырӟиськы, туж сак сюресме ортчи. Бускельёсы кӧня ке пол вылам пыразы, питранам шуккиськылӥзы, соосын йырин ӧжыт гинэ ӧй берыктӥськы! Но огъя ваньмыз умой пӧрмиз, - вераз Наталья Гольцова.Со сяна, Наталья ивортӥз, ӵошатсконын солэн нокызьы ньылетӥ передачаез ӧз ӝуатскы шуыса. Соин, кытын кулэ вал ньылетӥяз пуктыны, со улӥ передачаен ветлӥз, со интыосын ик сое Дмитрий Брагин азьпалтӥз. Ижкарысь нылкышнолэн малпамезъя, машинаез ӟеч ужасал ке, со вормыны но быгатысал.Туспуктэмез: sportudm.ru Теги: Россилэнкубокез чемпионат | Спорт |
Виталий Пронин Выставкае 200 пала фарфор арбериос поттэмын. Адӟытон кыстӥськоз 30-тӥ инвожоозь. «Паймымон чебер фарфор» выставка нырысьсэ радъяське. Татын возьматэмын музейлэн фондъёсаз утиськись фарфорлэсь лэсьтэм пӧртэм арбериос. Кылсярысь, Россия империысь ужбергатӥсьлэн Матвей Кузнецовлэн фарфорлэсь посуда лэсьтон заводаз поттэм тэркыос, чашаос. Национальной музейысь фондъёсты утись Елена Туркевич верамъя, Матвей Сидоровичлэн кӧня ке заводъёсыз вал, та выставкаын возьматэмын Тверь губерниысь заводын поттэм сервизлэн люкетэз.- Ижысь вузчилэн Иван Бодалёвлэн Евдокия нылызлэн пирданаз сервизысь 60 арбери вылэм, ӵапак М. Кузнецовлэн заводаз лэсьтэм фарфор чашаос, тэркыос. Выставкаын 200 пала фарфор арбериос. Дорамы лыктӥсьёслы тунсыко потозы, дыр, Воткинскысь заводысь ужасьлэн семьяысьтыз чай юон чашаос. Куинь посуда 19-тӥ даурлэн шораз лэсьтэмын. Вераны кулэ, вашкалаосмы начар ӧз улэ, соос асьэды котыртыны тыршизы чебер арбериосын. Узыргес семьяос нылъёссылы пирданлы фарфор посуда дасязы, ёрмыса улӥсьёсыз кык-куинь чаша ке но басьтыны тыршизы. Озьы фарфор выжыысь выжые кылиз, - шуэ Елена Алексеевна.Чебереныз паймыто Китайысь аспӧртэмлыко арбериос. Юнме уг шуо ук: Китай - фарфорлэн дорез. Татын тӧдьы луолэсь скульптураос, вазаос, тусьтыос лэсьтыны кутскизы ини 6-тӥ-7-тӥ дауръёсы. «Буртчин сюрес» кузя Китайысь Европае вортто вал буртчин басма, чай но фарфор.Китайысь, Англиысь, Болгариысь вуэм посудаез сяна, выставкаысь адӟыны луэ Совето Союзын лэсьтэм фарфорез, озьы ик тодмо удмурт писательлэсь Геннадий Красильниковлэсь чай юон сервизъёссэ.Галина Савина Теги: Йскалыкмузей кытынкумар | Лулчеберет |
Виталий Пронин Эгра ёросысь эмъяськонниын туннэ «Единая Россия» «МедПоддЕРжка» проектысь 8 волонтёръёс дежурить каро. Соос юртто эмчиослы коронавируслэсь вакцина пуктэмъёслэсь федерал регистрзэс нуыны. Эгра эмъяськоннилэн кивалтӥсезлэн воштӥсезлэн Ольга Сумароковалэн ивортэмезъя, коньывуон толэзьысен ёросын прививка пуктыны мылкыд карисьёслэн лыдзы будӥз. Эмъяськонниын ужась волонтёр. Туспуктэм udmurt.er.ru сайтысь. — Вакцинаен федерал регистрез нуонын волонтёръёс туж кулэ. Соослы луыса, эмчиос ас ужзылэсь палэнскытэк тыршо. Коньывуон толэзьысен вакцина пуктыны мылкыд карисьёслэн лыдзы будӥз. Нуналаз 150-200 адямилы вакцина пуктӥськом. Озьы ик ужало мобильной бригадаос. Кулэ луиз ке, 5 бригада но кылтдыны быгатӥськом. Туннэ нуналлы черламъёслэн лыдзы кулэсме. Малпасько, со вакциналы луыса но, — вера Ольга Вениаминовна. — «МедПоддЕРжка» проектэн Эгра ёросысь егитъёслэн «Лига» центрзы ужа. Волонтёръёс эмчиослы юртто «Доброе варенье» проект улсын пӧрамъёсын, со сяна висисьёс доры сиён-юон, эмъюмъёс вутто, — шуэ егитъёслэн «Лига» центрзылэн директорез, «МедПоддЕРжка» проектлэн кураторез Ольга Широбокова. «МедПоддЕРжка» проект борды итӥськыны быгато вань мылкыд карисьёс, 18 арес тырмемын ке. Пыр-почгес юалляськоно 8(9412)725-385 телефон номеръя. Теги: волонтёр ивор | Иворъёс |
Виталий Пронин Азьвыл аръёсы «Элькуновидение» радъяськылӥз «Евровидение» амалъя: пыриськисьёс (участникъёс) понна куаразэс сётылӥзы ёросъёсысь ыстэм муртъёс, соослэн баллъёссы борды ватсаськылӥзы жюрилэн дунъямез но калыклэн СМС пыр куара сётэмез.Учкелэ 4-тӥ шуркынмонэ - Элькунмылэн нуналаз - «Мынам Удмуртие» телеканалысь «Светӥ дорын куноын» программаез. Со кутскоз 18.10 часын. 21-тӥ коньывуонэ Ижысь «Аксион» культурая юртын ортчиз «Элькуновидение-2017» конкурслэн 2-тӥ этапез. 19 ёрос пӧлысь 14-ез финалэ потӥзы - соос асьмеды шумпоттозы на 4-тӥ шуркынмонэ «Мынам Удмуртие» телеканал пыр.Туэ та конкурс 6-тӥзэ радъяськиз ни. «Мынам Удмуртиелэн» кичӧлтонэз борды табере итӥсько «Удмурт Кенеш» огазеяськон но шаерысьтымы Лулчеберетъя но туризмъя министерство. Озьы проектлэн бурдъёсыз паськытгес луизы, та аръёс ӵоже солэн данэз будӥз. Азьвыл отын асьсэлэсь быгатонлыксэс Удмуртиысь гинэ усточиос эскерыны быгатылӥзы ке, 2-тӥ арзэ ни мыло-кыдо пырисько Татарстанысь кырӟасьёс но. Телерадиокомпанилэн директорез Марина Городилова верамъя, соос дась та проектэз быдэс Россие но, фин-угор кунъёсы но вӧлмытыны.«Удмурт Кенеш» огазеяськонлэн тӧроез, Кун Кенешысь ялан ужась комиссилэн кивалтӥсез Татьяна Ишматова лыдъя, конкурс зэмзэ но удмурт лулчеберетэз вӧлмытонын одӥгез яркытэз но устоез проект луэ, арысь аре со самодеятельностьысь профессионалъёсты будэтэ.Азьвыл аръёсы «Элькуновидение» радъяськылӥз «Евровидение» амалъя: пыриськисьёс (участникъёс) понна куаразэс сётылӥзы ёросъёсысь ыстэм муртъёс, соослэн баллъёссы борды ватсаськылӥзы жюрилэн дунъямез но калыклэн СМС пыр куара сётэмез. Зэмзэ вераса, сыӵе дунъет туж ик шонер ӧй вал - сое валаллязы асьсэос но конкурсантъёс, угось дунъяськылӥз ог-огедлы дурбасьтыны быгатон мылкыд. Собере, шуом, ӵошатоно ке Пичи Пурга но Сюмси ёросъёслэсь «удмуртлыксэс», кыкетӥосыз куке-соку зэмос кизили будэтыны пӧрмытӥзы ке но, вормон соослы ноку уз чилекты - ӧвӧл Сюмсиын Пургалан мында удмуртъёс, котьма тон кар! Та ласянь туэ условиос шӧдскымон зэмлыкоесьгес. Куара сётыны озьы ик алэмын ӧвӧл - но со луоз «Учкисьёслэн синмаськонзы» номинация.Ёросъёсысь ыстэм дунъясьёслэн рользы йылпумъяськиз ни, шуыны луоз - соос юрттӥзы финалистъёсты бырйыны. Азьвыл чакламъя соос 12 луыны кулэ вал, но режиссёр эшшо кыксэ жаляз - 13-тӥ, 14-тӥ интыосы кылемъёслэн баллъёссы, пе, 11-тӥ, 12-тӥлэсь шӧдскымон уг висъясько... Ёросъёсысь жюриослэн мылкыдынызы учкисьёс туэ оглом соглаш. Но со вормон ӧвӧл на! Туэ вормисез быръёзы кырӟан гожъян удысысь зэмос усточиос - профессионалъёслэсь жюри. Пичи Пурга ёросысь «Эрик» группа финалэ потӥз. Ӵапак соин али уг яра на котькудӥзлы нимаз дунъет сётыны, вождэс эн вае. Огъя кылъёсын гинэ ке, конкурслэн ӟечлыкез зэмзэ но будэ. Туэ зэмзэ но вал выль гуръёс, экспериментъёс, улэп крезьгур (зэм, укыр ӧжыт!), выль образъёс, суредъёс. Уката но кылем арен ӵошатоно ке. (Тодӥсько на, кызьы жюри миым, сюлэмыз борды кутӥськыса, пукиз: вылысьтыз вылаз чузъяськылӥзы «лушкам» крезьгуръёс, пелез вандӥзы сапрес гожтэм текстъёс.) Туэ, шӧдӥсько, сыӵе пыкылонъёс шӧдскымон ӧжыт луозы.- Со понна ик конкурсэ ӧтчаськом профессионалъёсты, - шуо «Мынам Удмуртие» телеканалысь удмурт журналистъёс - угось эфире ляб кырӟанъёсты сётэм уг поты. Нош индылытэк, критикатэк автор уг вала, шонер-а со ужа, уг-а, со аслаз произведениез бере, дуно потэ, муртлэн синмыныз-пельыныз адӟыны-кылыны уг быгаты...http://udmdunne.ru/2017/10/kin-ehlkunovidenie-vozhvylyaskonlehn-finalaz-pot%D3%A5z/Зинаида Рябинина Видео но туспуктэмъёс: vk.com ("Элькуновидение")https://youtu.be/tpZynYjSu28 | Улон-вылон |
Виталий Пронин Ма каре пинал анай-атай адӟымтэ дыръя?Ижысь «Подросток» центр бадӟым саклык висъя пиналъёс пӧлын шузимытӥсь суретъёсты вӧлмытонэн нюръяськонлы. Центрысь социальной педагоглы Зульфия Якуповалы анай-атайёс ӵем вазиськыло пӧртэм юанъёсъя. - Кыӵе наркотикъёсын али шузиясько быдэ вуымтэос? - Туннэ пиналъёс пӧлын тужгес паськыт вӧлмемын кыскон суретъёс - изэм турын-куаръёс. Егитъёс соосты наркотик чот уг каро. Киынызы шонто: ма, со огшоры тамак гинэ ук! Мургес учконо ке, та кыскон суретъёс, мукет наркотикъёсын ӵошатыса, трослы кышкытэсьгес. Мугорез сяна, лулсэрез зол быдто. Огпол кыскыса, пинал мурт та суретлэн четлыказ шеде. 2 толэзь ортчыса, сотэк улонзэ адӟемысь дугдэ.Ивор вотэсысь ог 30 пумо шузимытӥсь кысконъёсты шедьтыны луэ. Турын-куаръёс сяна, отын вань на сылалъёс но. Таосыз эшшо но кышкытэсьгес. Угось адямиез 2 поллы шаплыгес сисьто. Ульчаетӥ ортчыку, турын-куарен усыкмем муртэ, оло, уд вала. Нош сылалэн кудӟемзэ соку ик тодмалод. Сылаллэсь йӧнатӥськон трослы секытэнгес ортче. Егит адямилэн кӧня ке толэзь сое кыскытэк улэмез бӧрсьы но йырысьтыз юан уг тӧлӟы: кытысь кыскон шедьтоно?- Кытысь пиналъёс та суретъёсты шедьто?- Усыкмытӥсь турын-куаръёсты, сылалъёсты вӧлмытон паськыт мынэ Интернет, телефон, почта пыр, киысь кие. Городъёсысь, черкогуртъёсысь мынӥсь-вайись транспорт дугдылон интыосысь но ялонъёсты адӟыны луэ. Озьы школаосы сурет капчиен вуэ. Та сярысь дышетон учреждениосысь возьмаськисьёс тодытэк но кылё.Нылъёс-пиос пӧлын югдур секыт соин но: школаосын дышетскисьёсты тестъёс пыр эскеро. Тест огшоры наркотикъёсты шаплы шарая, нош кыскон суретъёсты уг возьматы. Соин ик семьяын быдэ вуымтэ пинал вань ке, анай-атайёслы кык полэс чакласькись луоно.- Кызьы мумы-бубы валалоз, пинал кыске шуыса?- Пурккетэм бӧрсьы 20 минут ортчыса, наркотик мугоре пыӵа: синъёс гордэкто, кыл быгыльме, кызэм, ву юэм потыны кутске, сюлэм зол жугиське, гороно яке уйбыртоно.Но пиналлэсь таӵе дырзэ анай-атайёс ӵем дыръя адӟыса уг вутто. Угось егитъёс усыкмыны люкаськыло дорзылэсь палэнэ. Озьы ке но мыдлань сюрес кузя вамышъямзэс валаны луэ. Соос урокъёссэс келляны кутско, «2» отметкаен бертыло, ӵем алдасько, выль эшъёссы кылдо, телефон пыр лушкем верасько, анай-атаенызы кенешонъёслэсь палэнско, уг тодо, кыӵе туннэ нунал. Пинал ӵем коньдон курылэ. Валэктэ: я соизлы, я таизлы эшезлы тыриськонэз вань. 2-3 нуналлы ышылыны кутске. Дораз вуэ ке, лумбыт кӧлэ.Анай-атайёслы сюлмаськыны кутсконо, пинал бордысь нырысьсэ пурккетэм зын лыктыку ик. Угось кыскисьтэм муртъёс кышкыт тамак борды шер кырмиськыло. Утчаськоно пиналлэн арбериосыз пӧлысь, сэрегысьтыз, шкафъёсысьтыз. Турын-куаръёс но сылалъёс зынэсь. Таос бордын ик луыны быгатозы пичи пластик ӟенеликъёс, пипетка порма векчи гумыос.- Мар кароно, нылпи кыске ке?- Нырысь ик, тодоно: кытысь пинал усыкмытӥсь суретэз шедьтэ. Та сюресэз одно ик пытсано. Со понна вазиськоно реабилитацияя центръёсы, югдурез утисьёслы. Юрттыны быгатомы ми но.Кыкетӥез: пиналлэсь социальной сетьёсысь эшъёссэ бугыръяно. Бадӟым саклык висъяно выль тодмоосызлы. Оло, соос вӧлмыто шузимытӥсь кысконъёсты.Куинетӥез: чидась луоно - пинал наркотикъёслэн четлыказы шедемын ке, солэн улонэз понна нюръяськон 2-3 толэзь гинэ уз кыстӥськы - аръёсын.«Подросток» центрлэн телефонэз 8 (3412) 78-10-40.Ольга Корепанова Туспуктӥз А. Горбунов Теги: визь-кенешъёс Егитъёс Кенешон Нылпиос | Иворъёс |
Виталий Пронин 20-тӥ куартолэзёзь отчы аслаз малпанэныз вазиськыны быгатэ котькуд мылкыд карись. Кин ке, оло, аслэсьтыз ужрадзэ ортчытэ, кин ке ӟеч уж лэсьтэ - ваньмыз сярысь тӥ ивортыны быгатӥськоды «НКО. Удмуртия» вотэсбам пыр. Элькун ас паласеныз тӥледлы юрттӥськоз: я визь кенеш сётоз, я шуг-секытъёстэс пертчоз, я ужды сярысь калык пӧлы ивор вӧлмытоз. Со понна кылдытэмын нимысьтыз кенеш, вуонояз соос люкаськылозы 21-тӥ 23-тӥ куартолэзе, вотэсбам пыр вуэм дэмланъёсты, ужрадъёсты эскерозы. Вераны кулэ, туэ Россиын Волонтёрлэн арез ялэмын. Озьы шаермы ӟеч ужез дунтэк лэсьтӥсьёслэсь движенизэс азинтыны турттэ. Сергей Захаров | Улон-вылон |
Виталий Пронин Ужрадын ВДВ-ын службазэс ортчем ветеранъёсты данъязы, гадьпусэн пусйылӥзы.Тусупктэм: udmurt.ru Бадӟым сӥлы карон ужрад ортчиз Ижысь Ялан ӝуась тыл дорын. Десантникъёсты ӟечкылаз Удмурт Правительстволэн Тӧроез Ярослав Семёнов. Пусйиз, та войскаос котькыӵе ужез номырлэсь кышкатэк, геройлыко быдэсъяло. Десатникъёслы луыса но, егитъёс тодо, мар со шаерез гажан, мар со Дор! Ужрадын ВДВ-ын службазэс ортчем ветеранъёсты данъязы, гадьпусэн пусйылӥзы. Озьы ик калык тодматскиз ВДВ-лы сӥзем монументэн но. Тодады вайытом, со пуктэмын Пионеръёслэн юртсы вӧзын, али лэсьтиське на. Монументэн сӥё-дано усьтозы куарусён толэзе. Мария Петрова | Иворъёс |
Виталий Пронин Фин-угор калыкъёслэн ортчем сюресъёссы, сямъёссы, вӧсьёссы сярысь ужъёсты, аслэсьтыз кылэм-адӟемъёссэ огазе люкаса, Башкортостанысь Ранус Садиков «Финно-угорские народы Республики Башкортостан» книга поттӥз.Ранус Рафикович Садиков - история наукаосъя доктор. Удмурт тодосчи вордӥськемын Башкириысь Бурай ёросысь Касиярово (Кисса) гуртын. Уфаысь университетэз йылпумъяз, аспирантураын дышетскиз. Камсьӧр удмуртъёслэн улон интыоссы, коркаоссы сярысь бадӟым уж гожтыса, Ранус Садиков наукаосъя кандидат луиз. Собере эскериз на вӧсяськон сям-йылолъёсты, «Традиционные религиозные верования и обрядность закамских удмуртов» доктор диссертацизэ гожтӥз.Берло аръёссэ Ранус Садиков трос саклык висъяз Башкириысь фин-угор калыкъёс сярысь материал люканлы. Архивъёсын бугыръяськиз, экспедициосы потаз. Кылэм-адӟемзэ книгае люказ, этнологъёслы, историкъёслы, шаерчиослы но ас вордӥськем палъёссэс тодыны мылкыд карисьёслы та книга усто кузьым луиз.Книгаын пусъемын Башкириысь фин-угор калыкъёслэн пӧртэм вакытъёсысь лыдзы, азинскемзы, кылзылэн но дӥськутсылэн аспӧртэмлыкъёссы. Та вие Россиын 547 сюрслэсь уно поръёс уло, со пӧлысь ог 19 процентэз (103 сюрс 658 мурт) - Башкортостанын. Калтасы но Мишкино ёросъёсын пор кылын газетсы но потэ. 25 ар талэсь азьло Нефтекамск городын поръёслэн элькун газетсы но печатласькыны кутскиз. Башкир музъем вылын поръёс 15-тӥ дауре ик вылӥллям. Пусйыны кулэ: вань поръёслэн 1-тӥ съездзы Башкир шаерысь Бирск городын 1917-тӥ арын ортчемын.Башкириысь поръёс ӟеч кусып возё удмуртъёсын. 1919-тӥ арын Уфаын мари-вотской съезд ортчиз. Отын бадӟым саклык висъямын вал анай кылэз дышетонлы. Со вакытэ 117 пор школаос пӧлысь 27-ез, нош 52 удмурт школаос пӧлысь 21-ез пытсаськемын вылэм. Съезд решение кутэ со школаосыз выльысь усьтон сярысь. Башкир музъем вылын вордӥськем мари адями Исламгарей Яковлевич Миндияров (чукынэмез бере Павел Петрович Глезденёв) Вяткаын пор, бигер но удмурт кылъёсын газет поттыны кутске. Ваньзэ ик та кылъёсты со умой тодэ вал. Озьы «Войнаысь ивор» нырысетӥ удмурт газетлэн редакторез пор пи вал.Пор но удмурт калыкъёслэн ортчем сюресъёсазы огвыллемез ӧжыт ӧвӧл. Тани Удмурт шаерын СОФИН (Союз освобождения финских народностей) ужъя трос визьмо удмурт адямиосты быдтӥзы. Со вакытэгес ик шундыӝужан палась поръёслы (Башкириысь поръёсты озьы нимало) пумит «Мари уж» ӝутэмын вал. Пор калык пӧлысь но тужгес визьмо адямиосты, контрреволюционеръёс шуыса, судъёсы вуттӥзы.Ватытэк вераны кулэ: поръёслэн калык культураез, кылэз азинтонэ шаплы пыриськемзы удмуртъёсты но ӝутӥз. 1991-тӥ арын Татышлы ёросын кылдэ «Дэмен» огазеяськонлэн ёзэз, нош 1996-тӥ арын Башкортостанысь удмуртъёслэн национально-культурной центрзы ужаны кутске. 1999-тӥ арын инвожо толэзе «Ошмес» элькун газетлэн нырысетӥ номерез потэ. Та газет элькунысь удмуртъёсты огазеян ласянь туж бадӟым уж лэсьтӥз. Али но со калыклэн юрттӥсез, визь-кенеш сётӥсез луэ.Поръёс но удмуртъёс сяна, книгаын мордваос сярысь но уно материал люкамын. Куке но соку Башкортостанын вылӥллям эстон посёлокъёс но. Эстонъёс 19-тӥ, 20-тӥ дауръёсы башкиръёс доры буш музъем басьтыны лыктӥллям вылэм. Озьы 1939-тӥ арын Башкириын 1 сюрс 302 эстонъёс улӥллям. Туала вакытэ соослэн лыдзы 219 гинэ кылемын.Огъя вераса, Башкортостанысь фин-угор калыкъёс сярысь узыр, мур пуштросо книга поттэмын. Солэн кулэлыкез аръёс ортчемъя уката будоз.Ульфат Бадретдинов | Улон-вылон |
Виталий Пронин Удмуртилэн Тӧроезлэн администрациеныз кивалтӥсь но Правительстволэн Тӧроез Сергей Смирнов кенеш ортчытӥз, Выль ар шутэтскон нуналъёсы кышкытлыклэсь утиськон ёзъёслы сак луоно шуиз. Туспуктэм udmurt.ru сайтысьРоссиысь МЧСлэн Удмурт Республикая Валтӥсь управлениезлэн кивалтӥсезлэн воштӥсез Дмитрий Одегов ивортӥз, шулдыръяськон нуналъёс азьпал ик ужасьёссы интыосысь кивалтон удысынын тыршисьёсын ӵош калык пӧлын валэктон уж нуизы, кышкыт учыръёсты палэнтон но тылпулэсь утиськон амалъёсты тодазы вайытӥзы. Кылем уе но нимысьтыз 17 группа, 43 мурт, 111 корка но трос квартираен 13 юртын улӥсьёс доры вуылӥзы, трос калык люкаськон интыосын кенешъёс ортчытэмын. Озьы 623 муртлы кышкытлыклэсь утиськон амалъёс сярысь тодазы выйытӥзы.Кылем уе ульчаосысь Выль ар кызъёс дорын шулдыръяськонэ пыриськизы 14 сюрс пала адямиос, со пӧлысь 12 сюрсэз Ижысь Шор площадьын, мукетъёсыз — паркъёсын но скверъёсын.Югдурез утёнъя министерствоысь кышкытлыклэсь утиськонъя штабен кивалтӥсь Александр Жевлаков пусйиз, трос калык люкаськон интыосын законэз тӥян учыръёс пусъемын ӧй вал. Правительстволэн Тӧроезлэн воштӥсез Эльвира Пинчук тазалыкез утён удысын кылдтэм югдур сярысь ивортӥз:– 1-тӥ январьлы ковидэн висисьёслэн лыдзы 79 сюрс 158 адями лыдъяське, уй ӵоже 52 мурт черлаз. Бурмемын 68 сюрс 198-эз, ковид-центръёсын 448 мурт эмъяське, со пӧлысь 44-ез нылпиос. 21-тӥ декабрьысен эмъясьёс нимысьтыз дежурствоос нуо. 3-тӥ но 5-тӥ январе вань больницаос ужало ке, 2-тӥ, 4-тӥ, 6-тӥ но 8-тӥ январе поликлиникаосын дежурной группа луозы, секыт висисьёс доры паталозы. Сергей Смирнов пусйиз, Выль ар уй шаерамы шыпыт ортчиз. Калыклы тодазы вайытӥз, шуэрес учыръёс дыръя 112 номеро телефонэ жингыртоно шуыса. УД Теги: кышкытлыклэсьутиськон МЧС | Иворъёс |
Виталий Пронин Трос квартираем коркаосын тупатъян ортчытонлы дунъёс 2017-тӥ - 2018-тӥ аръёсы уз воштӥське - та сярысь ивортӥз Удмуртиысь капитальной ремонтъя фондлэн кивалтӥсезлэн воштӥсез Андрей Смирнов.Туннэ лифтэн коркаосын улӥсьёс котькуд квадрат метрлы 7 манет 30 копейка, лифттэк квартираосын - 6 манет 70 копейка тыро. Вазенгес вераськонъёс ӝутэмын вал: та дунъёсты ог 10 процентлы ӝутоно луоз лэсьтӥськон материалъёслы дунъёс йылэмен валче. Элькун кивалтэтын кенешонъёс бере огкылэ вуэмын: дунъёсты будэтыны дыртоно ӧвӧл.Кылем арын та программая тыро-пыдо тупатъянъёс ортчытэмын 169 трос квартираем коркаосын. Туэлы 392 коркан ужъёс чакламын ни - талы 500 миллион манет пала висъяськоз.Элина Кумачёва Туспуктӥз А. Горбунов Теги: Ижкар | Улон-вылон |
Виталий Пронин Та понна дурбасьтӥз Удмуртилэн Тӧроез Александр Бречалов но. Та сярысь Удмуртилэн Тӧроез Александр Бречалов ялӥз туннэ, 24-тӥ декабре, Кун Кенешлэн сессияз. Вазенгес верамын вал, ортчись арлэн берпуметӥ нуналаз дэмен уже потомы шуыса. Но Россилэн Президентэз Владимир Путин улосъёслы сое шутэтскон нуналэн ялыны дэмлаз. — Удмуртилэн Тӧроез сямен, 31-тӥ декабре кун властьлэн ёзъёсаз ужасьёслы озьы ик шутэтскыны дэмласько, — шуиз Александр Бречалов. Ужбергатӥсьёс асьсэос чаклалозы, ужалозы-а, уз-а та нуналэ. Элина Кумачёва | Иворъёс |
Виталий Пронин Гажано лыдӟисьёсмы! 10 нунал ӵоже - 5-тӥ октябрьысен 15-тӥ октябрёзь - «Удмурт дунне» газетлы пичиятэм дунын гожтӥськыны луоз - вань почта ёзъёсын ортче гожтӥськонлы сӥзем декада. Вуоно арлы газетлы гожтӥськондэс берлолы эн кельтэ - гожтӥське али.Гожтӥськон, газет вуон сярысь юанъёсын, ӵектонъёсын жингыртыны луоз (3412) 73-33-42, 8-951-195-37-65 номеро телефонъёсъя.Анастасия Агафонова | Улон-вылон |
Виталий Пронин Удмуртиын выльдӥсько Быдӟым Вормонлы сӥзем синпелетъёс. Уж мынэ Вавож ёросын но: туэ татысь 12 памятник рос-прос выльдэмын луоз. Яголуд гуртысь памятник сюрес дурын сылэ.Туспуктӥз Максим Егоров Вавож черкогуртысь Быдӟым войнаын бырем солдатъёслы сӥзем памятникез тупатъянлы элькун бюджетысь 1 миллион 500 сюрслэсь ятыр манет висъямын. Со сяна, туэ мемориал котырез но чебер карозы. Инициативной бюджетирование проект улсын висъямын 1 миллион манет. Ватсаса 150 сюрс манет люказы черкогуртын улӥсьёс, сомында ик — предприятиос, нош 200 сюрссэ сётӥз Вавож кылдытэтлэн администрациез. Вавож муниципал кылдытэтлэн йырыз Николай Торхов вера: памятникез сӥё-дано усьтыны ӧдъяло вал августлэн кутсконаз. Но лэсьтӥськисьёс ужез дырыз дыръя вуттыны ӧз пӧрмытэ – коронавирус ӝегатӥз. Озьы ке но Николай Торхов оске, выльдэм памятникез усьтыны матысь дыре луоз ини шуыса. Вавожысь памятникез выльдыкузы, строительёс капсулаын ватэм гожтэтэз шедьтӥллям. Сое 2000-тӥ арын музъеме согиллям вылэм. Капсулаез музъеме выльысен понозы, угось со 2045-тӥ арын усьтыны шуыса ватэмын вал. Нош Гурезь-Пудга муниципал кылдытэтэ пырись Яголуд гуртын капсула ӧз шедьтэ утчаса-утчаса но.— Лэсьтӥськисьёс гожтэтэн капсулаез утчазы вал, — вера «Луч» предприятилэн кивалтӥсез Анатолий Владыкин. — Сое кемалась, памятник пуктыку, ватӥллям, пе. Нош кытынзэ нокин уг тоды. Металлоискателен но утчазы — ӧз шедьтэ. Али вылтӥз плитка вӧлдӥзы ини. Шедьтозы на меда куке? Мемориалэз выльдыны 100 сюрс манет кошкиз, 30 сюрссэ висъяз «Луч» хозяйство. Со сюрес дурын ик сылэ, трос калык адӟе: яркыт, чебер. Мемориаллэн котырыз но выльдэмын, со доры нуись пагӟа лэсьтэмын. Водзимонья муниципал кылдытэтын войналы сӥзем 2 памятник вань. Водӟи черкогуртысь памятник туэ выльдэмын 300 сюрс манет тыр. Памятниклэн каркасэз профнастилэн шобыртэмын, котыраз брусчатка понэмын. Муниципал кылдытэтлэн йырыз Дмитрий Шихов верамъя, матысь дыре тупатъямын луоз на Бия гуртысь памятник но. Сое 9-тӥ Майлы вылтӥз-вылтӥз выльдӥзы вал ини, табере каркассэ чебер карозы на. Буре ваён но данъян аре Удмуртилэн Тӧроез Александр Бречалов войналы сӥзем памятникъёсты утёнлы нимысьтыз саклык висъяны косӥз. Удмуртиын 968 мемориал лыдъяське, 385 объектэз туэ выльдыны медо. Талы элькун бюджетысь 68 миллион 500 сюрс манет висъямын вал. Со сяна, мемориалъёсты выльдыны юртто спонсоръёс, уксё бича калык но. Анастасия Шумилова Теги: БыдымВормон Вавожёрос гуртулон | Иворъёс |
Виталий Пронин Ортчись ар огмылы но капчиен ӧз сётӥськы. Оло, соин но валаса ик ӧм вуттэ на кадь: Выль арозь толэзь но кылемын ӧвӧл ни. Но ӟечезлы осконмы медаз кысы! Тэле потомы, кыз чеберъяломы, котыртӥз бергаломы.Туспуктӥз Максим ЕгоровГань-гань, нод-нод, лач-лач Тӧдьы Ош — вуоно арлэн кузёез. Нош кызьы тодӥськомы, Ош — дыртӥсьтэм, котькыӵе вамыш лэсьтон азяз умой-умой малпаськись, улонлэсь кудпала бергамзэ валась, оскымон, ужез яратӥсь пудо-живот. Со ачиз но, мукетъёсыз но азе чурыт куронъёс пуктыны быгатэ, куддыр дыг луылэ, кыл вылаз сылэ, шуг-секытъёслы уг сётӥськы. Комакен уд ӵошаты. Соин ик, туэ сярысь, вуоно ар шӧдскымон гань-ганьгес луыны кулэ. 2020-тӥ арын малпам ужъёсты 2021-тӥ арлы кылизы ке, соосты йылаз-пумаз вуттыны луоз. Астрологъёс верало: 2021-тӥ арын уката удалтоз ужлэсь кышкасьтэм, тодон-валанзэс будэтон сярысь сюлмаськись, азинскыны бадӟым мылкыдын улӥсьёслы. Кин ке, оло, ужбергатон борды басьтӥськоз, кин ке корка пуктыны кутскоз яке дасьсэ басьтоз. Ар туж тупалоз семья кылдытыны — кузпалъёслэн кусыпъёссы туж шунытэсь, юнэсь луозы, соос огкадь малпанъёсын улозы, азязы одӥг кадесь ужпумъёс пуктылозы. Гуртын, бакчаын умойгес Мар кароно Тӧдьы Ошлэсь мылкыдзэ капчи карон понна? Малы со шумпотоз но быдэс ар ӵоже асьмелы юрттӥськоз? Выль арез пумитаку, лыдэ басьтоно та пудо-животлэсь сямзэ, мае яратэмзэ. Ош туж гажа, дорын чылкыт, шуныт, югыт ке. Соин ик Выль арез, дорады пумитаса, умойгес луоз. Городын улӥсьёс сад-бакчаязы, дачаязы мынӥзы ке, вуоно арлэн кузёез сое умоен лыдъялоз. Выль ар — семьялэн праздникез. Соин ик сое одно песянай-песятайёс, анай-атайёс, пиналъёс дэмен ортчытыны кулэ. Умой, пӧлады луизы на ке ӵыжы-выжыосты. Уртче пӧртэм шудонъёсы пыриське, вожвылъяське, эктэ-кырӟалэ — ваньмыз та кусыпъёстэс уката но матын карыны юрттоз. Тустыя мед тупалоз, горд медаз луы Вань сыӵе веран: выль арез одно выль дӥсен пумитано. Пӧртэм тодметъёслы оскисьтэмъёс но ӵемысь тае лыдэ басьтыны туртто, мар дӥсян сярысь азьло ик малпасько. Шонер, дыр, угось выль дӥсен пӧрмиськод ке, мылкыд ик бурдъяське. Нялтас вераса, Ош чик бырйиськись, ассэ возьматыны яратӥсь ӧвӧл. Соин ик дӥсьты тустыя гинэ мед тупалоз, огшоры но капчи мед луоз — ӧвӧл дӥсяно синтетикалэсь вуремъёссэ. Мукетыз юан: кыӵе буёло дэрем дӥсяно? Тӧдьы, пурысь, курень, озьы ик азвесьпыръем, зарнипыръем — вань та буёлъёс туж кельшозы вуоно арлэн кузёезлы. Озьы ик яралозы чагыр, бусӥр, вож, лыз, сьӧд. Но возиськоно гордлэсь! Угось асьтэос тодӥськоды: Ош та буёлэз кӧтвеськантэм каре. Дӥсь бордады чилясь брошь дэмӟытэмды туж потӥз ке, номыр кышкытэз уз луы. Но умойгес луоз азвесьлэсь, зарнилэсь чеберъяськон арбериосты бырйыны, тупалозы дуно изъёслэсь лэсьтэм чыртывесьёс, суйпоскесъёс но. Спортзалэ, бассейнэ, массаже... Нош кин Выль арез кузьымъёстэк пумита? Аслыд маке кузьмало ке, шумпотоно. Но уката мылкыд лӧптэ, мукетъёссэ шумпоттыны быгатыку. Соин ик тросэз али ик лавкаостӥ кузьымъёс утчаса котыръяське ни. Лыдэ басьтэ Ошлэсь мылкыдзэ: со яратэ пайдаё, юртъер котырын кулэ луись арбериосты. Кылсярысь, умой луоз, мультиварка, кофеварка, утюг но мукет та выллем арбериосты бырйыса. Озьы ик тупалозы тусьты-пуньы, миндэр, шобрет, ӵушкон но та выллем трос мукетыз. Вунонтэм кылёзы, шумпоттозы таӵе но кузьымъёс: кыӵе ке мастер-классъёсы, курсъёсы ветлыны луонлык, спортзалэ яке бассейнэ абонемент, массаже, фотосессие сертификат. Ӝӧк вылын но, кисыын но — уксё Выль арез дыртӥд-вуттӥд пумитано ӧвӧл. Со сярысь али ик малпаськыны кутсконо, та уже кысконо быдэс семьяез. Корка пушкын одно утялтӥськоно — куштоно юнме кыстаськись вуж дӥськутэз. Эн кельтэ тэшканы шедем тусьты-чашаосты, сӧриськем арбериосты. Корка пушез Выль ар праздниклы шулдыртыкуды, кутэ пулэсь, кортлэсь, бумагалэсь лэсьтэм арбериосты-шудонъёсты. Укыр чильпырась, яркыт буёло гирляндаослэн, мишураослэн кулэлыксы ӧвӧл. Гирлянда ошемды потэ ке, быръе тӧдьызэ. Нош кызэз пӧртэм буёло — чагыр, вож, зарнипыръем, ӵуж — мишураосын чебертыны луоно. Соос синмез укыр кыскись гинэ медаз луэ. Ошыны луоз ошлэн, скаллэн тусынызы шудонъёс. Вуоно арлэн кузёезлы уката кельшозы кыз вылысь тӧдьы, азвесьпыръем шудонъёс. Но тӧдьы буёлэн шудонъёс басьтыны луонлыкты ӧвӧл яке кытысь басьтыны уд шедьтӥське ке, туж умой амал вань — вужъёссэ выльдыны. Соосты, пинь сузян паста кутыса, кисточкаен буяно. Ӝӧк вылын одно мед сылоз шудон — ош. Нош со улэ пононо уксё — макем бадӟымгес, сокем умойгес. Ош вӧзы пуктоно на тӧдьы сюсьтыл. Со пумозяз ӝуаса мед быроз! Озьы бордады удалтонэз, шудэз кыскоды. Вуоно арын тросгес уксёды мед луоз кадь потэ ке, тӧдьы сюсьтыл интые ӝуатыны быгатоды вожзэ. Пунэмаськемъёсты вань ке, соосты пытсаны турттэ. Мукетъёсызлы но пунэмен эн сётэ. Выль арез пумитакуды, кияды но уксё понӥды ке, мултэс уз луы. Часъёс 12 пол шуккыку, одно куре сое, мае тӥ туж возьмаськоды. Нылпиосты, кузпалъёсты понна курыны уг яра. Эшшо син азяды пуктэ, лушкем малпанды быдэсмиз ини шуыса. Соку со улонын но одно зэмалоз. Пумиталэ Ошлэсь арзэ капчи мылкыдын, ӟеч малпанъёсын! Элина Кумачёва | Иворъёс |
Виталий Пронин Таязномерын: -Дэри но Эгра ёросъёсын гуртоос дорытолэзьлы огпол библиобусъёс лыкто; -Удмуртиысь 3 писательёс шедизы Россиыськалыкъёслэн туала прозазылы сӥземантологие; -Светлана Федуловалэн но АлексейАрзамасовлэн кылбур чуръёссы; - Анатолий Перевозчиковлэн «Сьӧд зарезь» повестьысьтыз люкет. | Лулчеберет |
Виталий Пронин Лымы улысь, сяська интые, потэ жуг-жаг.Россиысь «Зелёный патруль» огазеяськон чаклаз, кыӵе улосвылъёсын капчигес шоканы.Тужгес чылкытэн лыдъямын Тамбов, Алтай улосъёс, рейтинглэн пумаз кылизы Челябинск, Свердловск, Тверь, Оренбург улосъёс. Удмуртия - 25-тӥ интыын. Укыр урод ӧвӧл кадь, но ушъяськыны но номырин. Элькунысьтымы Инкуазез утёнъя но инкуазь узырлыкъёсъя министерство ивортэмъя, шаерамы жуг-жаг куян интыос гинэ 570 пала - ваньмыз сямен соос чакламтэ интыын. Жаг улын кылемын ог 590 гектар музъемъёс. Ку чылкыт улыны кутском?УД Туспуктэм: onf.ru Теги: инкуазезутён ужпум | Улон-вылон |
Виталий Пронин Кылем арынлэсь тросгес йӧл кысконо! «Надежда» огазеяськонлэн кивалтӥсез Александр Хохряков Дэбес ёросын 14 хозяйствоос тыршо. Пудо вордон удысын азьветлӥсьёс пӧлы пыре «Надежда»огазеяськон, соин 2005-тӥ арысен быгатыса кивалтэ Александр Хохряков. Александр Анатольевич ортчем аръёсыз сярысь малпаське ке, жаля кадь, трос дырзэ токма быдтӥз шуыса, ляб колхозъёстӥ ветлыса. Ужан сюрессэ мытӥз Тольён гуртысь «Красный Октябрь» колхозын агроном луыса. Ӟеч тыршемзэ ёросысь кивалтӥсьёс синйылтӥзы. Озьы солы бырйыны 3 колхоз ӵектӥзы, председатель, пе, луод. Калинин нимо колхозэ, ужан опытэз ӧвӧл шуыса, мыныны дӥсьтымтэ, быръем лябзэ — Турнэс гуртысь Малыгин нимо колхозэз. — Номыр умоез ӧй вал: пудоос сюдымтэ, сюрес ӧвӧл, тракторъёс куашкамын, скалъёс кезьыт гидын сыло, — тодаз вае Александр Хохряков. — Со вакытэ колхозын котькуд скаллэсь 900 килограмм йӧл кыскизы. Ужаны кутскыса, скал кыскисьёслэсь мылкыдзэс лӧпкытӥ: 3 сюрс килограммлэсь трос йӧл люкады ке, цветной телевизор кузьмало. Уд но оске, ар пумын вань дояркаос 3 сюрс лыдпусэз ортчизы. Верам кылме быдэстоно луиз, телевизор утчаса, Казанёзь вуи. Озьы калленэн пыд выламы султыны, уждун сётъяны, техника басьяны кутскимы гинэ но — вожъяськисьёс шедизы. Ужаны луонлык ӧз сётэ ни, керетыса ӧй улы — кошки. А. Хохряковлы мукет хозяйствоен кивалтыны ӵекто на вылэм. Колхозэ мыныны воргорон чутрак пумит луэм, куашканы кутскем сельхозхимие мынэм. Предприятиез пыд вылаз ӝутыны ӧдъям гинэ, нош ик люкетӥсьёс шедиллям. Колхозэн уг кивалты шуиз вал ке но, Тольён хозяйствоез вузан сярысь иворез кылыса, тэк пукыны ӧз чида. Кивалтон борды басьтӥськиз гинэ, колхозын азьвыл ужамъёс сое банкрот карыны кутскизы. Хозяйство югдурысь мырдэм но кызьы потӥз. Озьы шуг-секытъёс Александр Анатольевичез юнгес каризы кадь. Механизаторъёс: Олег Волков, Вениамин Ившин, Фёдор Хохряков,Валерий Докучаев, руль сьӧрын — Михаил Горбушин. Туспуктӥз Максим ЕгоровУникальной механизаторъёс 2005-тӥ арын кылдӥз «Надежда» огазеяськон, кивалтӥсь луиз Александр Хохряков. Та дырлы 50 пала ужасез. Нырысетӥ юрттӥсьёсыз — бухгалтеръёс Анна Баженова но Татьяна Хохрякова. Та хозяйствоын ик тыршо А. Хохряковлэн Фёдор но Сергей пиосыз инженер но зоотехник луыса. Колхоз азинскыны выре: техника басьто, пудо йырзэс йылэтон сярысь сюлмасько. — Уг ваты, ужаны кутскон арам тракторъёс шальтрамын вал, колёсаоссы шпагатэн кышъямын, — шуэ кивалтӥсь. — Туннэ техникамы выльдэмын-тупатъямын. Гыроно-кызёно музъеммы 1 сюрс 600 гектар пала люкаське, со пӧлысь 340 гектарзэ арендовать кариськомы. Ужаны кутскыкум, куд-огез ӧз оске, колхозэз ӝутыны вормо шуыса. Соин ик пайёссэс но ичиез гинэ сётӥзы, кин ке со понна трос дун курыны кутскиз, кин ке артысь колхозъёслы сётӥз. Озьы мон тыро-пыдо музъемтэк кыли. Ма вань, сое ик гыро-кизё, 2 выль тракторзы, туэ пудо сиён дасян комбайн басьтӥзы. Механизаторъёс пӧртэм техникаен быгатыса ужало. Тулыс вылтӥ 140 гектаре вылӥ сортъем тысь кизизы. Куазь сётӥз ке, пе, сое кидыслы кельтозы. Бадӟым сюлмаськонзы — КЗС, татын со ӧвӧл, нош тысь возён складъёссы вужесь, ю тысь кисьтэмлэсь азьло улаз ын вӧлдоно луэ, сотэк мускыт. Умой луысал сое асфальтэн шобыртыны, но укыр дуно. Соин ик тросэз тысьсы фуражлы кошке. Дэбес ёросысь «Надежда» хозяйстволэн кивалтӥсез Александр Хохряков,бухгалтеръёс Татьяна Хохрякова но Анна Баженова. Туспуктӥз Максим ЕгоровУжасьёслы сокем уг ёрмо, бусыын кысык вакытэз вератэк. Кызьы вераз кивалтӥсь, лыктӥсезлы уж шеде, ӟеч тыршисез умой уждун басьтэ. Шумпото, берло дыре егитъёс вуо ик шуыса, кылсярысь, механизаторъёс Алексей Королёв но Владимир Горских луд вылын трос ужало. Ми ветлон нуналэ но соос бусыын вал, кизьытэк кылем интыосты кизизы. Тужгес арлыдоосыз механизаторъёс — Валерий Докучаев но Николай Хохряков, бадӟымгес эшъёссы пенсие потӥллям ни. Тольён гуртысь сяна, Дэбесысь но Чепык гуртысьмеханизаторъёс ужаны ветло, нош Олег Волков — пырак Кез каргуртысь. — Механизаторъёсмы сюлмо ужало, ваньмы уникальноесь: асьмеос ик гыриськомы-кизиськомы, пудо сиён нуллӥськомы, кыед поттӥськомы, тракторъёсты тупатӥськомы, — шуэ инженер Фёдор Хохряков. — Быгатэммыя ог-огмылы юрттӥськомы. Тулыс бусы ужъёсмес дыраз быдэстӥмы, тӥяськыса ӝеганъёсмы ӧй вал, табере зорез витиськомы. Гидъёс выльдэмын «Надежда» огазеяськонлэн 2 фермаез, соос тупатъямын-выльдэмын. Сюро таза пудозы 780 йыр, со пӧлысь ог 250-эз — кысконо скалъёс. Гуртоос тодо: йӧл ке луиз, хозяйство улоз. — Пудоез гужем лудэ поттӥськомы, соин ик пастухез огдырлы уже кутӥмы, сое Тольёнысь Чепыке нуллӥськомы, — шуэ кивалтӥсь Александр Анатольевич. — Котыртэмын гинэ возёно вылэм, но пудо сиёнмы уз окмы. Азьланяз ужан амалъёсты воштон сярысь малпаськиськомы, кылсярысь, скалъёсты думытэк воземмы потэ. «Надежда» огазеяськонлэн кивалтӥсез Александр Хохряков: — Ужаны кутскыкум, куд-огез ӧз оске, колхозэз ӝутыны вормо шуыса. Но каллен пӧрмытӥм. Дэбес ёросысь мукет колхозъёслэсь бере ум кылиське, йӧлмес будэтыны тыршиськом. Кылсярысь, кылем арысь та вакытэн ӵошатыса, туэ 17 процентлы тросгес йӧл кыскимы ни. Быдэс хозяйствоын скал кыскисьёссы 7 кузя, 3-ез Чепыкысь фермаын ужало, мукетъёсыз — Тольёнын. 25 ар пала Тольён фермаын скал кыске Елена Хохрякова, со сяна, ог 10 ар пала осеменаторын но ужа на. — Пӧртэм вакытэ ужаны кылдӥз, куке-соку киын кыскимы, табере йӧл гумыос лэсьтэмын, — шуэЕлена Виталиевна. — Ужаны луонлыкъёс кылдытэмын, гидъёс тупатъямын-выльдэмын. 4 кузя скал кыскиськомы: мон, Нина Поздеева, Елена Серебренникова но Ульяна Ившина. Мыным 49 арес ни, егитэзлы — Ульянамылы — 32 арес. Зоотехникмы Сергей Хохряков кулэ дыръяз ачиз ик пудо эмъя, ветеринармы ӧвӧл бере. Фермаын нуназе ужасьёсмы вань на: Наталия Жигалова, Светлана Хохрякова но Ксения Ившина, кулэ дыръяз милемыз вошъяло. Огкылысь тыршиськомы, кузёмы уг обидьы, зерно но, кунян но сётэ. Хозяйствоын холмогор выжыысь скал вордо, асьсэ кунянъёссэс ветыл карыны выро. Сюро таза пудо вордон бордын егит пиос ужало: Александр Ворончихин вож кунянъёсты будэтэ, Алексей Белослудцев — 6 толэзьлэсь бадӟымъёссэ. Кылем ар ӵоже огазеяськонын 1 миллион 481 сюрс 140 килограмм йӧл люказы. Колхоз кузё ӧпкеле, нырысьсэ, пе, дотация басьтытэк кылимы, угось со понна 250 килограмм йӧлзы окмымтэ. Соин ик туэ малпало кылем арынлэсь тросгес йӧл кыскыны, али выль гид пукто. Гуртоос суй-пыдзэс уг юско, азьлань вамышто, эшшо ӟечгес ужаны тыршо, быдэстоно ужъёссы лачак на. Валентина Емельянова | Иворъёс |
Виталий Пронин Берло нуналъёсы МЧС-ын ужасьёс уен-нуналэн тыршо Балезиноын кисьтэм химия суретъёсты утялтонын.Кызьы ивортылӥм ни, четырёххлористой углерод декабрь пумысен кылле куштӥськем асфальтобетон заводын. Та дырлы битумохранилищеысь йӧ пырыосын но вуэн тырмытэмын ни 110 бекче.- Котькуд нунал объектын тырше 33 адями но 9 пумо техника, - вераз Президентлы Александр Волковлы Правительстволэн Тӧроезлэн воштӥсез Ильдар Бикбулатов.Азьвыл ивортылӥзы, 5-тӥ апреле 26 контейнерез Ленинград улосысь полигонэ утилизацие келялозы шуыса. Но эскеронъёс ортчытэм бере шараяськиз, та бекчеосын ядэз трос ӧвӧл - сыӵе суретэз утилизацие уз кутэ.Республикаысь комиссия та пумысен нимысьтыз кенешиз. Чакламын: вуэз но ядэз фильтрация амалэн ог-огзылэсь люкозы. Тае быдэстон понна нимысьтыз установка вуттозы Балезиное. Посёлокын улӥсьёс таӵе ужъёслэсь кышканы кулэ ӧвӧл. Уго бӧрысь отходъёсты одно ик нимысьтыз полигонэ нуозы.Инкуазь узырлыкъёсъя но инкуазез утёнъя министерствоысь специалистъёс чакламъя яд пыӵамын гуэ кылем ог 400 кубометр битуме. Матысь дыре тодмо луоз, кыӵе амалэн сое утялтозы.Балезиноысь омырез но дугдылытэк чаклало. Берло лыдпусъёсъя битумохранилище котырын шараямын четырёххлористой углеродлэн одӥг кубической метрын 0,96 миллиграмм концентрациез. Таӵе ужан интыын яд луыны быгатэ 20 миллиграмм котыр. Улон коркаос котырын химия сурет туж ичи - кубической метрын 0,018 миллиграмм - татын тужгес бадӟым лыдпус 0,7 миллиграмм луыны быгатэ.Со сяна, Удмуртие «саламзэ» келям «Химпром» огазеяськон но юрттыны мылкыд кариз. Предприятие Балезиное ыстӥз яд суретъёсты возьыны чаклам бекчеосты, «Химпромлэн» лабораторияз пыр-поч эскеро посёлокысь вуэз, омырез но муэз. Предприятилэн директоръёсызлэн кенешсылэн тӧроез В. Вексельберг Удмуртиысь кивалтӥсьёслы кылзэ сётӥз, котыр ласянь юрттэт луоз шуыса.Елена Скворцова. Теги: АлександрВолков Балезино МЧС | Югдурез утён |
Виталий Пронин Ухань городысь Ӟуч культурая юртын возьматозы Вотка карысь Чайковскийлэн музей-усадьбаезлэн фондысьтыз туспуктэмъёсты.Та сярысь вераз премьер-министрлэсь ужзэ быдэсъясь Виктор Савельев. Ужрад радъяськоз «Волга-Янцзы» проект улсын, кудӥз быдэсъяське ини 2013-тӥ арысен. Пӧртэм ӧръёсъя валче ужан вылысь проект огазея Приволжск федерал округысь 14 улосъёсты но Китайысь 5 провинциосты.2016-тӥ аре Удмурт шаере валче ужанъя ужпумъёсты радъян вылысь вуылӥз «Хубэй» компаниысь делегация. Соос вуылӥзы Ижкарысь, Сарапулысь но Воткинскысь туризмъя объектъёсы. Пумиськон пайдаё ортчиз: Удмурт Элькунысь Лулчеберетъя но туризмъя министерство но Китайысь «Хубэй» компания куспын огкыл гожтэмын вал.Наталия Самсонова | Иворъёс |
Виталий Пронин Туннэ нуналлы Удмуртиын 1 сюрс 352 гектар пала нюлэс утялтэмын, мерттэмын. Со шаерысьтымы сикъёслэн 66,6 процентэз. Туспуктӥз Максим ЕгоровТа уж борды Инкуазь узырлыкъя но инкуазез утёнъя министерство 2018-тӥ арын кутскиз федеральной бюджетысь висъям коньдонлэн юрттэменыз. — Сикъёсты утялтыса, мерттыса гинэ тодомы, кызьы соос воштӥсько, — вераз Инкуазь узырлыкъя но инкуазез утёнъя министр Денис Удалов. 2019-тӥ арын нюлэсэз утялтӥзы Алнаш, Дэбес, Можга, Юкаменск, Сьӧлта, Вавож ёросъёсын. 2020-тӥ арын — Воткинск, Глазов, Грак, Камбарка, Кизнер, Ува, Дэри ёросъёсын. Оглом 20 лесничество утялтэмын ни. 2021-тӥ арылэн пумаз чаклало нюлэсъёслэсь 79,9 процентсэ тупатыны. Удмуртиысь вань нюлэсъёсты утялтыны, мерттыны малпало 2023-тӥ арлэн пумозяз. УД Теги: лес нюлэс Сик | Иворъёс |
Виталий Пронин Тужгес но трос удмуртъёс уло Алнаш (81,4%) но Шаркан ёросъёсын (81,2%)4-тӥ шуркынмонэ Россиын пусъё калыкъёслэсь огъя улэмзэс, Удмуртиын - шаермылэсь кунлык басьтэмзэ.Удмуртстат ивортэмъя, 2010-тӥ арын ортчем лыдъян-чотан возьматӥз: Удмуртиын уло 170 пӧртэм калыкъёс. Тросэз соос пӧлысь ӟучъёс (60%), ятыргес удмуртъёс (27%), талэсь но ӧжытгес бигеръёс (6%).Тужгес но трос удмуртъёс уло Алнаш (81,4%) но Шаркан ёросъёсын (81,2%), ӟучъёс Камбарка (83,3 %) но Сарапул (81,7%) ёросъёсын. Бигеръёс - Юкаменск ёросын (17,7%) но Можга карын (16,2%). Бессермянъёс пумиськыло Юкаменск, Яр, Балезино палъёсын.Россиын 522 сюрслэсь ятыр удмуртъёс уло. 410 сюрлэсь ятырез уло Удмуртиын. Мукетъёсыз пазьгиськемын Удмуртилэн вань улосъёсаз."УД" | Улон-вылон |
Виталий Пронин 39 ар талэсь азьло егит десантник Николай Серебряков афган ожысь бертӥз. Огаз ожмаськонын со сӧсырмиз, пал син кылиз. Нош кышкасьтэм луэмез понна сётэм Горд Кизили ордензэ десантник басьтӥз ай, 6 ар ортчыса гинэ. Егит десантник Гондыр кадь кужмо Ижысь 55-тӥ школаез йылпумъяса но ДОСААФ-ын водительлы дышетскыса, Коля армие повестка басьтӥз. Десантэ шедемезлы шумпотэмзэ кытчы карыны ик ӧз вала. Со бадӟым мугоро, гондыр кадь кужмо. Ӵапак сыӵе пиосты возьмало армиын. 1981-тӥ арын службазэ нуыны Николай шедиз Витебскысь десантной дивизие, 357-тӥ полке. Ӝыны ар ӵоже учебкаез ортчемзы бере егит пиослы валэктӥзы: дивизия интернациональной юрттэт сётэ Афганистанын. Кинлэн ке мынэмез уг поты ке, со быгатоз кыльыны. Но кызьы кортналод егит десантникъёсты? Пумит луисьёс ӧй вал. 357-тӥ полк Кабулын интыяськемын вал. Николай Серебряков 2-тӥ батальонысь 4-тӥ ротае шедиз. Пинал пиос полке вуизы 1981-тӥ арын 26-тӥ ноябре. Нош 1-тӥ декабре егит десантникъёс нырысетӥ задание потӥзы ни. Татын Коля нырысьсэ адӟиз: улонлэн но кулонлэн виссы туж вакчи. БМД машинаен мынӥсьёсты ыбылӥзы душманъёс. Сӧсырмизы роталэн командирез но, переводчик но. Афганистанын Николай Серебряков пулемётэн ыбылӥськиз. Задание поталлязы уйёсы. Группалы огпорма ужпум пуктылӥзы: гурезьёсын душманъёслы засада лэсьтоно. 1982-тӥ арын 18-тӥ апреле быдэстоно задание но мукетъёсызлэсь ӧз висъяськылы. — Засадае интыяським, чаклам точкае вуим. Милемлы бронегруппаез возьмано, БМД-е интыяно вал. Ваньзэ быдэстӥм. Вырӟыны гинэ кылиз на. Мон движоклэн бур палаз пукси но — азям ик маке но пуштӥз. Мазэ-созэ ӧй вала. Малпай: кин ке вайыжен йырберам васькытӥз. Пулемётэным султыса, вань тушмонъёсты «турнаны» ӧдъяй. Номыре уг адӟиськы, ымныртӥм вир ваське. Пиос кесясько: вылэгес, вылэгес ӝут! Собере пулемётэз бронь вылэ юнматӥ, лентаысь снарядъёс бырытозь, ыбылӥ. Берло ини эшъёс машина вылысь кыскизы, йырме, пельпумме бинязы. Веразы: бронежилетэд осколокъёсын сузмемын вал, пе. Та заданиын 5 адямимы зол сӧсырмиз, 2-ез — капчигес. Ярам, нокин ӧз быры, — тодаз вае Николай. Николай Серебряков понна та ожмаськон берпуметӥез луиз. Контузия басьтэм сяна, егит десантниклэн паллян синмыз сукыр кылиз. Бур палаз быдэс бамыз пеймыт-лыз — озьы дары ымныраз пыӵаз. Пельпумаз осколок мертчиськемын. Кабулысь госпитальын эмъямзы бере егит солдатэз Ташкентэ тазалыксэ тупатыны келязы на. Десантникен адӟиськыны ветлӥзы командиръёс. Роталэн 2-тӥ командирез Ушаков солы ивортӥз: кышкасьтэм луэмез понна Горд Кизили орденлы представление гожтэмын. Та сярысь ик демобилизация азьын вераз роталэн 1-тӥ командирез Мельник, десантникез Ташкентысь аэропортын келякуз. Кайпалтэм орден — Иже вуи 1982-тӥ арын 2-тӥ июле. Армие кошки таза десантникен, бертӥ инвалид луыса. Мыным 19 арес. Дышетскеме — 10 класс. Профессие ӧвӧл. Нылъёс шоры учкыны но уг дӥсьтӥськы — пал син, ӝыны ымныры лызо-сьӧдо. Ярам, реабилитация ортчыкум, пластикая хирург бамысьтым дары бервылъёссэ сузяз. Со бӧрсьы коть синучконысь аслэсьтым ӧй ни кышкалля, — тодаз вае со аръёсты воргорон. Бертэмез бере Николай пинь эмъясь технике дышетскиз. 3 ар быръем удысэзъя ужаз. Но пал синмын та профессиын секыт вылэм, адямилы юрттэм интые, изъян но вайыны кема ӧвӧл. Озьы воргорон массажистэ дышетскиз на. Собере спортзалэн кивалтыны, татын ик массаж лэсьтыны ӵектӥзы. Николайлэн улонэз радъяськиз кадь: корка пуктӥз, кышно вайиз, пиез но нылыз вордскизы. Озьы ке но буйганы ӧз сёты вуымтэ орден сярысь ивор. Армиысь бертэмез бере 4-5 ар ортчыса, Николай Серебряков вазиськиз Ижысь Ленин ёросысь военкоматэ, валэктӥз югдурез. Оло, нокыӵе орден солы ӧз сётэ, юнме гинэ озьы вераськизы командиръёс?Военкоматын ужасьёс сак кылзӥзы но Обороная министерстволэн архиваз гожтэт келязы. Кӧня ке улыса, вуиз валэктон: Николай Николаевич Серебряковлы Горд Кизили орден сётэмын 1982-тӥ арын 19-тӥ августэ, Афганистанын службазэ нуыкуз. Тани подписез но пуктэмын. Зэм, Николай Серебряков озьы уг гожтӥськы.Котыръяськыса, котыръяськыса орден кузёез доры вуиз ай 1988-тӥ арын. Валамон: Николайлы выль, мукет номерен награда сётӥзы. — Та иворез мынам нокинлы вераме ӧз поты. Угось адямиослэн малпанзы кылдыны быгатысал: нош мукетъёслэн наградаоссы зэмосэсь-а? Кылем арын пандемия дыръя Интернетын пукыны дыр сюриз. Озьы Афганистанын ӵош служба нуэм пиосын кусып тупатӥ, эшъёсме шедьтӥ. Собере Санкт-Петербурге но, Псков улосэ но куное ветлӥ. Татын ик ивор верась шедиз: мон интые орденэз басьтэм полкысь писарь. Уго орден буш книжкаен вуэм, отчы котькыӵе нимтул гожтыны луэ вал. Табере тодӥсько со писарьлэсь фамилизэ но, кытын улэмзэ но. Озьы ке но ортчемзэ уд берыкты. Нош мыным та Горд Кизили аслам кадь уг поты, дырын-дырын гадь вылам бырттылӥсько ке но, — вера Николай Серебряков. Эшъёс понна 1990-тӥ аръёс Николайлэсь улонзэ берыктӥзы. Котыр кризис, спортзал пытсаськиз. Воргорон ужтэк кылемын. Мар кароно? Комсомол вакытэ ай Афганистан пыр потэм пиос ог-огзэс шедьтӥзы вал, куддыръя люкаськылӥзы, кенешылӥзы. Озьы Николай Серебряков Ижысь Ленин ёросысь афган ожысь сӧсыръёсты огазеяны малпаз. Та ужпумен вазиськиз ёрослэн йырызлы Сергей Протозановлы. Соин кенешыса малпанэ вуизы: ожысь сӧсыръёслы асьсэлэсь огазеяськонзэс радъяно, ужан интыос но кылдытоно. Уж но шедиз: районысь больницаосын, школаосын, садъёсын тупатъян ужъёс лачак, нош соос борды кутскись ӧвӧл. Озьы азьвыл воинъёс луизы сварщикъёс но, ву кыскисьёс но, сантехникъёс но. Но аслад эшъёсыныд ужаны, кивалтыны капчи вылымтэ.— Ми тонэн войнаын ӵош ожмаським, нош тон начальник кадь выриськод, — пыкылӥзы Коляез.Николай Серебряков табышсылэсь оглюкетсэ висъяны ӵектӥз афган ожын сӧсырмем пиослы но бырем эшъёссылэн анай-атайёссылы юрттыны. 38 ар ортчыса, пумиськиз роталэн командиреныз Владимир Ушаковен.Сиён-юонэн секыт вал бере, сӧсыр воинъёслэн огазеяськонзы Ленин ёросын продуктовой наборъёс люкылыны кутскиз. Арлы быдэ 15-тӥ феврале, 8-тӥ Мартэ, Выль ар азьын салам сётъяллязы. Со вакытэ ик республикаын кылдӥзы Афган ожысь ветеранъёслэн но Афган ожысь сӧсыр луыса бертэмъёслэн огазеяськонъёссы. Соос огъя ужрадъёсазы Ленин ёросысь воргоронъёсты ӧтчаллязы. Но Николай Серебряковез пыкылыны кутскизы: малы тон асладъёсызлы гинэ сиён-юон люкылӥськод? Афганецъёс но, анай-атайёссы но ӵош луо ке, ӵошатыны кутско: республикаысь огазеяськон номыр уг сётъя, нош Ленин ёросын салам люкыло. Ӵектӥзы республикаысь огазеяськонъёслы юрттӥськыны. Николай Серебряков пумит ӧз луы. Нош Ленин ёросысь сӧсыръёслэн огазеяськонзы со вакытэ кужмо луиз, тупатъям-кышъям сяна, со лэсьтӥськон ужъёс но мытыны быгатӥз. 15 ар куспын юнмаса, огазеяськон араз 30 миллион манет тыр табыш поттыны пӧрмытӥз ни. Озьы ке но Николай Серебряков афганецъёслы юрттӥськонэз котьку но нырысетӥ ужпумъёс пӧлы пыртылӥз. Озьы огъя кужымен спартакиадаос но мукет ужрадъёс ортчытъязы. — Но чечыен вышкыез саптаны 1 пуньы тэкит но тырме вылэм, — вера Николай Николаевич. — Огпол бадӟым ужрадэз ортчытӥм, коньдонэн юрттӥським, нош берло шараяськиз: та понна уксё республикалэн бюджетысьтыз но висъяськем вылэм. Иське, кытчы кошкиз милям люкам коньдонмы? Мылкыдмы куашказ.Тӧллы пумит султэменыз йырин Николай Серебряков вылэ кин ке Вытъя инспекциын ужасьёсты узатӥз. Ужбергатӥсь судъёсты келяз. — Огазеяськонмы ужаку, арлы быдэ ожысь инвалидъёслы 300 сюрс манет котыр юрттэт висъяськомы вал. 2012-тӥ арын банкрот луим, мон ужъёслэсь палэнски. Али аслам юртъере котырын ужасько, муш возисько, пудо вордӥсько. Кылем арын республикаын кылдӥз ожысь инвалидъёслэн «Воин» огазеяськонзы. Со огазея Афганистан, Чечня но мукет пичи ожъёс пыр потэм сӧсыръёсты. Таиныз кивалтэ Сергей Кузнецов. Мылкыдыз но, ужаны кужымез но бадӟым. Малпасько, со быгатоз калыкез огазеяны но выль ужъёсты берыктыны, — йылпумъя Николай Серебряков. Елена Скворцова Туспуктэмъёс басьтэмын геройлэн архивысьтыз | Иворъёс |
Виталий Пронин Тазьы вазисько «Удмуртлык» но «Викимедиа РУ» огазеяськонысь азьветлӥсьёс. Ӵапак со понна лэсьтӥське выль вожвылъяськон.Матысь нуналъёсы удмурт «Википедиысь» шедьтыны луоз удмуртлыкъя но фин-угор дуннея темаосын список. Соосъя статьяос гожтоно. Со понна «Википедиын» регистрациез ортчоно но «Выль статьяез кылдытоно» кнопкаез зӥбоно. Бӧрысь программа ачиз ваньзэ валэктоз.Вожвылъяськон кыстӥсь-коз туэ куартолэзь пумозь.Тужгес трос но тунсыко статьяос гожъясь басьтоз 4 сюрс манет, 2-тӥ инты понна сётэмын луоз 3 сюрс манет, 3-тӥ инты понна - 2 сюрс манет.Лена Рябина Теги: вотэс Удмуртиезазинтон удмуртлык | Улон-вылон |
Виталий Пронин Таӵе кичӧлтонэн потӥз Удмуртиысь Правительство. Малпанэз улонэ пыӵатыны мылысь-кыдысь басьтӥськиз «Калашников» концерн. Та пумысен огкыл гожтӥзы Удмуртилэн Тӧроезлэсь ужзэ быдэсъясь Александр Бречалов, Россиын нылпи технопаръёсты пуктылӥсь операторлэн кивалтӥсез Марина Ракова но «Калашников» концернлэн кивалтӥсез Алексей Криворучко. - Удмуртиысь «Кванториум» технопаркъёс пиналъёслы ватсаса тодон-валанъёс сётозы. Татын дышетскыса, соос валаса бырйыны быгатозы: азьланяз промышленной яке IT удысэ мыноно яке ӧвӧл. Та парк озьы ик техникаен тунсыкъяськись пиналъёслы нырысетӥ вамыш лэсьтыны юрттоз, нош быдэ вуэмъёслы - Удмуртиын ик ужаны мылкыд сётоз, - вераз Александр Бречалов.Озьы шаерамы пичиысен ик будозы выль инженеръёс, улонмес азинтӥсьёс. «Кванториум» паркъёсын ортчылозы урокъёс, соосты нуозы шаерысьтымы предприятиосын ужасьёс, дышетӥсьёс. Пиналъёслы ужан инты но дасямын луоз ни - соосты возьмалозы «Калашников» концернын.Со сяна матысь дыре куд-ог школаосын кылдозы робот лэсьтонъя классъёс. Нырысетӥосыз усьтӥськозы Балезино но Грах ёросъёсын. Кызьы вераз Александр Бречалов, азьланяз шаерысьтымы вань нылпиослы - будо-а соос бадӟым городын яке пичи гуртын - таӵе луонлык кылдытыны кулэ.Сергей Захаров Туспуктэм: udmurt.ru | Улон-вылон |
Виталий Пронин Удмуртиысь Зуевъёслэн семьязы Нырысетӥ каналысь «Мужское/женское» передачае вуылӥз. Программа сӥземын вал Дышетӥсьлэн нуналэзлы. Сьӧлта ёросысь Иткулат гуртысь потэм Зуевъёслэн семьязы.Зуевъёслэн выжыязы 40-лэсь ятыр дышетӥсьёс, нош дышетон удысын тыршемзы - огъя 1 сюрс 33 ар.Ӵапак та понна Зуевъёслы асьсэ сярысь быдэс Россия тыр вераны луонлык сётӥзы. «Мужское/женское» передачае вуылӥзы сузэр-вынъёс Фаина, Александр, Михаил, Анна, Леонид, Виктор но соослэн Светлана но Анастасия нуныкайёссы.Зуев дышетӥсьёслэн выжызы Сьӧлта ёросысь Иткулат гуртысь Степан Иванович но Спиридон Иванович агай-вынъёс бордысен кутскиз. Степан Иванович Нырысетӥ дунневыл но Граждан ожъёсы пыриськиз, дораз сӧсырмыса бертӥз. Дышетӥсь луыса ужаз Сьӧлта ёросысь Кӧньвыр школаын. Спиридон Иванович Сьӧлта, Эгра, Ува ёросъёсысь нылпиосты визьнодаз. Нырысетӥ каналысь передачае пыриськемъёслэн атайзы - Зуев Сергей Илларионович - вылӥ верам муртъёслэн матысь ӵыжы-выжызы луэ. Сергей Илларионович но Сьӧлта ёросысь Иткулат гуртын вордӥськиз. Со бускель Юмга гуртысь школаен кивалтӥз но отысь нылпиосты дышетӥз. Зуевъёслэн семьязы будэтӥз тодосчиез, профессорез, литературной критикез Анна Измайлова-Зуеваез. Семьяязы вань Россиысь но Удмуртиысь сӥё-дано дышетӥсьёс, Удмуртилэсь Кун премизэ басьтэмъёс.Зуевъёслы асьсэ сярысь быдэс Россилы вераны луонлык кылдӥз Удмуртиысь Ужъя но миграция политикая министерствоен ялэм «Семейные трудовые династии» вожвылъяськонын вормемзы бере.- Выжымы сярысь материалъёс 10 ар ӵоже люказ историен но шаертодонэн тунсыкъяськись агаймы Александр Зуев, - вераз тодосчи Анна Измайлова-Зуева. - Семьямылэн историез гожтэмын «Юмга-Омга школа» книгаяз, угось атаймы та гуртын 7 классъем школа усьтӥз. Анаймы Зоя Ивановна Зуева но дышетӥсь вал, со покчи нылпиосты 39 ар ӵоже визьнодаз.Ми сярысь тодӥллям «Мужское/женское» передачаысь редакторъёс. Ӧтизы Москвае. Нырысь шуак луим, угось тодӥсько: передачаез нуисьёс А. Гордон но Ю. Барановская адямиослэн кусыпъёсазы, улон шыкысазы бугыръясько. Но милемыз буйгатӥзы, арняяз одӥг пол данъяськымон адямиос сярысь передача лэсьтӥськом шуыса.Москваысь журналистъёс выжыенымы тодматскыны нырысь вуылӥзы Удмуртие. Соосын Сьӧлта ёросысь Иткулат гуртлэн бервылаз ветлӥмы. Собере видео гожтӥм Сьӧлта ёросысь Выль Мӧньяын но Югдонын, Эгралан но Воткинскын. Отын уло но ужало дышетӥсьын азьвыл тыршем но али визьнодась ӵыжы-выжыосмы. Озьы Зуевъёслэн туала выжызы сярысь видео пӧрмиз.А. Гордон но Ю. Барановская Зуевъёс сярысь шуизы: тӥ кадь семья быдэс Россиын ӧвӧл, дышетон удысын сюрслэсь ятыр ар тыршеменыз нокыӵе мукет семья ушъяськыны уг быгаты. Кылсярысь, Михаил Зуев но Леонид Данилов дышетон удысын тыршизы быдэн 45 ар. Шоуэ пыриськем Зуевъёслэн вӧжоезлы (бадӟымезлы) апайзылы, Фаина Сергеевналы, 73 арес, покчи братсылы, Виктор Сергеевичлы, ӵапак передачаез лэсьтыку, 60 арес тырмиз. А. Гордон Нырысетӥ каналлэн нимыныз сое ӟечкылаз.Удмурт дышетӥсьёслэн выжызы сярысь тросгес тодыны луоз Интернетысь 30-тӥ сентябре потэм «Мужское/женское» передачаысь.Ангелина Снигирёва Теги: Россиын | Лулчеберет |
Виталий Пронин Кытчы вазиськоно висись нылпиеным?Кытын но кызьы эскеро покчи нылпиосты, инвалид группа сётон пумысен?Осотова И. Иж город.Валэктэ Удмурт Республикаысь Медико-социальной экспертизая бюроысь валтӥсь эксперт Екатерина Мухаметгалеева.Нылпилэсь инвалид луэмзэ эскере МСЭ-ысь педиатрияя бюро, интыяськемын со Ижысь Свердлов урамысь 22 номеро юртэ. Экспертизаез ортчыны висись яке сӧсыр пиналэз келя эмъясь учреждение, дася экспертизалы кулэ луись справкаос но документъёс.Нылпиос понна юртамы висъямын нимысьтыз сэрег. Пиналъёсты эскерон ортче шудон сямен. Соосты чаклало, юрттэт сёто психологъёс, социальной педагогъёс. Арлыдоосын ӵошатыса, пиналъёслэсь ужаны быгатонлыкъёссэс уг чаклало, эскеро аслаз арлыдызъя мар карыны быгатэмзэ но тазалыксэ.Пиналлы инвалид группа сётӥське одӥг, кык арлы яке дас тямыс арес тырмытозяз.Анай капитал - куинетӥ пинал понна?Анай капиталэз ӝоген тыремысь дугдозы, шуо. Зэм ик-а?Ирина Н. Иж город.Валэктэ Удмурт Правительствоысь Семья ужпумъёсъя но демография политикая комитетлэн кивалтӥсез Ольга Лубнина. Кык но солэсь тросгес нылпи вордэм нылкышноослы юрттон вылысь, 2007-тӥ арысен кутскыса ни, тыриське анай капитал. Туннэ солэн быдӟалаез 387 сюрс 640 манет луэ. 2013-тӥ арын 1-тӥ январьысен будоз 408 сюрс 900 манетозь. Нялтас тодады вайытом: сое кутыны луэ нылпиосты дышетонэ, улон интыез паськытатонэ яке анайлэсь пенсизэ будэтонэ.Зэмен но, та программа пумтэм-йылтэм, оло, уз но луы. Туннэ тодмо: 2016-тӥ арозь кыстӥськоз на. Вераськонъёс вань, отӥяз отчы воштонъёс пыртэмын луозы шуыса. Кылсярысь, кыкетӥ нуны ваем понна со уз висъяськы ни, сётӥськоз куинетӥзэ но солэсь троссэгес пинал вордэмъёслы.Быгато-а пенсие вазьгес потыны?Вордӥ но будэтӥ куинь пинал. 2009-тӥ арын ноябре вордыны басьтӥ тылпуын сутскыса бырем сузэрелэсь огназы кылем куинь нылпиоссэ. Бадӟымез дышетске техникумын, Ваня - 4-тӥ классын, Даша - 3-тӥ классын. Ваня сутскыса инвалид кылиз. Трос нылпиё анайёс радын пенсие дырызлэсь вазьгес потыны быгатӥсько-а? Туэ сӥзьыл мыным тырмиз 50 арес.Галина Домнина.Пичи Пурга ёрос.Валэктэ Россиысь Пенсиосъя фондлэн Удмурт ёзэзлэн кивалтӥсезлэн воштӥсез Светлана Адаева.«Россия Федерациысь пенсиос сярысь» 2001-тӥ арын 17-тӥ декабре юнматэм 173 номеро федеральной законысь 28 номеро статьяя вить но солэсь тросгес нылпи вордэм но соосты 8 арескозь будэтэм нылкышноослэн, 50 арес тырмыса, луонлыксы вань дырызлэсь вазь пенсие потыны. Пенсия басьтон понна ужам стажзы 15 арлэсь ӧжыт луыны кулэ ӧвӧл.Нош пиналысен инвалидъёслэн но пинал инвалидъёслэн опекунъёссылы, нылпиез 8 арескозь будэто ке, вылӥ верам законысь 7 номеро статьяя, ужъя пенсизэс лыдъяку, пенсие потон арлыдзы кулэстӥське: нылпиез котькуд одӥг ар но куать толэзь утялтэм-вордэм понна - одӥг арлы. Но вить арлэсь трослы кулэстыны уг луы. Со понна нылкышнолэн ужам стажез 15 арлэсь, пиосмуртлэн 20 арлэсь ӧжыт луыны кулэ ӧвӧл.Вылӥ верам куронъёсты лыдэ басьтоно ке, Г. А. Домниналэн трос нылпиё анайёслэн музэн 50 арескысен пенсие потыны луонлыкез ӧвӧл. Соин ӵош ик, инвалид нылпилэн опекунэз луыса сое тямыс арескозь будэтӥз ке, озьы ик 15 ар ужам стажез вань ке, пенсие вазьгес потон сярысь юалляськыны быгатоз.Пусйыны кулэ, мурт пиналъёсты тямыс арескозь будэтэм ӵоша ас вордэм нылпиосты утялтонэн, озьыен, куинь но солэсь трос пинал будэтӥсьёс трос нылпиё анайёс пӧлы пыро.Инвалид пиналлэн опекунэз луыса дырызлэсь вазь пенсие потон ужпумъя Г. А. Домниналы вазиськоно Россиысь Пенсиосъя фондлэн Пичи Пурга ёросысь управленияз. Сьӧре кутоно опекун луэм сярысь документъёсты. Теги: анай анайлэннуналыз | Югдурез утён |
Виталий Пронин Кызьы ортчо Кун Думалэн выль ӧтчамаз быръёнъёс — чакласа возё Удмуртиысь Общественной палаталэсь быръем наблюдательёс. Со понна вань условиос кылдытэмын. Удмуртиысь Общественной палаталэн кивалтӥсез Рашит Хуснутдинов журналистъёслы ивортӥз, кызьы радъяське быръёнъёслэн 2-тӥ нуналзы: - Туннэ наблюдательёсмы ужзэс азинтӥзы. Мар луэ быръёнъёсъя участокъёсын, ваньзэ адӟытэ камера. Асьмеос но Ижысь Первомайской, Устиновской, Индустриальной но Октябрьской ёросъёсысь участокъёсы поталлямы, учкимы кызьы куара сётон ортче. Вераны луэ: быръёнъёс огсыр радъясько. Пӧсь телефонэ жингыртыло ик. Туннэ нуналлы 8 вазиськон вуиз ни. Но со ӝожтӥськонъёс ӧвӧл - жингыртӥсьёс ӵемысь юало, кытын соос куара сётыны быгато шуыса. Бордаз итӥськиз Виталий Сухоруков, элькунысьтымы Общественной палаталэн ёзчиез: - Та быръёнъёслэн быдэс кунмылы дунзы бадӟым. Соин ик соос огсыр но гань-гань ортчыны кулэ. Со понна участокъёсын ужало югдурез утисьёс, соос йыртӥян ужъёс медам луэ шуыса чаклало, законэз тӥясьёсты эскеро. Лыдъясько, асьмеос умой дасяськемын, кышкытлыклэсь утиськонъя ваньмыз лэсьтэмын, калык капчи мылкыдын куаразэ сётыны мед лыктоз шуыса. Оскисько, быръёнъёс ӵуказе но тазьы ик огсыр ортчозы шуыса. Россиысь юристъёслэн ассоциацизылэн шаерысьтымы аппаратэныз кивалтӥсь Наталья Машинникова будэтӥз: - Куара сётон туэ рос-прос радъямын. Ваньмыз син азьын. Котькуд участокын уен нуналэн котыр ужало камераос. Ялан мониторинг ортчытӥськомы. Общественной наблюденилэн штабаз котькуд мылкыд карись лыктыны но камераосты учкыны быгатэ. Вань записьёс архиве кылё. Валантэмгес учыръёс дыръя ваньзэ вылысь бергатыны луэ. Кӧня ке мурт тунсыкъяськыса ветлӥз штаблэсь ужамзэ учкыны, камераосты эскерыны. Нокинлэсь номыр ватэмын ӧвӧл. Елена Сараматова Туспуктӥз автор Теги: Быръёнъёс | Иворъёс |
Виталий Пронин Вавож ёросысь гурт хозяйствоосын тыршисьёс, ю кизёнзэс йылпумъяса, картошка борды басьтӥськизы. Туэ сое 1 сюрс 145 гектар вылэ мерттыны чаклало.Ваньмызлэсь азьло та уж борды басьтӥськизы «Ӝуё-Можга» хозяйствоын тыршисьёс. Арысь аре соос «кыкетӥ нянь» будэтонлы бадӟым саклык висъяло, удалтонлыкезъя но котькинлы адӟем карымон луо - гектарысьтыз 300 центнер картошка басьто. Соос «Grimme» техникаен ужало: муэз небӟыто, сылал ватсало. Хозяйствоын котьку сюлмасько ӟеч выжы кидыс уськытон сярысь, туэ но выль сорт муэ согизы.Картошка мерттонзэс 100 гектар вылын азинто Мичурин нимо эштосын, «Удмуртия» но «Восход» хозяйствоос - 60 но 50 гектар вылын. Азинске трос но одӥг аръем турын кизён, нош «Колос» хозяйствоын 49 гектар вылэ кукуруза кизизы ини.Валентина Богатырёва. Теги: Вавож | Иворъёс |
Виталий Пронин Кунысьтымы тросаз улосъёсын шараяськизы калыкез пӧян учыръёс: Пенсиосъя фондын тыршисьёс чотэ кариськыса, пӧяськисьёс юртысь юртэ ветло, пенсиос пумысен валэктон уж нуэм улсын син куспын лушкасько. Таослэн куриказы тужгес но ӵем шеде мӧйы калык. Тодмотэм муртъёслы оскиськыса, соосты улон интыязы пырыны лэзё, нош таосыдлы та ик кулэ: коркаысь я коньдон, я дуно арбериос тӧлӟо-ышо.Россиысь Пенсиосъя кун фондлэн Удмурт ёзэз Удмурт шаерын улӥсьёслэн тодазы вайытэ: та ёзысь специалистъёс юртысь юртэ уг ветло. Калыкен кусып возиське фондлэн ёрос управлениосысьтыз вазиськисьёсын ужанъя службаос пыр. Калык медаз вунэты вылэм: тодмотэм адямиосын ваем документъёсты кинюртэмъёсыныды юнматоно ӧвӧл, дуно бумагаостэс но мурт кие сётонлэсь возиськоно. Ӧсады йыгаськем, пенсиосъя фондысь специалистъёс улсы кариськем муртъёс ӟече уз вуттэ. Юанъёсыныды вазиськыны быгатоды Россиысь Пенсиосъя кун фондлэн Удмурт ёзэзлэн пӧсь телефонэз пыр - (3412) 400-123 номеръя.Наталья Седова Теги: пенсия пяськон | Иворъёс |
Виталий Пронин «Огъя Россия» партия калык программае пыртэм ӵектосъёс пӧлысь кӧнязэ ке быдэстӥз ни. Партилэн председателез Дмитрий Медведев пусйиз, соос пӧлысь валтӥсез – федерал бюджетэз кутон – быдэстэмын ни. Туспуктэм udmurt.er.ru сайтысь – Нылпиосын семьяос квартираоссэс вузаку налог тыремысь дугдӥзы, – вераз Дмитрий Медведев, – катэн юнматэмын, социальной выплатаосты но пособиосты Калык программая «Огъя Россия» партия федерал бюджетысь школаосты тупатъянлы, пуктонлы, школаослы автобусъёс висъяны, тазалыкез утёнэз юнматыны, ӝог юрттэт сётон понна машинаосты басьтонлы коньдон висъяз. – Гуртъёсысь улонэз ӟечгес карон понна бадӟымгес финансирование висъяны быгатӥмы, – вераз Дмитрий Медведев, – егитъёсты ужаны интыяны юрттон понна 2030-тӥ арозь программа кылдытэмын. Партилэн ӵектэмезъя бюджетэ кӧня ке тупатонъёс пыртэмын вал. Солы луыса 1 сюрс 300 пала школаос тупатэмын луозы. Гуртэз ӝутон понна 3 но ӝыны сюрс пала проектъёс улонэ пыӵатӥськозы. Ёросъёсысь музейёсты выльдон понна но матысь 3 арлы 4 но ӝыны миллиард манет висъямын. – Партилэн валтӥсь ужпумез – быдэсмись ужъёс сярысь калыклэсь мылкыдзэ тодон, шӧдон, – вераз партилэн Генеральной кенешезлэн секретарез Андрей Турчак. Программалэн 14 ӧрез улонэ ӟеч-ӟеч мед пыӵалоз шуыса, котькудӥз борды Программной комиссилэн люкаськемаз куратор юнматэмын вал. – Нимысьтыз саклык висъяно тазалыкез утёнлы, – вераз партилэн ёзчиез Дмитрий Хубезов, – тырмыт эмъюм, ужасьёс луыны кулэ. Адямиез эмъян сярысь база кылдытоно, Россиын улосвылысь улосвылэ выжыкуз, таин герӟаськем шуг-секытъёс медам кылдэ шуыса. Нош «Огъя Россия» партилэн анайёсты, нылпиосты утён но семьяослы юрттон комиссилэн кивалтӥсез, Кун Думалэн вице-спикерез Анна Кузнецова ивортӥз, материнской капиталэн герзаськем ужпумъёс сэрттӥсько-пертчисько шуыса. Матысь дыре соин луоз ужбергатӥсьёсын усьтэм нылпи садъёс понна тыронлы. Анай-атайтэк кылем нылпиослы но программаос кылдытӥсько, нош студентъёслэн семьяоссы понна вузъёсын семейной комнатаос усьтыны дэмламын. – Ми адӟиськомы, Калык программа улонэ пыӵа ни шуыса: законъёс но пото, федерал бюджет но юнматэмын, – вераз Кун Думаысь депутат Олег Гарин, – шумпотымон, туэ школаосты тупатъяны кутскозы шуыса. Удмуртиын 2 ар куспын 22 школа выльдӥськоз. 2021-тӥ арын ӝог юрттэт сётон понна шаерамы 20 машина, 123 санитарной машина вуиз. | Иворъёс |
Виталий Пронин 1-тӥфеврале Красногорск черкогуртын ортчозгазетмылэн кубокез понна куасэнбызьылонъя 57-тӥез ӵошатскон. Радъяськозсо «Удмурт дунне» газет, шаерысьтымыКуасэн бызьылонъя федерация, Красногорскёрос администрация, «Калашников Спорт»огазеяськон юрттэмъя. Вавожысь Нюрдор-Котья гуртын ортчем вожвылъяськон 2015-тӥ арТуспуктӥз: В. БеломорскихГазетмылэнкубокез понна нюръяськон мытэмын валИжын 1952-тӥ арын январь толэзе. Сое арлыбыдэ 1999-тӥ арозь ортчытъяны выримы,1995-тӥ арысен кубок понна нюръяськонэзбурд улаз басьтӥз Мугорез кыдатонкультурая, спортъя но туризмъяминистерство. Но кемалы ӧз, отӥязконьдонэн шуг-секытъёс кылдылӥзы. Озьыке но газетын тыршисьёс сяме пыӵам ужзэсӧз аналтэ. Куд-ог дыръя ар кельтыса,куддыръя арлы быдэ ӵошатсконъёсызортчытъяны выримы. «СоветскойУдмуртия» газетлэн призэз понна 1-тӥӵошатсконэ 25 ёрос командаос, 300 паласпортсменъёс пыриськизы. Газет поннанюръяськон 3 нунал ӵоже кыстӥськем,гуртоос 10, 30 но 50 иськемъёсы куасэнбызьылӥзы. Тужгес синмаськымон азинсконъёсбасьтӥз Игра районлэн сборной командаез.Та ёросысь спортсменъёс эстафетаосынваньзэс азьпалтӥзы. 3 нунал куспын Эграёросысь команда, 31 очко люкаса, вормисьлуиз. Соослы сётэмын вал газетлэн киыськие вошъяськись кубокез но физкультураяно спорт ужпумъёсъя республиканскойкомитетлэн Почётной грамотаез. Кемалывунонтэм кылиз 55-тӥ ӵошатскон. Со ортчиз2017-тӥ арын Кияса ёросысь Уддяди гуртын.Вожвылъяськонэ пыриськизы Иж, Сарапул,Чайковский городъёсысь, 12 ёросъёсысьно «Удмурт дунне» газетын ужасьёслэнкомандаоссы. Огъя ӵошатсконын вормисьлуиз Дэри ёросысь команда. Пусйыны кулэсозэ но: тросэз гурт спортсменъёс Киясаёросэ нырысьсэ вуылӥзы но туж синмаськизы.Пичи ёросын улӥсь киясаос мукет ласяньно спортсменъёсты паймытӥзы. Вормисепотэм семьяосты «Буранэ» пуктысаворттылытӥзы, нош ӵошатсконлы йылпумъянлэсьтыку туж шулдыр концерт возьматӥзы.Залэ люкаськем спортсменъёс доразыбертон сярысь ик вунэтӥзы кадь. Берлоез —56-тӥез — ӵошатсконъёс ортчизы 2018-тӥарын Сьӧлта ёросысьЮгдон гуртын. Киясаёрос администрациысь мугорез кыдатонкультурая но спортъя ёзэн кивалтӥсьВалерий Тихонов, ӵошатсконэ пыриськемсяна, комментаторлэсь ужзэ быдэстӥз. 2020-тӥ ар.Таяз учыре куасэн бызьылӥсьёс пумиськозыКрасногорск черкогуртын. Гурт толшудонъёс ортчо ке но, спортысь ветеранъёсӵошатсконмес азинтыны куро. Ваньзэ лыдэбасьтыса, кылем арын та проектмес УдмуртРеспубликалэн Тӧроезлы АлександрБречаловлы возьматӥмы. Шумпотӥмы, милямӵошатсконъёсмы 2020-тӥ арын шаерамыортчись ужрадъёсын календаре пыртэмысь. Нимаз стартъёсын вормисьёс коньдон кузьым понна нюръяськозы, нош ёрос командаос - газетмылэн кубокез понна. Командаын луыны кулэ ичизэ 6 спортсмен, кивалтон удысын ужась но семья. Спортсменъёсбере куас сюрес вылэ потозы гожъяськонудысын ужасьёс. Ӵапак Красногорскынсётскон сётэмын луозы Удмуртиысьжурналистъёслэн 7-тӥ спартакиадазылы. Спортсменъёс,артистъёс, вормисьёс… Азьвыл газетлэн кубокез понна вожвылъяськонын, куасэн бызьылон сяна, трамплинысь тэтчан но вылэм. 1960-тӥ аръёсы вань спортсменъёсты ӝытазе нулло вылэм Ижысь удмурт театре спектакль учкыны. Гуртоос понна со вераны луонтэм шумпотон но бадӟым дан вылэм. 1973-тӥ арын Шарканын ортчем ӵошатсконын спортсменъёс сцена вылын кырӟаны-вераны быгатэмзэс но эскериллям. Котькуд команда 4-5 номер возьматэм, шулдыръяськон 12 час кыстӥськылэм. Нимысьтыз ӧтем специалистъёс спортсменъёслы-артистъёслы дунъет сётӥллям. Газетлэн кубокез ӵемгес «кунояз» Можга ёрослэн командаяз — 12 пол, соослэсь ӧжытаклы бере кылё шарканъёс, дэриос, глазовъёс, эграос. Быдэн одӥг пол кубокмес утылӥзы Балезино, Ува, Кулига ёросъёс но Ижысь куасэн бызьылӥсьёс. Кытынно ку «Советской Удмуртия» газетлэн призэз понна ӵошатсконъёс вал: 1952-тӥ арысен 1991-тӥ арозь — пӧртэм интыосын ортчизы, ӵемгес «Югдонын»; «Удмурт дунне» газетлэн призэз понна ӵошатсконъёс: 1992-тӥ арысен 1999-тӥ арозь — пӧртэм интыосын; 2001-тӥ арын — 49-тӥ ӵошатскон — Воткаысь Новый посёлок; 2004-тӥ — 2005-тӥ аръёсы — 50-тӥ-51-тӥ ӵошатсконъёс — Якшур-Бӧдьяын; 2012-тӥ арын — 52-тӥ ӵошатскон — Ижысь Г. Кулаковалэн спорткомплексаз; 2014-тӥ ар — 53-тӥ ӵошатскон — Якшур-Бӧдьяын; 2015-тӥ ар — 54-тӥ ӵошатскон — Вавож ёросысь Нюрдор-Котьяын; 2017-тӥ ар — 55-тӥ ӵошатскон — Кияса ёросысь Уддядиын; 2018-ти арын — 56-тӥ ӵошатскон — Сьӧлта ёросысь Югдонын. | Спорт |
Виталий Пронин «Удмурт дунне» утьыны тырше аслэсьтыз сямъёссэ-йылолъёссэ. Озьы туэ 18-тӥ южтолэзе (мартэ) Кияса ёросысь Уддяди гуртын ортчозы газетлэн кубокез понна куасэн бызьылонъя 55-тӥ ӵошатсконъёс! Берло аръёсы газетмылэн Кубокез понна ӵошатсконъёс ортчыло кык арскын одӥг пол. Туж шумпотымон, ӵошатсконъёслы бырыны уг сёто асьсэос спортсменъёс, спортэн эшъяськись кивалтӥсьёс но ужбергатӥсьёс. Озьы ӵошатсконъёсмес ас вылазы кӧня ке пол басьязы ни якшур-бӧдьяос (Сергей Поторочин но Алексей Вахрушев), Дэриысь Георгий Булычев. 2015-тӥ арын ас доразы гуртъёсысь куасчиосты люказы вавожъёс («Колос» СХПК, кивалтӥсез Владимир Красильников), нош туэ ӵошатсконъёс ортчозы кияса палъёсын - сыӵе мылкыдын вазиськиз ёрос администрациысь спортъя ёзэн кивалтӥсь Валерий Тихонов.Озьыен, ми возьмаськом тӥледды куас сюрес вылын!Ӵошатсконъёслэн радлыкез: [gallery size="large" link="file" ids="24374,24373"] Зинаида Рябинина Теги: спорт удмуртдунне | Улон-вылон |
Виталий Пронин «Удмуртилэн дано гражданинэз» нимен пусъемъёслэн лыдзы 2 муртлы унояз: та пусэн лента ошемын Зинаида Боткиналэн но Виктор Походинлэн пельпумазы.Данъян пул вылэ пыртэмъёсты, Удмуртилэн дано гражданинэз луэмъёсты но Удмуртилэсь Кун премизэ басьтэмъёсты сӥлы карон ужрад ортчиз Удмурт Элькунлэн Тӧроезлэн резиденцияз. Кун приём ортчиз Калык огазеяськон нуналэз но Удмуртилэн кунлык басьтэмез дырысен 95 ар тырмонэз пусъён улсын.Та нуналэ резиденциысь куно пумитан зал эшшо но яркытгес луиз кадь - одӥг интые люкаськизы тужгес йӧно, ужзэс яратӥсь адямиос. Пӧлысьтызы пумиталод Удмуртилэсь дано гражданинзэ но, заводысь огшоры слесарез но, кун службалы уно аръёссэ сӥзем муртэ но, эмъясез но.«Удмуртилэн дано гражданинэз» нимен пусъемъёслэн лыдзы 2 муртлы унояз: та пусэн лента ошемын Зинаида Боткиналэн но Виктор Походинлэн пельпумазы. Зинаида Яковлевналэн нимыз уноезлы тодмо. Эгра ёросысь Щербет гуртын вордскем нылаш ужан сюрессэ мытӥз гурт библиотекаысен. Вань сюлэмзэ сётыса тыршемез сое кивалтӥсёзь ӝутӥз: 1982-тӥ арысен ужаз Удмурт АССР-ысь Министръёслэн Советсылэн председателезлэн воштӥсез луыса, кыл кутӥз социальной удыс понна. Со сюлмаськемен, пуктэмын Ижысь операя но балетъя театр, радъямын «Лудорвай» музей-заповедник но трос мукетыз. Шутэтскыны потыса но, Зинаида Боткина тэк улонэз уг тоды: кивалтэ Россиысь синпелетъёсты утёнъя огазеяськонлэн Удмуртиысь ёзэныз, элькунысьтымы Ветеранъёслэн огазеяськонзылэн президиумезлэн ёзчиез луэ.Виктор Походин но пенсиын ни ке но, гань-гань пукыны солы мӧзмыт: пыриське калык огазеяськонъёсы, визь-кенешен юрттэ юристъёслы. Со вордскемын Брянск палъёсын, но татчы распределение пыр вуыса, пыраклы синмаськиз Удмурт шаерлы. 40 ар тыршиз югдурез утён удысын, 17 ар ӵоже вал Удмуртилэн прокурорез, со дышетэм улсын кыдамын элькунысьтымы тужгес визьмо прокуроръёс, следовательёс. Нош кӧня йыружъёсты сэрттоно-пертчоно луиз Виктор Михайловичлы! Со сяна, ӵапак со тыршон вакытэ тупаз огыр-бугыр вакыт: совето властьлэн куашкамез, перестройка. Но удысме мон котьку нуи кунмылэн Валтӥсь законэзъя, шуэ Виктор Михайлович.Наука но технологиос удысын Кун премиен пусъемъёс пӧлын туэ нош ик висъяськизы оборона комплексын тыршисьёс. ТОР-М2 ожгар машиналэн командирезлы чаклам тренажёр кылдытэмзы понна пусъемын Ижысь «Купол» заводлэн коллективез. Ракетаосты поттонын вормонъёс басьтэмзы понна данъямын «Аксион» предприятиын тыршисьёс но. Нош пыӵал тӥрлык поттонэ выль технологиосты пыӵатэмзы понна премия сётэмын «Калашников» концернысь коллективлы. "Тӥ милям данъяськонмы! Тӥ шоры учкыса, оскон кылдэ: котькыӵе шуг-секытъёс мед луозы - ваньзэ вормом! "Кун премиен пусъемын Вотка ёросысь «Пихтовка» хозяйствоын тыршисьёс - чорыг будэтонын выль амалъёсты кутэмзы понна.Искусствоез азинтэмзы понна Удмуртилэн Кун премиеныз пусъемын Ӟуч театрысь артистъёс: соос лауреат луизы «Человек-подушка» спектаклез дасямзы понна. Тӧро вӧзын мусо адскизы 2 удмурт нылкышноос: литература удысын кун премилэн лауреатэзлэн пусэз сётэмын Анай кылэз дышетонъя научно-исследовательской институтысь Юлия Байтеряковалы но Надежда Боталовалы. Соос сюлмаськемъя поттэмын удмурт нылпиослы учебникъёс.Элькунмылэн Данъян пул вылаз пыртэмын история наукаосъя доктор, Удмурт кун университетысь профессор, наукая 300 ужъёслэн авторзы Римма Голдина, Сюресъёсъя управленилэн Пичи Пурга ёросъя ёзысьтыз машинист Иван Елышев, Вотка ёросысь «Июльское» хозяйствоысь скал кыскись Татьяна Пьянкова, Алнаш ёросысь «Молодая гвардия» эштослэн кивалтӥсез Михаил Крылов, «Киясовский» хозяйствоысь парсь вордӥсь Людмила Козырева, Якшур-Бӧдья ёросысь «Родина» хозяйствоысь водитель Юрий Шабалин, Кизнер ёросысь «Звезда» хозяйствоысь валтћсь агроном Гаврил Загуменнов но трос мукетъёсыз. П. Чайковскийлэн вордскемез дырысен 175 ар тырмонэз пусъён улсын данъямын быдӟым композиторлэн Воткаысь музей-усадьбаяз тыршисьёс. Сӥлы каремын Нырысетӥ элькун больницаысь хирургияя служба, Пичи Пурга ёросысь нылпиослы чаклам спортшколаын тыршисьёс но уно мукетъёсыз. Ужрадэз йылпумъяса, Александр Соловьёв шуиз:- Тӥ милям данъяськонмы! Тӥ шоры учкыса, оскон кылдэ: котькыӵе шуг-секытъёс мед луозы - ваньзэ вормом!Елена Тугашова Теги: АлександрСоловьёв данъянпул | Улон-вылон |
Виталий Пронин Туннэ 20 часын Удмуртиысь вань 1 сюрс 172 куара сётон участокъёс пытсаськизы. Али наблюдательёс эскеро, кызьы куараосты лыдъяло Туспуктӥз Елена СараматоваЦИК-лэн ивортэмезъя 18 часлы Элькунамы куара сётӥзы 44,51 процент бырйисьёс. Удмуртилэн округаз – 45,39 процент, Ижкарлэн округаез – 43,71 процент. Наблюдательёслэн корпусазы трос жингыртӥсьёс вал, кылсярысь 3/15 участокын телефонзы уг ужа вал, кышномурт ӧз быгаты ужасьёсты дораз ӧтьыны куаразэ сётон понна. - 30/40 участоке пиосмурт куаразэ сётыны лыктӥз но списокъёсысь мултэс адямиез – Беларусьын улӥсь сестразэ адӟиз, заявление гожтӥз – вераз Общественной палаталэн председателез Рашид Хуснутдинов. - Адямиос улон интызэс вошто ке, ӵемысь улон интызы сярысь регистрацизэс янгышъёсын лэсьто, сои ник таӵе учыръёс пумиськыло, - вераз ЦИК-лэн председателез Вениамин Соломенников. УД Теги: Быръёнъёс | Иворъёс |
Виталий Пронин Ярысь но Юкаменскысь библиотекаосы та нуналъёсы 400 пала нылпи книгаос вуизы - таӵе кузьым лэсьтӥз Москваысь «Мон яратӥсько лыдӟиськыны» клуб. Сюлмаськиз та сярысь Кун Кенешлэн Тӧроез Владимир Невоструев. «Мон яратӥсько лыдӟиськыны» клуб Россиысь улосъёсын пыӵатэ тунсыко проектсэ: гурт библиотекаосы нылпи книгаос люкылэм сяна, пиналъёс пӧлын тунсыко ужрадъёс ортчытъя, пӧртэм профессиос сярысь маде, вордскем музъемез яратон мылкыд пыӵатэ. Кун Кенешлэн Тӧроезлы Владимир Невоструевлы со туж кельшиз, куноосты ӧтиз Удмуртие но.193 выль книгаосты нырысь ик басьтӥз Яр ёрос библиотека. Собере сомындазэ ик - Юкаменск ёрос библиотека. Москваысь куноос сояз но, таяз но тунсыко пумиськонъёс, мастер-классъёс ортчытӥзы на. Туж шер пумиськылӥсь яке воксё вунэм профессиосын нылпиосты тодматӥзы Ф. Конюховлэн «Как я стал путешественником», В. Третьяклэн «Трус не играет в хоккей», «Циолковский. Вперёд к звёздам», «Николай Пирогов. Великий хирург» но мукет книгаос пыр. Пиналъёслы быдэн 15 книгаен люкылӥзы на. Ваньмыз соос поттэмын «Настя и Никита» издательствоын.Элина Васильева | Улон-вылон |
Виталий Пронин 12-тӥ ноябрьысен шаерамы кутскон сётэмын хоккеен шудонъя М. Калашников нимо турнирлы. Вожвылъяськонэ пырисько 25 муниципал кылдытэтъёсысь 72 командаос. Вормон понна нюръяськонэ ваньмыз-ӧвӧлэз ог 1 сюрс 200 пиналъёс пырисько. Вань командаос арлыдзыя 6 группалы люкемын: 7-8, 9-10, 11-12, 13-14, 15-16 но 17-18 аресъемъёслы. Шудонъёс ортчо Ижысь «Олимпиец», «Ижсталь», Чекерилысь «Удмуртия» но Глазовысь «Прогресс» йӧ дворецъёсын. Турнир кыстӥськоз 19-тӥ декабрёзь. Котькуд группаын нюръяськон мыноз 3 нунал ӵоже. Ӵошатсконэз усьтӥзы покчиос. 7-8 аресъемъёслэн вожвылъяськоназы 8 команда люкаськемын: Ижевск, Глазов, Сарапул городъёсысь, Дэри, Ува, Вавож но Вотка ёросъёсысь. Ӵошатскон радъяське «Удмуртиын хоккеен шудонъя М. Калашников нимо турнир» проект чотын, Удмурт Республикалэн Тӧроез Александр Бречалов кичӧлтэмъя. Удмурт Правительство огкыл гожтӥз «А. Волков нимо Белкамнефть» огазеяськонэн но «САФМАР» фондэн. Озьы матысь 3 ар ӵоже нылпи хоккеез азинтон вылысь 450 миллион манет висъяны чакламын, нош та ӵошатсконлы - 10 миллион манет. Нош 12-тӥ ноябре «Олимпиец» йӧ дворецын ужрадэз усьтонэ пыриськизы Правительстволэн Тӧроезлэн вош-тӥсез А. Свинин, мугорез кыдатон культурая, спортъя но егитъёсын ужан политикая министр Н. Гольцова но мукетъёсыз вылӥ кивалтӥсьёс. Нырысьсэ радъяськись ӵошатсконэ вань мылкыд карисьёс кутэмын. Пиосын артэ быгатыса шудо 3 нылъёс но. Ӵошатсконэ пыриськемъёслы майкаос но клюшкаос кузьмалозы, нош вормисьёслы медальёс, кубокъёс но дуно кузьымъёс сётозы. Валентина Емельянова Туспуктэм басьтэмын sportur.ru | Спорт |
Виталий Пронин Воткинск городлы йыр быръёнъя конкурс ялэмын. Кыстӥськоз со 10-тӥ апрельысен 4-тӥ маёзь.Март пумын Вотка город Думаысь депутатъёс сессия дыръя юнматӥзы: Воткинсклы кивалтӥсь быръёзы конкурс пыр. Конкурслэн комиссияз пыро Вотка Думаысь 5 депутатъёс. Эшшо 5 муртэ Удмуртилэн Тӧроез юнматоз. Кандидатъёслэсь куриськонъёссэс куто ни. 22-тӥ мае котькудӥныз нимысьтыз кенешозы, озьы тодмо луоз, кинъёс пӧлысь депутатъёс йыр быръёзы. | Улон-вылон |
Виталий Пронин Кылбурчи Лиля Рыбакова. Туспуктэмез Максим ЕГОРОВЛЭН Алнашысь Лилия Рыбаковалэн чуръёсыз Вордскем кылме кылӥ кӧкыысенВордскем кылме кылӥ кӧкыысен,Мыным анай-атай кадь со дуно потэ.Соин вераськисько пичиысен,Вордскем кылы монэ азьлань валтэ. Соин мон вамыштӥ та улонэВыжыкылъёс но кылбуръёс вылтӥ.Мон яратӥ дорме но калыкме,Кылме гажан мылкыд сюлмам пыртӥ. Вордскем кылы - калыкелэн кырӟанъёсаз,Вераськоназ но исаськонъёсаз.Вордскем кылы — пыдлось потӥсь ошмес,Со ноку но медаз луы мултэс. АнаелыТуж кемалась ӧвӧл ни тон вӧзам,Нош шуныттэ али но шӧдӥсько.Котькуд ӵукна тон сайкаськод сюлмам,Тынад визьмаменыд мон улӥсько. 15 арес дыръям кадь ик туннэТон туж кулэ ук, туж кулэ мыным.Тонтэк соку уг пот вал улэме,Али но викышъя на ай сюлэм. Ортчо аръёс, толъёс но гужемъёс,Туж кыдёке кылиз ни со нунал:2-тӥ оштолэзь, кыниськизы синъёс…Кыли огнам, туж еж на вал, пинал. Кезьыт тӧлъёс пумит пельтылӥзы,Кынтылыса лулме но мугорме.Матысьёсы но эшъёсы юрттылӥзы,Толалтэе ӧз кельтэ сюлэмме. Мон табере ачим анай ини,Анай ке но, анай кулэ вылэм.Отын тон, мусое, ӟеч кӧл ини,Огпол ке но коть лыкты уйвӧтам. МултэсСыӵе чебер тон, йыр ик пороме,Шорад синмаськыса учкылӥсько.Ӧд бырйы тон монэ, бырйид эшме,Эх, кыӵе мон солы вожъяськисько! — Вождэ эн вай, — шуид мыным толон.— Мон туж зол синмаськи но яратӥ.Ми тонэныд эшъёс гинэ кылём,Монэ нош, курисько, тон вунэты. Верад но серектӥд капчи, жингрес,Кошкид, поръян эшме кунултыса.Валай, куинетӥез луи — мултэс,Кыли ӝожомыса но гуньдыса… Тӥ ӵош, тӥ шудоесь, нош мон огнам.Сыло, кема учко на бӧрсяды.Кудӟем кадь ӟигартэк берто дорам,Но ӟардытозь синме уг кыньылы. Марлы тонэ лэзи мон улонам?Адӟи гинэ — йырме воксё ыштӥ.Тылпу ӝуа, гома егит сюлмам,Мар дауртӥ мон, мар-о дауртӥ? Капчи ик вылымтэ та дуннеысьЯратонэз, шудэз пумитаны.Эшшо секыт вылэм та улонынЯратыса куинетӥ кыльыны. Выль ӵукнаеЯратӥсько, ӵукнаосы сайкалляса,Укноетӥ выль нуналэ учкылыны.Куддыр отын зоре жалетыса,Куддыр усе тӧдьы-тӧдьы лымы. Куддыр отын сайкыт, чагыр инбам,Куддыр шунды пилем сьӧры ыше.Та нуналын мон ноку но ӧй вал,Тон но ӧй вал татын, дуно эше. Котькуд нунал — со паймымон кузьым,Кудзэ Инмар кузьма яратыса.Сётэ со асьмелы сайкан кужым,Нуэ нуналэтӥ сэзь, валтыса. Ортчоз нунал но, уй сое воштоз,Но осконме сюлмам мон возисько:Выль нуналэн одно ик пумиськоВыль ӵукнае, со ӵуказе луоз. Алнашез кылбурам данъяськоЮало ке: — Кытысь?Шуисько: — Алнашысь!Алнашысь мон,Отын улӥсько.Алнашын ужасько,Нылпиме вордӥсько,Алнашез кылбурам данъясько.Лыктэлэ, ӧтисько куное, Алнаше,Кунолы ми туж шумпотӥськом —Вӧйнянен, табанен но шулдыр кырӟанэнКотькинэ ик пумитаськом. Юало ке: — Кытысь?Шуисько: — Алнашысь!Алнашъёс, пе, мактаськисесь…Со ӧвӧл мактаськон,Со, эшъёс, данъяськон,Алнашъёс пала дурбасьтӥсько.Лыктэлэ куное Алнаше,Адӟоды соку, кин мактаське.Тододы, мар сыӵе алнашлык,Калыкмы милям туж кибашлы. Юало ке: — Кытысь?Шуисько: — Алнашысь!Номырин но уг вошты дорме.Со одӥг дуннеын,Со борды думемынСуйёсы, пыдъёсы но сюлмы.Мед улоз, азинскоз Алнашмы.Мед бызёз, жильыртоз Туймымы.Соосын ӵош улоз, ужалоз калыкмы,Азьлане валтоз алнашлыкмы. Юало ке: — Кытысь?Шуисько: — Алнашысь!Алнашысь мон,Соин ик шудо! Ву шапыкМар вань пичи ву шапыкын?Ма, номыриз но кадь ӧвӧл отын.Нош умойгес ке учкиськод шапык шоры,Быдэс дунне кадь со пушкын…Вань улэпез ву котыре бинялскемын,Со котькытын — инмын но омырын,Возьёс но нюлэсъёс, гуртъёс, каръёс вадьсын.Ву шапыкысь вордско шуръёс но зарезьёс,Солы шумпотыса, пушъё вань будосъёс.Улон сётӥсь ву шапыкъёс инмысь усё,Музъем пушкысь вуос, ошмес луса, пото.Вуэз данъя калык, кылбур гожтэ поэт,Солы сӥзем выль кырзанъёс вордско,Бусъёс, лымы, йӧ гурезьёс кылдо.Ву — чылкытлык, со паймымон кужым,Сое уд вормы нокыӵе ожын. Данъя улонэзКотькуд нуналлэн вань аслаз крезьгурез,Туннэ крезьгура туж шулдыр со.Туннэ со данъя улонэз, шундыез,Кырӟа тон сярысь, мон сярысь со. Котькуд сюлэмлэн но аслаз кырӟанэз,Куддыр со задор, куддыр ӝож со.Улон со сыӵе, мар ини веранэзСерем но потэ, куддыр — вож но. Сюлмад ке тросгес чебересь крезьгуръёс,Соку тон урод кыл уд вера.Йырад ке уло югытэсь малпанъёс,Муртлэсь шудбурзэ тон уд тала. Уд тала. Солы кузьмалод тон ачидКырӟан но, кузьым но, мылкыд но…Мынод улонтӥ туж чебер но капчи,Шедьтод яратон но, шуддэ но. Пичи дырПичи дыр сяськалэсь но чебер,Пичи дыр тулыслэсь но шулдыр.Со тэтча, серекъя урам тыр,Соин ӵош шулдырме улосмы. Пичи дыр, нош марлэсь со меда?Кампет-печеннялэсь-а, якеДэрилэсь, пась штанлэсь-а меда?Боколэсь кышканлэсь-а яке? Пичи дыр — со шудон, бызьылон но,Усьыса, вӧсь луыса бӧрдылон но.Пичи дыр — со пӧртэм юанъёс:Ку? Марлы? Собере мар луоз? Пичи дыр — со сяська но, шунды но,Со велик-машина но, мунё но,Со ӵукна шундылэн ӝужамез,Со шудо анайлэн мынямез. ЭшъяськонЗэмос эшъяськонэзУз тӥялты сильтӧл,Йӧзор уз пасья,Юг пужмер уз кынты. Зэмос эшъяськонэзУз сӥятэ аръёс,Уз соге лымыос,Тудву уз гылты. Зэмос эшъяськонэзАчиз Инбам кузьма,Кинэн кулэ, соинПумиськытэ, герӟа. Зэмос эшен гинэКузь сюресэз ортчод,Солы сюлмысь оскод,Соин кенеш кутод. Зэмос эшен потодШуг-секытъёс пыртӥ,Шумпотондэс люкодСоин котьку шори. АдямиосМыным кельшо зэмос Адямиос,Соосын вераськыса, улэм потэ.Котьку капчи мылкыдоесь соос,Котькуд кылзы сюлэм пыртӥ потэ.Соос уг пумитало дӥськутъя, тусъя,Сыӵеослы дуно лулпуш дунне.Соос одно кариськозы тонъя,Вуид ке куддыръя шуге-леке. Мыным кельшо зэмос Адямиос,Сямзы сыӵеослэн мудрон ӧвӧл.Алдаськытэк вераськозы соос,Малпанъёссэс но усьтозы вӧл-вӧл.Шунды кадь пальпотӥсь адямиос,Соос сёто оскон, куддыр — бурдъёс.Шудо ке тон, кык пол шудо соос,Но жаль, ӧжыт ини сыӵе муртъёс.Мыным кельшо зэмос Адямиос,Ӧвӧл ке но, оло, матысь эшъёс.Чик вӧсь уз каре сюлэмдэ соос,Ӵемтӥд, усид ке, сётозы кизэс,Возьматозы выль сюресъёс. Куддыр кулэ, дыр…Куддыр шыпыт кулэ, дыр, улыны,Мултэс куашетытэк, черекъятэк.Огдэ огед кулэ, дыр, кылыны,Вераськыны ӟечкын, тышкаськытэк. Куке кулэ ни, дыр, берытскыныИнкуазь шоры, Кылдытӥсьмы пала,Лушкем гинэ солы вӧсяськыны.Тросэз-а пӧламы сое вала? Куддыр кулэ, дыр, учкыны мыштэ:Кыӵе меда бӧрсяд пытьы кыле…Улон питран, угось, берга, дыртэ,Пытьыямы кыле тузон гинэ… Тузон медаз лу, мед пушъёз сяськаПытьыямы но сюлэмъёсамы.Сяськаослэсь пурысь мылкыд веська,Яркыт, шудо луэ та улонмы. Яратӥсь мурт уз ватяратэмзэАзьлань мынӥсь одно шедьтоз сюрес,Ужась муртлы котьку но сюроз уж,Сюлмысь потэм кылбур гожтоз поэт,Сием потӥсь уз шуы: — Няньды вуж. Кыллы усто мурт вераськоз чебер,Пумиськонлы оскись мурт — пумиськоз.Кинлы кулэ, со люкалоз ваньбур,Алдаськисез уд эмья — алдаськоз. Яратӥсь мурт уз ват яратэмзэ,Жалясь мурт будосэз но жалялоз.Огез синйылтылоз вань уродзэ,Нош мукетыз ӟечсэ гинэ адӟоз. Сётӥсь муртлэн медаз буша киыз,Оскись муртлэн медаз быр осконэз.Улонмылэн медаз вуы пумызОскалтытэк зэмос яратонэз. Мынэсьтым дэремме дӥсяса…Мынэсьтым дэремме дӥсяса,Мынэсьтым пыдкукме кутчаса,Мынэсьтым улонме улэлэ,Мынэсьтым сюресме ортчелэ. Собере ини кылалэ-буралэ,Собере улыны монэ дышетэ,Собере синъёсам мынам учкелэ,Лулпушме мынэсьтым валалэ. Мынэсьтым адӟонме адӟыса,Мынэсьтым бӧрдонме бӧрдыса,Мынэсьтым кырӟанме кырӟалэ,Мынэсьтым юдэсме сиелэ. Собере ини супыльтэ-вералэ,Собере тыбырам мынам сялалэ,Собере пытьыям пож ву кисьталэ,Мон уг потты вожме. Шудо луэ!Шуд кыл вакчи, шуд кыл капчи,Нош пуштросыз ӧвӧл пичи.Сое сӥзё, сое витё,Сое вӧсяськыса куро. Припев:Шудо луэ, шудо луэ,Шуд бурдъятэ, кужым сётэ.Шудо луэ, шудо луэ,Ог-огдылы шуд сӥзелэ. Котькуд корка, котькин дорыСо мед пыроз йыгаськытэк.Котькуд сюлмын, вань дуннеынСо мед улоз йӧнаськытэк. Припев. Мед шуд пушъёз, сяськаялозЛулъёсамы — пушъёсамы,Мед кырӟалоз, мед гурлалозГуртъёсамы, каръёсамы. Припев. Ваньмыз ортчеВаньмыз ортче, одно ортче ваньмыз.Ортчоз гужем, сое воштоз сӥзьыл,Ортче возьман, сое вошто малпаськонъёс,Ортче мӧзмон, сое вошто лулӟылонъёс. Ваньмыз ортче, одно ортче ваньмыз.Ортче нунал, сое воштэ сьӧд уй,Ортчо янгышанъёс, люкиськонъёс,Соос сьӧры кылё ӧпкелёнъёс. Ваньмыз ортче, одно ортче ваньмыз.Ӝытлань секыт ке, возьма ӵукнаозь,Выль нуналэн выль валэктон вуоз,Кӧтӝож ортчоз, но улэмед потоз. Ваньмыз ортче, одно ортче ваньмыз… Туспуктэмез Максим ЕГОРОВЛЭН | Лулчеберет |
Виталий Пронин Россиысь дышетонъя но наукая министр Андрей Фурсенко дэмла вылӥ дышетон заведениосты йылпумъясь егитъёслэсь тодон-валанъёссэс огъя кабен эскерыны. ЕГЭ шуыса, оло, уз но нимаськы, но радлыкез со выллем луыны кулэ, пе.- Андрей Фурсенко выль сямен радъяны ӵектэ кун экзаменъёсты, - та пумысен мылкыдзэ усьтэ республикаысьтымы дышетонъя но наукая министр Андрей Кузнецов. - Умойтэм малпан ӧвӧл, дыр, со. Угось кун экзаменъёсты али адямия, тодон-валанъёссэ лыдэ басьтытэк, дунъяны секыт ӧвӧл. Со сяна, диплом вузан учыръёс но одӥг-ог пумиськыло. Вань выпускникъёслэсь визьзэс одӥг «сынэн» эскерон умой луыны кулэ уж сётӥсьёслы но, асьсэлы егит специалистъёслы но. Берлоосыз, тодон-валанъёссэс лыдэ басьтыса, уже интыяськозы.Бен, али та дэмлан гинэ луэ. Туэ вузъёсты йылпумъясьёс, азьло аръёсы сямен ик, кун экзамен сётозы.Шаерысьтымы школаез йылпумъясь егитъёслэсь тодон-валанзэс выль сямен эскерыны кутскизы ни 2002-тӥ арысен - нырысь со эксперимент чот радъяськылӥз. Специалистъёс верамъя, ЕГЭ-лэн ӟеч палъёсыз ӧжыт ӧвӧл. Бен, куд-ог тырмымтэосыз но вань, но соослэсь кунмы палэнтӥськыны турттэ, солэн радлыказ арысь аре кыӵе ке воштонъёс пыртыса. Озьы туэ нырысьсэ азьло ик тупатэмын тужгес пичи баллъёс - ӟуч кылъя 36-лэсь, математикая 24-лэсь ичигес луыны кулэ ӧвӧл. Олимпиадаосын вормисе потэмъёс вузэ льгота чотын 1 пол гинэ йыгаськыны быгатозы. ЕГЭ-ын басьтэм баллъёсты лыдэ басьтозы Россиысь вань вузъёс.Дышетонъя но наукая федеральной службалэн сайтаз пусъемын ни ЕГЭ нуналъёс но. Дырызлэсь вазьгес соосты сётыны луоз 20-тӥ апрельысен 4-тӥ маёзь. Но 11-тӥ классэз йылпумъясьёс понна экзаменъёс кускозы 28-тӥ майысен. Та нуналэ егитъёс возьматозы информатикая, биологияя но литературая тодон-валанъёссэс. Математикая ЕГЭ тупатэмын 31-тӥ майлы, ӟуч кылъя - 8-тӥ июньлы. Йылпумъяськозы экзаменъёс 16-тӥ июне, но резерв нуналъёс 21-тӥ июнёзь тупатэмын на.Элина Кумачёва. Теги: АндрейКузнецов Школа | Иворъёс |
Виталий Пронин Александр Штумф вордӥськемын Ува ёросысь Узей-Тукля гуртын.Ува ёросысь Александр Штумфез шуысал гуртэз зэмос утись. Солэн ужез бергатыны быгатэмезлы луыса гуртамы музъемъёс гырисько, коркаосмы шунтӥсько. Та адӟем карымон воргоронэз дэмласал «Гурт адями» конкурслэн «Устоез кивалтӥсь» номинацияз.Александр Штумф вордӥськемын Ува ёросысь Узей-Тукля гуртын. Шудзэ утчаса палэнтӥ ӧз ветлы - кытын вордӥськиз, отын ик нылпиоссэ будэтӥз, улэ но ужа. Калыкен ӵош со ачиз но будӥз но кыдаз. Со сярысь шуыны луысал: вань сюлмыныз бурмемын вордӥськем музъем бордаз. Та кылъёс чеберъяськон понна гинэ верамын ӧвӧл - соослэн зэмлыко луэмзы ӟеч адӟиське Александр Штумфлэн улон сюресэз вылын.Александр Филиппович ужаны кутскиз огшоры шофёрын. Собере механик луэ, бӧрысьгес «Увинский» совхозысь валтӥсь инженерлэсь ужзэ быдэсъяны кутске. Кӧня ке аръёс ӵоже ёросысь гурт удысъя управлениын инженерной службаен кивалтэ. Бӧрысь со вуэ Узей-Тукля гуртысь школае. Татын со механизацияя урокъёсты нуиз. Кытын гинэ ӧз ужа, котькытын ассэ быгатӥсь специалистэн возьматӥз.Но зэмос быгатонлыкез кыре потӥз ужбергатӥсь луэмез бере. Солэн сюлмаськеменыз, гуртамы вуиз чагыр эстӥськон, пуктӥськизы ву кыскон башняос, кылдӥзы ву гумыос.1990-тӥ аръёсы «Увинский» совхоз куашкам бере тросэз калык ужтэк кылиз, музъемъёс гыриськытэк пашмизы. Александр Штумф та секыт вакытэ гуртысь калыкезлы юрттӥськиз, кылдытӥз крестьян-фермер хозяйство. Улӟизы бусыос, кылдӥзы ужан интыос. Хозяйство юнмам бере Александр Филиппович семьяеныз валче усьтӥз нюлэсэн вырись предприятие.2010-тӥ арын ӝутӥз туала куронъёслы тупась фанера поттонъя цех. Сое завод шуыны но луоз. Отын поттэм вузъёс, Россиысь пќртэм улосъёсы сяна, кунгож сьӧры но кошко. Та 3 предприятиын 450-лэсь ятыр гуртоос ужало. Отын тыршо Узей-Тукляын, Ува каргуртын, Сьӧлта, Красногорск, Сюмси но мукет ёросъёсын улӥсьёс.3 ар талэсь азьло та семья кичӧлтэмъя Узей-Тукляын пруд ӵыпизы, отчы чорыг лэзизы. Табере гуртоослэн тымет дурзы чорыган, шутэтскон интылы пӧрмиз.Озьы ик Штумфъёслэн юрттэмзыя Инмар Анайлэн Семистрельной обросэзлы сӥзем пу черк ӝутӥськиз.Мон малпамъя, янгыш уз луы, Александр Штумфез Узей-Тукля гуртлэн зэмос утисез шуимы ке.Геннадий Сидоров Ува ёрос, Узей-Тукля гурт Теги: гуртадями даноадямиос | Улон-вылон |
Виталий Пронин Пу медаль Ивор вӧлмытон удысын ужасьёслэн ар ӵоже кыстӥськись спартакиадазылы йылпумъянъёс лэсьтэмын. Таиз вожвылъяськон кыкетӥ арзэ радъяськиз. Ивор вӧлмытон удысын ужасьёс спортысь 8 амалъя (куасэн бызьылон, боулинг, ыбылӥськон,дартс, шашки, шахмат, ӝӧк выл теннис, волейбол) кужымзэс эскеризы. 2014-тӥ арын вормизы вал «Удмурт дунне», «Авангард» (Вавож), «Новая жизнь» (Кизнер) газетъёсын ужасьёс. 2015-тӥ арын тужгес кужмо луизы «Авангард» (Вавож), «Октябрь» (Сьӧлта) но «Новая жизнь» (Кизнер) газетъёсын ужасьёс. Эшъёсмес вань сюлмысьтымы ӟечкыласькомы, нош ми - ньылетӥ.Журналистъёслэн спартакиадазы сярысь верано ке, кыкетӥ спартакиадаын нюръяськон ӟырдытгес радъяськиз. Туэ тросгес командаос пыриськизы. Умой ӵошатскыны кутскизы вал «Мынам Удмуртия» телерадиокомпаниын ужасьёс, 2 амалъя ӵошатскемзы бере чиптэм-чаптэм ышизы. Нырысьсэ пыриськизы но вормисьёслы матэ ӝутскизы «Маяк» (Пичи Пурга) но «Алнаш колхозник» (Алнаш) газетъёсын ужасьёс. Со вакытэ ик ӝоже уськыто шыпыт улӥсь ёрос газетъёс понна (Кияса, Кез, Дэбес, Яр).Валентина Емельянова Теги: СМИ спартакиада удмуртдунне | Спорт |
Виталий Пронин Риэлторъёс соослэсь 13 миллион манет тыр ваньбурзэс талазы. Соос 10 арлы тюрьмае сюрыны быгатозы.Кылем арын 3 «сьӧд» риэлторъёсын сэрен 17 мурт улон интытэк кылиз, ивортӥз Ижысь Первомай ёросысь прокурор Е. Прокошева.2013-тӥ-2015-тӥ аръёсы Ижысь но город котырысь гуртъёсын, Якшур-Бӧдья ёросын ужазы «сьӧд» риэлторъёс. 2 воргорон но 1 кышномурт арлыдоос, шуг-секытэ сюрем семьяосын, юись муртъёсын эшъяськылӥзы но, улон интызэс воштыны но коньдонзэс шыръяны юрттозы шуыса, оскытылӥзы, квартираоссэс вузаллязы, уксёез асьсэлы кельтылӥзы. Озьы 17 мурт ураме кылиз. Риэлторъёс соослэсь 13 миллион манет тыр ваньбурзэс талазы. Соос 10 арлы тюрьмае сюрыны быгатозы.Ангелина Снигирёва | Югдурез утён |
Виталий Пронин А. Бречалов ӟечкыла «Удмуртская правда» газетлы 100 ар тырмонэн.Россиысь прессалэн нуналэз календарьын 13-тӥ январе пусъемын. Но праздникъёсын-каникулъёсын йырин Удмуртиысь журналистъёс сое ортчытӥзы 27-тӥ январе. Туэ со сӥземын вал «Удмуртская правда» газетлэн 100 ар тырмонэзлы.Иворчиосты ас дораз сӥлы кариз Удмуртилэн Тӧроез Александр Бречалов. Печатьлэн нуналэныз ӟечкыласа, со шуиз: мон пичи дырысеным лыдӟиськыса будӥ. Анае «Союзпечатьын» ужаз, соин ик дорамы котьку вал пӧртэм газетъёс-журналъёс. Мон туж яратылӥ «Искатель» но «Огонёк» журналъёсты. Отысь котьку маке тунсыкозэ шедьтыны луэ вал.Пресса котьку вал калыкез властен герӟась. Журналистлэн ужаз тужгес кулэез - зэмлыкез возьматон. Оскелэ, мыным кулэ ӧвӧл «киул» пресса, газетъёсын мед луоз критика, гожъялэ, вералэ, кытын мар урод лэсьтӥське, кызьы лэсьтоно, вазиськиз А. Бречалов. Со вылӥ дунъяз «Удмуртская правда» газетысь журналистъёслэсь ужзэс: корреспондент Александр Кирилин пусъемын Удмурт Элькунлэн Данъян грамотаеныз, корреспондент Надежда Бондаренко - «Удмуртиысь дано журналист» нимын.Татын ик сётъямын Удмуртиысь Правительстволэн литература удысын кылем ар понна премиосыз. Соосты басьтӥзы Александр Мартьянов («Огранка» книгаез понна), Леонид Смелков («Всё было так, как было» кылбур бичетэз понна), Нина Ермолаева («Натӥ, Пави но мон» нылпиослы книгаез понна) но Николай Чувыгин («Нас обманул апрель» но «Ижевская рапсодия» пьесаосыз понна).- Элькунмылы азьпал радъёсы потон понна туж трос тыршыны кулэ. Та ласянь ивор вӧлмытӥсь ёзъёс трос лэсьтыны быгато, - шуиз Тӧро.* * *Прессалэн нуналыз азьланьтӥськиз Эшъяськон юртын. «Удмуртская правда» газетлэн 100 аръем юбилеезлы сӥзьыса, Печатья но ивор вӧлмытонъя агентство котрес ӝӧк сьӧры люказ «Вуоно вакытысь лыдӟись» темая вераськыны. Кыӵе луоз вуоноез, мар кулэ егит лыдӟисьлы?Котрес ӝӧклэн ужаз пыриськизы агентстволэн кивал-тӥсез Алексей Воронцов, Россиысь Кун Думаысь депутат Алексей Загребин, Кун Кенешысь ялан ужась комиссиослэн кивалтӥсьёссы Елена Дербилова но Татьяна Ишматова, валтӥсь редакторъёс но журналистъёс. Ужрадэз нуиз «Удмуртская правда» газетлэн валтӥсь редакторез Энвиль Касимов.Вуоно вакытысь лыдӟись сярысь малпанъёссэс веразы 2 тодмо социологъёс: Нижний Новгородысь «МЕРА» экспертной центрлэн кивалтӥсез Сергей Борисов но УдГУ-ысь дышетӥсь Дмитрий Шевкунов. Нырысетӥез лыдъя, йӧно газетъёсын потӥсь иворъёслы кулэяськисьёс котьку луозы, малы ке шуоно соосты гожъяло профессионалъёс, югдурез эскерыса, нош кыкетӥез эксперт малпамъя, 2000-тӥ ар бере вордскемъёслы газет кулэ уз луы ни, соин ивор вӧлмытон ёзъёслы ӝегатскытэк воштоно форматсэс.Агентстволэн кивалтӥсез Алексей Воронцов пусйиз, табере ивор вӧлмытӥсьёс уката ӝоггес ужаны быгатыны кулэ, малы ке шуоно калык иворез Интернет пыр учке часлы-минутлы быдэ. Озьы табере сяме пыӵам пумиськонъёсты - фестивальёсты но - пайдаёгес ортчытыны чакламын - дышетсконъёс-семинаръёс ортчытъяса. Асьме шаерын ивор вӧлмытӥсь ёзъёс трос, соос мед тырмозы тунсыко но зэмлыко иворъёсын, шуиз Алексей Николаевич.* * *Та нуналэ ик радъямын вал журналистъёс пӧлын Э. Батуев нимо премиез сӥё-дано сётон. Кызьы ивортылӥм ни, кылем ар понна та дано премиен пусъемын «Удмуртия» ГТРК-ысь журналист Владимир Михайлов, «Мынам Удмуртие» ТРК-ысь журналист Александр Бикузин но «Удмурт дуннеысь» журналист Мария Векшина. Вормисьёслы дипломъёс сётӥз «Удмурт Кенеш» огазеяськонлэн тӧроез Татьяна Ишматова.- Мон понна та премиез басьтон - туж дуно но дано. Табере гожъяськон удысын но, общественной ужын но уката золгес тыршо, - шуиз Мария Векшина.Та нуналэ ик эшшо одӥгез журналистмы - Елена Сараматова - пусъемын Печатья но ивор вӧлмытонъя агентстволэн Данъян грамотаеныз.Зинаида Кириллова Туспуктэм: udmurt.ru | Улон-вылон |
Виталий Пронин В. Путинлэн пресс-конференциез туэ 12-тӥзэ радъяськиз ни. 2 берлоосаз мон но пыриськи. Журналистъёс люкаськыны кутскизы ни кенешон кутскемлэсь 2 часлы вазьгес. Ужрадэ ӵем вуылӥсь репортёръёс тодо угось: умой инты басьтон понна чупресгес луоно. Ачим но, кема малпаськытэк, султӥ черодэ - нырысь радъёсын пыри залэ, ӟеч инты шедьтӥ. Малпай ни вал: Президент монэ одно ик синйылтоз!Котькуд корреспондентлэн одӥг гинэ ӧвӧл - кык-куинь дасям юанэз. Монэ сюлмаськытэ, Удмуртиез бускель Пермь яке Киров улосвылъёсын уз-а огазеялэ меда шуыса. Кун Думае ортчем быръёнъёсын уга асьме Удмурт округез Пермь улосвылэн ӵош каризы.Президентлэн пресс-секретарез Дмитрий Песков пресс-конференция кутскемлэсь 5 минутлы азьвыл вуиз. Люкаськем журналистъёсты буйгатскыны куриз. Тросэз угось ӵаш! поттыса мар ке сярысь кенешо вал. Владимир Путин пырытозь, Президентлэн ӝӧкез борды йӧтскылэме потэ вал - ӧй быгаты, охрана ӧз лэзьы. Кылем арын ӝӧк вылын 2 карандаш, блокнот но переводчик кыллиз, туэ номыре адӟыны ӧз луы.3 но ӝыны час куспын Президент 50 пала юанъёслы валэктон сётӥз. Валтӥсь юанъёс экономикаен, дуннеысь политикаен герӟаськемын - валтӥсь каналъёсысь журналистъёс сётъязы. Пусйыны кулэ на, соослэн юанъёссы быдэс пресс-конференция ӵоже чузъяськизы.Владимир Путин бадӟым саклык висъяз Евросоюзэн, Сирия, Турция, США, Китай кунъёсын герӟаськем ужпумъёслы. Россиын югдур палэнэгес кылиз. Провинциысь лыктэм куд-ог корреспондентъёслы гинэ гурт удыс, сюресъёс сярысь юаны кемдӥз. Жаль, ачим но юан сётыны ӧй быгаты.В. Путинлэн верам кылъёсыз пумысен журналистъёс кема кенешизы на, коридоръёсын 2-3 кузя люкаськыса.Павел Вахрушев | Улон-вылон |
Виталий Пронин Удыслэн урод ужамез, улон интылы ёрмемзы пумысен. Та сярысь вераз Адямилэсь правооссэ утёнъя уполномоченной Вениамин Соломенников. Черод уз вуы, 10 ар ортчыса но?Кылем ар ӵоже уполномоченной доры 1 сюрс 441 вазиськон-ӝожтӥськон вуэм. Со пӧлысь улон интыен герӟаськемын ог ньыльмос люкетэз. Адямиос паймемын тыллы, вулы дунъёслэн укыр бадӟым луэмзылы, уг кулэсмо сирота кылемъёс пӧлын улон инты сётэмзэс аръёсын возьмасьёс, куашкан калэ вуэм сэрегъёсын векасьёс но мукет. Кылсярысь, Кез ёросысь трос нылпиё семья кӧня ке аръёс ӵоже ни ёрос администрациысь дунтэм улон инты басьтон понна черодын сылэ.- Администрация валэктон сётӥз: та семья черодын 43-тӥ интыын, оскон ӧвӧл, матысь 10 ар куспын улон интызэ выльдыны быгатоз шуыса, - пусйиз В. Соломенников.Зэм, тросаз ёросъёсын шуге-леке вуэм семьяослы юрттон амалъёс шедьто ик. Шуом, Шаркан ёросысь ик семьялэн коркаез ӝуаз. Озьы 2-тӥ группаен инвалидлы но солэн семьяезлы ёрос администрация 20 арлы 7 процентъем кредит висъяз.Оскон вань, Иж город администрация но Ленин ёросын улӥсьёслэсь сюлмаськонзэс валалоз шуыса. Отын крематорий усьтӥськыны кулэ вал. Но Ленин ёросын улӥсьёс, правооссэс утьыны курыса, вазиськизы уполномоченной доры - крематорий усьтӥськиз ке, тазалыксылы, улонзылы кышкытлык кылдыны быгатоз шуыса.- Крематорий городлы кулэ, - шуиз В. Соломенников. - Но сое улон коркаослэсь 10 иськемлы ке но палэнэ пуктоно.Вал азьын уробоУполномоченной доры вазиськемъёс пӧлысь ог 16 процентэзлэн сюлмаськонъёсыз герӟаськемын тазалыкез утёнэн, дышетонэн, улон-вылонын юрттэт басьтонэн.- Калык пумит луэ оптимизацилы, - вераз В. Соломенников. - Зэмзэ но, куд-ог эмъюртъёс, школаос пытсасько, калыклэсь мылкыдзэ лыдэ басьтытэк. Жаляса верано, трос учыръёсы асьмелэн уробомы валлэсь азьло кошке. Оптимизация пумысен мон вазиськылӥ ни, кылсярысь, Россиысь Тазалыкез утёнъя министерствое. Отын валэктӥзы: ми кужмысь оптимизация ортчытыны ум куриське.Озьы ик вань ӝожтӥськисьёс эмъясьёслэн ужамзы вылэ, нош куд-ог гуртъёсын воксё но ӧвӧл фельдшеръёс, эмъясь сузэръёс. Кылсярысь, Дэри ёросысь Хохрякиын кема ӧй вал терапевтсы, Можга ёросысь Вуж Каксялан акушерлы ёрмо.В. Соломенников верамъя, 4 муниципал кылдытэтъёсын - Вотка городын, Красногорск, Пичи Пурга но Шаркан ёросъёсын - чакламын вылымтэ трос нылпиё семьяосысь нылпи садэ ветлӥсь пиналъёслы льготаос.Уполномоченной дӥне вазиськисьёс пӧлын вань кӧтӝожзэс усьтӥсьёс: кема аръёс ӵоже ужамы, пӧртэм грамотаосын пусъемын, но «Ужысь ветеран» ним озьы ик ӧм басьтэ, шуо. Тросаз учыръёсы, зэмзэ но, таӵе ним сётыны документъёссы уг тырмо. Но куд-ог дыръя йылзэ-пумзэ шедьтыны луэ вылэм. Кылсярысь, Шаркан ёросысь нылкышно пусъемын КПСС-лэн ЦК-езлэн, СССР-ысь Министръёслэн Советсылэн но мукет данъян грамотаосын. Но грамотаосыз ыштэмын. Со сярысь гожтэмъёс кылемын на трудовой книжкаяз гинэ. Таин валче «Ужысь ветеран» ним басьтыны со быгатымтэ. Уполномоченной ӵектэмъя вазиськоно луиз судэ. Кӧня ке дыр ортчыса, со нылкышно нош ик вуиз В. Соломенников дӥне - табере тау карыса.Калыкез сюлмаськытӥсь ужпумъёс пӧлын тужгес секытъёсыз - спирт суретъёсын вуз карон но бадӟым процентэн кредитъёс сётъян. Соос уката шукко огшоры калыкез. Адямилэсь правооссэ утёнъя уполномоченнойлэн но ӵемысь юрттэмез уг луы.- Та ужпумъёсты пыр-поч эскероно кивалтэтын, законъёс кутоно, - шуиз Вениамин Васильевич. - Сотэк югдурысь потонэз уг адӟиськы.Уполномоченной бордын ужало кужмо юристъёс, котькуд учырез тыро-пыдо эскеро.Юрттэт курыса, вазиськыны быгато вань мылкыд карисьёс 91-31-21 номеро телефонъя яке kmk@gossovet.udm.ru электрон адрес пыр. Юанъёстэс кельтыны быгатӥськоды редакциямы но 73-33-43 яке 8-951-195-37-60 номеро телефонъёсъя.Элина Кумачёва Теги: ужпум | Улон-вылон |
Виталий Пронин Кукуруза бусыын 13 аресъем нылаш зол вӧсь луиз.Шудтэм учыр тупаз 10-тӥ октябре нуназе котыр. «Родина» эштосысь 58 аресъем комбайнёр кукурузаез кутса вылэм. Ӵапак соку комбайнлэн турнан тӥрлыкез борды нылаш чукам, пыдесозь пыдыз ишкалскем. Нылаш бусыын огназ вылымтэ - эшъёсыныз ӵош отчы лыктэм.Комбайнёр кудӟемын ӧй вал. Вӧсь луэм пиналлы со ӝегатскытэк юрттэт сётӥз. Али та учырез следовательёс рос-прос эскеро на.УД | Иворъёс |
Виталий Пронин Та Святой музъем вылэ котькуд оскисьлэн одӥг пол ке но вуылэмез потэ. Уката но трос калык отчы лыктэ Быдӟымнал азьын. Паломник луыса Паскаез Иерусалимын 2 пол пумитаз ини Удмурт кун университетысь дышетӥсь Галина Шушакова но. Иерусалимысь Троицкой собор.- Котькуд адямилэн аслаз малпанэз, дыр, марлы со отчы мынэ. Мон черке ветлыны кутски бере, тодонме муромытон понна оскон, Иерусалим, отчы ветлэмъёс сярысь трос книга лыдӟыны ӧдъяй. Озьы усьтӥськиз отчы сюрес, - шуэ Галина Николаевна. - Тодӥськомы, та Святой музъем быдэс дуннеысь тужгес бадӟым религиосты - исламез, христианствоез но иудаизмез - огазея. Соин ик со трос калыкез бордаз кыске. Сое шӧдӥськод отысь музъем вылэ лёгиськем бере ик. Вань-а Инмар шуыса, отын юан чик уг кылды. Со вань! Со отын котькытын: омырын, музъем вылын, калык пӧлын!.. Калык но котькытын: кузь юбкаосын - православнойёс, туала дӥськутэн - католикъёс, озьы ик висъясько кышет шобретэн мусульманкаос, шляпаосын но пейсо йырсиосын иудей воргоронъёс.Оскисьёс нырысь ик лыктыны тыршо Иисус Христослэн черкез доры, кытын со кортӵогамын вал но кытын кулэмысь улӟыса султӥз - Храм Гроба Господня нимаське. Арысь аре Паска азьын кӧснуналэ ӵапак отын кылдэ сутӥсьтэм, «благодатной» нимаськись тыл.Татын вамышлы быдэ пумисько Библиын верам инты нимъёс: Голгофа (Иисусэз кортӵогам инты), Камень помазания (Иосиф отын Иисуслэсь мугорзэ ватыны дасяз), Елеон гурезь, Гефсимания. Нош ачиз храм люкемын 6 пӧртэм христиан черкъёсъя: греческой, православной, католической, армянской, сирийской, эфиопской но коптской люкетъёслы. Трос аръёс ӵоже та инты огвыллем улэ, но арлы быдэ марзэ ке тупатъяло, чеберъяло. Россия но революцилэсь азьло Святой музъемлы трос коньдон висъя вылэм: черкъёс, бадӟымесь юртъёс пуктылэм. Соос паломникъёслы кӧланы, сиськыны чакламын вылэм - со сярысь верало отысь вашкала суредъёс. Нош революция бере ваньзэ сое вузаллям. Иерусалимлэн шораз одӥг Троицкой храм гинэ кылем на - ӵапак со луэ православилэн центрез. Россиысь вуэмъёс Паскаез но пумитаны, мукет дыръя но вӧсяськыны отчы лыктыны тыршо.- Кызьы асьме черкъёсын вӧсясько, отын но службаос озьы ик мыно. Но вань пӧртэмлыкез но, кылсярысь, удмуртарняе луэ Киросэн ветлон. Со понна нырысетӥ араз ми 2 час пала черодын сылӥмы: вераны луонтэм трос калык! Ваньмыз лыкто Киросэн Россиысь, Украинаысь, Эфиопиысь, Европа кунъёсысь... Пӧртэм кылъёсын вӧсяськем, кырӟам-чирдэм кылӥське, Иисус Христослэн Голгофае мынэм сюрестӥз адямиос ӝожомыса, ӧпкельыса, синвуаськыса дыртытэк вамышъяло...Удмуртарняе ӝытаз но кӧснуналэ дасяськон мынэ «благодатной» тылэз пумитаны - черкын ӝуатӥське сутӥсьтэм, ӟеч мылкыд вайись тыл. Но со черке сюрыны туж ӧжытэз быгатэ, со понна нимысьтыз пропускъёс кулэ, но ми черклы туж матын сылӥмы. Ваньмыз бадӟым шумпотонэн, пальпотонэн тырме, шӧдӥськод кадь огъя калыклэсь мылкыдзэ. Кыӵе ке но валантэм ӟечлык пыре пушке.Паскаез правосланой оскисьёсын ӵош ми пумитамы, уйин Троицкой соборын вӧсяськыса. Огкылын вераса, та вашкала музъем вылын туж трос тунсыкоез, учкымонэз, сюлэме пыӵасез, вунонтэмез. Отын мылкыд бурдъяське но, ӝожоме но - вераны луонтэм шумпотонэн тырме быдэс йырвизь но лулпуш.Анастасия Гребина | Улон-вылон |
Виталий Пронин Удмуртиын дунтэмаз ипотека: банкъёс калыклы ӵекто сое шорлыдын 12,7 процентэн. Россиысь Банклэн сайтаз шараям лыдпусъёсъя, валля арын гинэ Удмуртиын ипотека калыклы висъяськиз шорлыдын 10,7 процентэн. Нош кылем арын сентябрь толэзе та лыдпус йылӥз 13,1 процентозь. Приволжск федерал округе пырись улосъёс пӧлын ипотека тужгес но дуно Башкортостанын (шорлыдын 12,9 процентэн), тужгес но дунтэм Оренбург улосын - 11,8 процентэн. Тунсыко: кылем ар куспын шаерамы улӥсьёслы висъямын 12 сюрс 829 учырын, валля арынлэсь 20 процентлы ятыргес. Улон сэрег басьтыны ваньзэ-ӧвӧлзэ висъямын 13 миллиард 200 миллион манет мында ипотекая кредит. Елена Тугашова Туспуктэм: utvprav.ru Теги: кредит уксё экономика | Иворъёс |
Виталий Пронин Бернат Мункачи, венгер тодосчи, пленэ сюрем удмуртъёсын ӵош. Туннэ, 29-тӥ южтолэзе 20.00 часын, фин-угор егитъёслэн огазеяськонзы (МАФУН) ортчытэ вебинар. Вотэс пыр меӵак эфирын тодосчи Виктор Денисов вералоз удмурт но коми военнопленнойёслэсь гожтыса кылем материалъёс сярысь. Нырысетӥ дунневыл ож дыръя пленэ сюрем удмуртъёс но комиос доры ветлӥзы Венгриысь, Австриысь но Германиысь тодосчиос, фонографе гожтӥзы соослэсь кырӟан-веранъёссэс, улэм-вылэмзэс. Кырӟан-веранъёсты удмурт тодосчиос Будапешт, Вена но Берлин архивъёсысь но музейёсысь люказы ни. Ӵапак соосты кылыны луоз та вебинар дыръя.- Венгриысь тодосчи Бернат Мункачи тодэ ваёнъёсаз гожтӥз вал, макем шумпотӥзы пленэ сюремъёс удмурт кылын ваземезлы, - вера Москваысь венгер культурая центрысь ужась Ольга Урасинова. - Со вакытысь тодосчиослэн ужзылы паймиськод: трос записьёс дасямын. Со нырысетӥ гожтэм удмурт куараос, макем воргоронъёс чын чебер удмурт кылын верасько! Огез 170 пала крезьгурез йыраз возе вылэм. Со пленэ сюремъёс пӧлысь аслэсьтыз ӵыжы-выжызэ Ипатий Коровинэз шедьтӥз Брангуртысь Ольга Туктарева. Оскеме потэ, мукет пленэ сюремъёслэн но ӵыжы выжыоосы шедёзы ай. Со зэмос узырлык, асьме зарни шыкысмы.Лекциез учкыны луоз mafun.clickmeeting.com/denisov/register чӧлсконъя. Со азьын регистрация пыр ортчоно луоз.Тодады вайытом, али Москваысь венгер культурая центрын ужа «Пленысь берыктэм кырӟанъёс» адӟытон. УД Теги: удмуртлык | Улон-вылон |
Виталий Пронин 30 арлы - 30 тыпы Вордӥськем нуналэзлы сӥзьыса, «Лудорвай» ар ӵоже уно ужрадъёс, фестивальёс, адӟытонъёс ортчытэ. Мар вите татчы лыктӥсьёсты? Ваньзэ сое тодӥзы-адӟизы шаерысьтымы журналистъёс. «Лудорвайын» луоз тыпы арама. Нырысьсэ Ижлэсь 17 иськеме интыяськем «Лудорвай» музей тодматэ 19-тӥ даурлэн кутсконысеныз удмуртъёслэн улэм-вылэменызы. 40 гектар вылын вань лымшор но уйпал удмуртъёслэн, ӟучъёслэн юртъеръёссы. Музейын ужасьёслэн туж потэ вылэм на кылдытэмзы бесерманъёслэсь но старообрядецъёслэсь юртъеръёссэс, но талы коньдон, пе, уг тырмы. 2009-тӥ арысен кутскыса, 3 арлы огпол музейлы 3 миллион манет висъяське вал кун юрттэт сямен. Та уксёен «Лудорвае» ас дыраз басьтӥзы трактор, мотоблок, лэсьтӥзы-выльдӥзы куд-ог пуктӥськемъёсты. Озьы инбам улэ интыяськем музей узырмиз. Но берло аръёсы сыӵе юрттэт уг ни вуы, нош коньдонтэк трос уд лэсьты. Нош, кылсярысь, Балезино ёросысь Юндаысь бесерманъёслэсь юртъерзэс татчы ваён-пуктон дунтэм уз усьы. Соин ик кун ласянь юрттэт заповедниклы мултэс ӧй луысал. Но музейын ужасьёс мылкыдзэс уг куашкато, соослэн трос малпанъёссы, проектъёссы. «Лудорвай» заповедниклэн кивалтӥсезлэн воштӥсез Ирина Вершинина верамъя, туэ соос понна туж ӵем «нырысьсэ» кыл чузъяськоз:- Ми та дырозь озьы ӧм на ужалэ вал, кылсярысь, журналистъёслы нырысьсэ пресс-тур малпамы, туннэ нырысьсэ усьтӥськоз Москваысь архитектурая Щусев нимо кун музейлэн адӟытонэз, 21-тӥ мае нырысьсэ «Та азбарлэн шудбурез» калык крезьгуро спектакльмес возьматомы, 13-тӥ-14-тӥ августэ нырысьсэ ортчоз «Гурт-fest» калыккуспо фестиваль. Туэ ик нырысьсэ кызьпу арамаямы пуктомы куала. Ӵапак сыӵе куала сылэ Татарстанысь Огырчи ёросысь Варклед-Бӧдья гуртын. Корка пуктэм потоз Москваысь архитектурая Щусев нимо кун музейысь туспуктэмъёсын, макетъёсын но пулэсь арбериосын адӟытон «Лудорвайын» усьтӥськоз шуыса вераськонъёс мынӥзы ини ар кутсконысен. Таяз арняе «Русское деревянное. Взгляд из XXI века» выставка усьтӥськиз. Та проектлэн одӥгез авторез, Москваысь архитектурая Щусев нимо музейын ужась Ольга Корчагина, адӟытонлэсь 2 валтӥсь малпанзэ шараяз:- Та выставка эшшо огпол возьматэ: писпулэсь котьмар лэсьтыны луэ, но аръёс ортчемъя писпу сисьме-быре. Туж потэ вылэм, та чеберлыкез асьмеос адӟыны, дунъяны но утьыны мед быгатомы азьланяз но. Шумпотӥсько, та выставка дорады усьтӥськиз шуыса, со понна тау кароно «Лудорвай» музейын ужасьёслы, соос - зэмос профессионалъёс. Та нуналъёс ӵоже ӵыжы-выжыос кадь луимы ини, - мылкыдзэ усьтӥз Ольга Александровна. Лаптаен шудон мылкыдэз ӝутэ.17-тӥ-21-тӥ дауръёсысь пу архитектуралы сӥзем туспуктэмъёс но арбериос зэмзэ но паймыто. Кылсярысь, 1878-тӥ арын МоскваысьС. Мамонтов меценат пуктэм мунчо. Кык этажъем чебер пу юртэз мисьтӥськон инты шуыны ым уз пыры: малпалод, та узыр адямилэн коттеджез яке выжыкылысь дворец. «Лудорвайысь» реставратор, Удмуртиысь дано строитель Дмитрий Шабалин паймемзэ ӧз ваты: та шедевръёс шоры учкыса, валаськод, макем кибашлы калык улэ Россиын. Адӟытонэз усьтонэ лыктэм культурая но туризмъя министр Владимир Соловьёв воргоронъёслы вазиськиз:- Шумпотӥсько, туннэ татын воргоронъёс трос шуыса. Та выставкаез адӟыса, соослэн писпу мерттэмзы гинэ ӧвӧл, таӵе ик чебер корка пуктэмзы мед потоз но мед пӧрмоз. Табань сие 40 сюрс адями «Лудорвайын» ваньзэ-ӧвӧлзэ 49 адями тырше, котькудӥз ас удыссэ рос-прос тодэ-быдэсъя. Татчы ар куспын 40 сюрс пала адями вуылэ. Котькудзэ кема витем куноез кадь пумитало. Кыӵе муртъёс лыкто, нянь котыкумы ик, тодӥськомы ини, шуэ музейын 20 арлэсь кема ужась Светлана Данилова. Удмурт кеносын.- Капчи мылкыдын лыктӥсь калыклэсь уд жадиськы. Нянь котӥськод-а, табань пыжиськод-а - ваньмыз ӝутске-пыже, ческыт пӧрме, кырӟаку куара но ачиз потэ кадь. Нош музее секыт мылкыдын, кунэрес тусъёсын лыкто ке, куара но ляб чузъяське, табаньмы но уг ӝутӥськы. Кунгож сьӧрысь лыктэмъёс кошкыкузы паймемзэс верало, сыӵе, пе, шуныт мылкыд кузьмаськоды тодмотэм адямиослы. Ма, ми котькуд лыктэм муртлы ӧтем кунолы кадь шумпотӥськомы, - шуэ Светлана Николаевна.Зэм но, журналистъёс ас вылазы шӧдӥзы, кызьы пумитало но куно каро «Лудорвайын». Нырысь милемлы экскурсия ортчытӥзы, собере мылкыд карисьёс кин лаптаен шудӥз, кин писпу мерттӥз. Музейлэн 30 аресэзлы сӥзьыса, татчы 30 тыпы мерттоно кариськиллям, Светлана Данилова верамъя, тыпыоссы татын вылымтэ на. Писпу мерттэм бере иворчиосты утялтӥзы удмурт сиёнъёсын. Пушнерен шыд, пӧсь табань, пешникен но кубистаен перепеч, турын-куарен парем чай туж ческыт кошкизы.«Лудорвайлэн» 30 аресэзлы сӥзем сӥё-дано ужрад ортчоз 14-тӥ гудырикошконэ «Гурт-fest» калыккуспо фестиваль дыръя, отчы туж трос калык лыктоз. Но мылкыд карисьёслы «Лудорвай» музейысь капка котьку усьтэмын.Галина Семёнова Туспуктӥз А. Горбунов Теги: Лудорваймузей | Улон-вылон |
Виталий Пронин 14-тӥ - 17-тӥ тулыспалэ Ижкарын XIX улосвылкуспо «Мужское певческое братство» фестиваль ортчоз. Конкурсэ пиосмуртъёслэн но пинал пиослэн вокал ансамбльёссы но хоръёсы пыриськозы. Фестивалез радъяло: Удмурт Элькунысь Лулчеберетъя, печатья но ивортодэтъя министерство, Ижкарлэн администрациез, Калык творчествоя элькун корка – Егитъёслэн юртсы но Удмурт Элькунлэн Крезьгуръя огинлыкез.Фестивальлэн концертъёсыз 14-тӥ — 16-тӥ тулыспалэ 18.00 часын Егитъёслэн юртазы ортчылозы, нош 17-тӥ тулыспалэ Операя но балетъя кун театрын фестиваль гала-концертэн йылпумъяськоз.Марина Баймурзина Туспуктэмез: dm-iz.com Теги: Егитъёслэнюртсы Иж Мужскоепевческоебратство | Иворъёс |
Виталий Пронин Кылем арын шаерысьтымы пиналъёс 615 пол законэз тӥязы. Валля арен ӵошатоно ке, со 27 йыртэманлы тросгес, ивортӥз МВД-ысь участковойёслэсь ужзэс радъянъя но быдэ вуымтэосын ужанъя отделлэн кивалтӥсезлэн воштӥсез Вероника Малькова. Кылем арын 1 сюрс 937 пинал учётэ басьтэмын.Со пӧлысь ӝыныез гинэ сюлмаськытӥсь югдуре шедем семьяосын уло.Туспуктӥз Максим ЕГОРОВЮыса — йыртэманы Быдэ вуымтэ нылпиос ӵемгес лушкасько. Пиналъёс мурт ваньбурез капыртыны пото шӧмаськыса: 100 йыруж быдэстэмын кудӟем йырын. Пиналъёс огазеяськыса йыртэмало. Нылпи уг дӥсьты огназ лушкаськыны, нош ӵошен кариськыса, кужмогес но, кышкасьтэм но луэ. МВД-лэн статистикаезъя котькуд 3-тӥ йыруж группаен быдэстэмын. Ижысь 17 но 15 аресъем пиос ӝегатэмын супермаркетысь лушкаськемзы понна. Уйин, ӧсэз тӥяса, пияшъёс лавкаысь виски но шоколад поттӥзы. Бӧрысь, матысь коркалэн подъездаз пырыса, сиизы-юизы. Ӧрӟияськем йыртэмасьёс уката шаплы луизы. Эшшо мукет лавкае пыризы — татысь кӧня ке блок тамак поттӥзы. Оглом ворам товарзы 10 сюрс манет тыр луиз. Табере пияшъёслы пумит уголовной ужъёс ӝутэмын. Соосты пытсэт сьӧры 5 арлы келяны быгатозы. Вероника Малькова пусъе: пинал лушкаськисьёс пӧлысь бадӟым люкетэз — школаын дышетскисьёс. Кылем арын 530 йыртэмась ӝегатэмын вал ке, пӧлысьтызы 277-ез — школьникъёс, 154-ез — ссузъёсысь студентъёс. Йыртэман сюрес вылэ султӥсьёслэн шоро-куспо арлыдзы — 16-17 арес. — Кылем арын шараямы йыртэмась группаез — 2 ар ӵоже пиналъёс законэз 24 пол тӥяллям. 15-17 аресъем пиосын кивалтӥз 18 аресъем пияш. Со, йыртэман сюрес вылэ султыкуз, быдэ вуэмын ӧй вал на. Нош табере суд кылзэ чурыт юалоз, — вераз Вероника Малькова. Лушкаськыны дышетӥз анай Нылпиосты законэз тӥян сюрес вылэ кыско бадӟымъёс но. Та учыръёсъя ӝутэмын 12 уголовной уж. Уката сюлмаськытэ мукетыз: законэз тӥяны нодъяло пиналъёслэн матысь адямиоссы. Озьы одӥг анай 15 аресъем пизэ но солэсь эшсэ лушкаськыны визьмаз, вылаз ик, курыт юонэн куноятъяз. Тодмоезлэсь банкысь картазэ кайпалтыса, отысь уксёзэ — 14 сюрс манет — банкоматысь басьтӥзы пиналъёс. Кышномуртэ кыл кутытӥзы — лушкаськон понна но, быдэ вуымтэосты йыртэманы нодъямез понна но. Озьы ке но судья амало анаез жаляз: эшшо 2 пичи нылпиосыз вань шуыса, условной амалэн 2 арлы кыл кутон сётӥз. Но кышномуртлы та визь ӧз ватса. Со судлэсь куронзэ ӧз быдэсъя, пиналъёсызлы саклык ӧз висъялля. Йыртэманэз шӧмъям пиез эшшо законэз тӥяз. Соин валче пытсэт сьӧры вуиз пияш но, колоние 1 толэзьлы келязы анайзэ но. Нош пичи пиналъёс реабилитацияя центре интыямын вал. Колониысь мозмытскыса, нылкышно семьязэ огазеяны ӧз сюлмаськы. Табере солэн анай луон правоез но таламын. Миым 290 бадӟымъёс кыл кутытэмын пиналъёсты юон сюрес вылэ кыскемзы понна. — Кылсярысь, нылпи полицие кудӟыса шеде ке, тодыны тыршиськом: кин солы юон басьтӥз, кинэн ӵош ӟамыръязы? Кылем арын 170 протокол гожтэмын вуз карисьёслы пумит — соос нылпиослы аракы вузазы. Административной кыл кутытонъя вуз карисьлы 30 сюрс манет штраф сётӥське. 2-тӥ ползэ таӵе йыртэман шараяське ке, уголовной кыл кутон лякиське — соя 11 вуз карисьлы 50 сюрс манетысен 80 сюрс манетозь тыриськон сётэмын, — вераз Вероника Малькова. Ӝыныез — ӟеч семьяосысь Экспертъёс шуо: пичи йыртэмасьёс эшшо но тросгес, вылды. Уго пиналэз кыл кутытыны луэ 14 аресысен. Озьыен, покчигес нылпиосты полиция огъя статистикае уг ватса. Сыӵе быдэ вуымтэосты профилактикая учётэ гинэ пуктыны луэ. Кылем арын 1 сюрс 937 пинал учётэ басьтэмын. Со пӧлысь ӝыныез гинэ сюлмаськытӥсь югдуре шедем семьяосын уло. Кылсярысь, 120 пиналэз опекунъёс будэто, 833 нылпилэн ӧвӧл мумыез яке бубыез. 984-ез пиналъёс будо ӟеч семьяосын. Йыртэмась эшъёссы пӧлы шедьыса, соос но кырыж сюрес вылэ султо. 1 арня ӵоже Удмуртиысь МВД ортчытӥз профилактикалы сӥзем «Подросток-группа» ужрад. Со чотын гинэ мумы-бубыос вылэ 150 протокол гожтэмын. 2012-тӥ арысен Удмуртиын ужа 59 номеро закон. Соя 18 аресозь нылпиослы уйин асьсэ понна ветлыны лэземын ӧвӧл. Октябрьысен апрель пумозь егитъёс ӝыт 22 часысен ӵукна 6 часозь ульчаын но, калыко интыосын но луыны кулэ ӧвӧл. Майысен сентябрь пумозь «комендант час» — 23 часысен 6 часозь. Озьы ке но кылем арын та законэз 1 сюрс 467 пиналъёс тӥязы. Нылпи таӵе куронэз 2-тӥ ползэ тӥя ке, кыл кутыто мумы-бубызэ. Миым 108 анай-атайёслы КоАП-ысь 5.35 статьяя тыриськон лякемын — солэн быдӟалаез 2 сюрс манетысен 3 сюрс манетозь. МВД-ысь участковойёслэсь ужзэс радъянъя но быдэ вуымтэосын ужанъя отделлэн кивалтӥсезлэн воштӥсез Вероника Малькова чакла: пичи йыртэмасьёсты валто сэзь пиналъёс. Соос та улонын азьветлӥсь луыны быгатысалзы. Но юн луон сямзэс потто мукет удысын. Елена Скворцова | Югдурез утён |
Виталий Пронин Удмуртиысь Пудо эмъянъя валтӥсь управление ивортэмъя, Россиын кышкыт югдур кылдэмын тылобурдо пыэдэн. Кылсярысь, черламын ни Татарстанысь тылобурдо вордонъя фабрикаысь курегъёс. Кышкыт вирусэн сӥль шараямын асьме шаерамы но. Тылобурдо гриппез вӧлмыто вань бурдоос.Паласькись чер Нырысьсэ тылобурдо пыэд шараямын 1878-тӥ арын Италиын, сое тылобурдо тиф нимазы. 1901-тӥ арын эскеронъёс возьматӥзы, та висёнэз вирус вӧлмытэ шуыса. Тылобурдо пыэд нимазы сое 1971-тӥ арын. Туннэ Россиын кылдэм кышкыт югдурез герӟало Ростов улосысь курка но ӵӧж вордонъя «Евродон-Юг» огазеяськонэн. Со сяна, татын ик комбикорм изон, тылобурдоослы выж лёгет поттонъя заводъёс ужало. «Евродон-Юг» огазеяськонлэн вузэз шаерамы но вуэмын. Магазинъёсысь таламын 4 сюрс 230 килограмм продукцизы. Пудо эмъянъя валтӥсь управлениысь специалист Вера Стерхова верамъя, ваньмыз со нимысьтыз камераосы ватэмын, вирус вӧлмыны медаз быгаты шуыса. Вера Стерхова верамъя, Ростовысь черлам продукция пыр ик вирус Татарстанысь «Птицекомплекс «Лаишевский» огазеяськонэ сюремын. Татын 450 сюрс тылобурдо вордо. Шараямын ни тылобурдоослэн А гриппсылэн H5 подтипез. Талэсь ог 15 сюрсэз кулэмын ни. Черлам тылобурдоез быдтыны косэмын. Пыэд одӥг тылобурдоез но уг жаля - гидысьсэ но, заводысьсэ но, тэльысьсэ но. Гӧгӧрсин (дыдык) но ӟольгыри гинэ но со вирусэн черланы, сое вӧлмытыны быгато. Лудӵӧжъёслэн но лудӟазегъёслэн висемзы ӵемысь уг адӟиськы, но вируссы пушказы улыны быгатэ. Вирус палаське кыед, курегпуз, ымысьтызы-нырысьтызы усем сиён я дыльк пыр. Одӥг тусьысь сиськон, усем тылыез кокчан, одӥг омырен шокан - чер котькызьы вӧлмыны быгатэ. Ломанн Браунэз курегпуз понна вордо.Тылобурдо пушкын вирус 1-7 нунал ӵоже лушкем пукыны быгатэ. Черлам бурдолэн тодметъёсыз: - кизьнылэ; - иземез потэ; - ӟускиез лызэктэ; - синвуэз вия; - кер-кор шока; - тылыосыз тур-пар; - шонаськыса ветлэ; - кӧтаз йӧтэ; - пузамысь дугдэ; - чыртыез но пыдъёсыз пумо. Пыэдэн черлам тылобурдоос ӵемысь быро, уго соосты йӧнатыны эмъюм малпамтэ на. Зэм, куддыр висёнлэн нокыӵе тодметъёсыз ӧвӧл. Но лушкем висись тылобурдоос туж кышкытэсь луо: кулыны но уг вормо, мукетъёссэ но черлатыса возё. Вандэм бере адӟиське: тылобурдолэн ку улаз ӵужалэс-горд пыктэм интыосыз вань, пуштӥрлыкез, быгытъёсыз вирын пазям кадь адӟисько. Утиськон амалъёс Кышкытлык вань, тылобурдо пыэд адямилы но паласькыны быгатоз шуыса. Соин ик, азбарысьтыды курег-ӵӧжъёс висё шуыса, синйылтӥды ке, соку ик ӧте пудо эмъясез. Ымнырады керттэ повязка, очки понэ, халат дӥсялэ, резина сапег кутчалэ но киостэс резина перчаткиосын ватэ. Асьтэлы висись тылобурдоез вандыны, сое сюе согыны уг яра! Сӥльзэ сиён сярысь веранэз ик ӧвӧл! Тылобурдо котыре матэктонлэсь но возиське. Юрттэт вуымтэ дыръя гинэ тылобурдо шӧез клёнкае бинялтоно. Кыедзэ но одно ик сутоно. Черлам адями висёз огшоры гриппен кадь: кызоз, кизьнылоз, ӧскоз, кӧтаз йӧтоз, кӧтыз но гадьыз висёзы, нырысьтыз вир виялоз, шуг шокалоз. Тазалыкты урод ке, соку ик вазиське эмъясьлы!http://udmdunne.ru/2017/05/pichi-purga-jorosyn-vetleh-tyloburdo-puehd/Висёнлэсь утиськон вылысь эн басьялэ тодмотэм фирмаослэсь продукцизэс, алэм азьын вузаськисьёслэсь сӥльзэс-курегпуззэс. Басьтэмзэ но сиёно кема пӧзьтэм бере гинэ. Тылобурдоосты одӥг интыын пытсаса возёно, кыре поттамлэсь возиськоно. Ӵӧж-ӟазегъёсты шуре лэзьяны уг яра. Иммунитетсэс юнматон вылысь минерал суретъёс но витаминъёс сётъяно. Тылобурдо гидэ пырыку, одно ик халат дӥсяно, ымныре маска керттоно. Сыӵе дӥсен-пыдкукен корка но мукет гидэ пыраны уг яра, сое нимысьтыз возёно, мукет дӥсьлэсь нимаз миськоно. Гидэз тазатыку, уг яра сиськыны, сыскиськыны, тамак кыскыны. Кыедзэс утялтоно арняяз ичизэ 3 пол. Сузям выжез, борддоръёсты, сюрыосты, пузан интыосты изваскаен ӵемгес маялляно. Пӧсь ву вирусэз быдтэ. Пӧйшурасьёслы но сак кариськыны косэмын. Кытын ке тылобурдо ассэ валантэм возе ке, соку ик пудо эмъясьёслы вазиськоно. Маке умойтэмзэ шӧдыку, калыкез куремын пудо эмъясьёсын герӟаськыны. Удмуртиысь Пудо эмъянъя управленилэн телефонъёсыз: 8 (3412) 33-05-11 но 8-912-053-22-75. Елена Сараматова Туспуктӥз А. Горбунов | Югдурез утён |
Виталий Пронин Шаркан ёросын «Быг-Быг» фестиваль дыръя сцена вылэ потӥзы Дэри ёросысь «Кокетка» модая школаысь пиналъёс. Соос удмурт шӧмо ас вурем дӥсьёссэс возьматӥзы. Синмаськи. Удмурт шӧмӧ вурем бичет.«Кокетка» школае ветло Дэриысь шор ёзо школаысь пиналъёс. 15 арзэ ни соосты вуриськыны, конструировать карыны дышетэ Ксения Вечканова. Солэн чырмыт сямыз ик нылъёслы вормон вае. Теория соослы школаын тырме, мынам татын практика! - шуэ дышетӥсь. Озьы нылъёс вурисько, коллекция пӧрмыто. К. Вечканова котькуд пиналэн нимысьтыз ужа. Программазы 9-тӥ классозь гинэ ке, туэ куд-ог нылъёсыз куриллям: кутэ на милемыз эшшо 2 арлы. Озьы гожтэмын вал нимысьтыз дышетскон программа. - Дӥськут вурон кема кыстӥське. Нылъёс школаям 4-тӥ классысен ветлыны кутско. Нырысь ми тодматскиськом вуриськон машинаен, собере арысь аре вуриськом юбка, штань но мукет, - вера Ксения. - Пиналъёс нырысетӥ арысеныз ик дӥськут асьсэос вуро ни, семьязэс но дӥсяло, школа форма но пӧрмыто, соослы пыӵатӥсько: адями яркытэныз мукетъёсызлэсь висъяськыны кулэ. Ксения ачиз ас вакытаз ветлэмын модая школае. Анае, пе, отчы нуиз адӟыса, вань ӟеч дӥсез вандылӥсько шуыса. Семьяяз 3-тӥ нылпи вал, акыльтӥ, пе, апайёсылэсь кылем дӥсьсэс нуллыса. Собере Ксения дышетсконзэ азьланьтӥз Москваысь сервисъя кун университетын, инженер-конструктор луиз, Дэрие дышетыны бертӥз. Ксения кадь ик, дышетэм пиналъёсыз но берытско шаерамы. - Тросэз, та школаме быдтыса, дышетсконзэс азьланьто. Кылем арын огез берытскиз, Тюменьысь университетэз йылпумъяса. Егит дизайнер табере мыным юрттӥське. Ужаны, озьыен, капчигес луиз, - шуэ Ксения. Вуоно модельеръёс ялан конкурсъёсы пыриськыло, вормыло, Дэри ёросысь «Центральный» культурая юртын одӥг ужрад но соостэк уг ортчы кадь - нылъёсты модель интые чортыло. Кыӵе гинэ дӥсь соос уг пӧрмыто! Тани удмурт шӧмо коллекцизы. Тазэ дӥсясал кадь деловой пумиськонэ мыныны, нош тазэ - сюанэ. Та дӥсьёссэс соос вуриллям Россиысь «На крыльях таланта» конкурсэ. Малпаллям но, выкройка но лэсьтӥллям, вуриллям но, пужыятӥллям но асьсэос. Мар шуод: мон озьы уг быгатӥськы! Вераны кулэ, «На крыльях таланта» конкурс ортчиз Санкт-Петербургын. Нылъёс отысь но вормонэн берытскизы. - Дӥсьёсмес вурыса ӧм вуттэ. 1 но ӝыны толэзь гинэ дырмы вал - со куспын ваньзэ малпано, вуроно, пужыятоно на. Нош кӧня книгаосын, Интернетын нылъёс бугыръяськизы, удмурт дӥсез, пужыосты дышетӥзы. Шуи соослы: асьмеос ке ӧм, кин удмурт культураез конкурсын возьматоз. Сюрес вылын ини дӥсьёсмес йылпумъям, - шуэ Ксения. - Ми конкурсэ 2 дӥсь бичет нуим вал. Огеныз коллекциенымы вормим, мукетэныз - 2-тӥ инты басьтӥм. Асьмеос асьмемын ик вожвылъяським, пӧрме. Зэм, ужзы адске. Тросэз нылъёс уг но чидало, кошко, дышетсконзы секытэн сётске. Туэ школае 22 лыктэм нылпи пӧлысь 15-ез гинэ кылизы. Лыктӥсьсэ уг улляськы, кошкиське уг возиськы, - шуэ Ксения. Уксёен гинэ секытгес. Огез коллекция, кылсярысь, усиз 7 сюрс манет тыр. Ӝынызэ сётӥз спонсор, мукетсэ - анай-атайёс. Соос нылпиоссылы туж зол юрттӥсько, - тау кылъёссэ вера дышетӥсь. Виктория Крамова Туспуктэмъёс: vk.com (Ксения Вечканова) Теги: мода | Улон-вылон |
Виталий Пронин Та нуналъёсы пӧртэм вераськонъёс вӧлмизы Венесуэлалэн президентэз Уго Чавес пумысен.Кызьы тодмо, берло дыре со Кубаын эмъяськиз лек пыктослэсь, таин валче кивалтон ужлэсь палэнскиз.Кемалась ик ӧвӧл дуннеысь СМИ-осы вӧлмиз солэн нылъёсыз вӧзын пальпотӥсь тусын туспуктэмез. Озьыен, Уго Чавеслэн тазалыкез каллен юнма? Но Панамалэн азьвыл посолэз Гильермо Кочес та нуналъёсы шараяз мукетсэ: Уго Чавеслэн йырвиымез кык толэзь талэсь азьло кулэмын ни, солэсь шоканзэ возизы искусственной аппарат вылын, но та нуналъёсы со дугдытэмын.Пӧяське-а Кочес - тодмо ӧвӧл. Угось кык толэзь ӵоже ини Чавесэз телевидение но радио пыр ӧз возьматъялэ. Венесуэлаысь кивалтӥсьёс Чавес пумысен нокыӵе ивор уг шараяло.Елена Никитина | Иворъёс |
Виталий Пронин Шаерамы вуиз «Гриппол Плюс» вакциналэн нырысетӥ партиез. 17 сюрс 870 доза быдэ вуэм муртъёслы чаклаське. Матысь дыре со элькунысьтымы больницаосы вуоз. Куарусёнлэн кутсконаз нылпиос но кӧто нылкышноос понна Удмуртие «УльтриксКвадри» вакцианлэн 223 сюрс дозаез вуиз вал ни. Грипплэсь вакцина яра поликлиникаосын яке, ӵош ужась эшъёсыныды огазеяськыса, ужан интыяды пуктыны. Огвакытэ грипплэсь но коронавируслэсь но прививка пуктыны уг яра. 1 толэзь ке но вис кароно. УД Теги: грипп | Иворъёс |
Виталий Пронин Удмурт кылэз азинтон амалъёс сярысь вераськозы дизайнеръёс, журналистъёс, крезьгурчиос, кырӟасьёс, мерлыко огазеяськонъёсысь адямиос. Пумиськонэз радъяло Йӧскалык политикая министерство, Эшъяськон юрт но «Шунды» огазеяськон. Ортчоз со 25-тӥ феврале «Лифт» штабын 19 часын. | Иворъёс |
Виталий Пронин Туэ 9-тӥ Мае но радъяськозы пӧртэм ужрадъёс. Кылсярысь:9 часын Ижысь Ялан ӝуась тыл дорын буре ваёзы ожын бырем солдатъёсты.10 часын Шор площадьын кутскоз парад.11 часысен 16 часозь Наговицын ульчаын, К. Герд нимо музей но Правительстволэн юртэз вискын "На привале Победы" шулдыръяськон луоз.11 час 30 минутэ Эшъяськонлы сӥзем 65-тӥез эстафета.14 часысен 21 часозь Шор площадьын шулдыр мылкыд кузьмалозы "Айкай", "Италмас", озьы ик филармониысь кырӟасьёс.16 час 30 минутысен 19 час 30 минутозь - Правительстволэн юртэз дорын гала-концерт.10 часысен 21 часозь Иж тымет дорын кырӟанъёслы сӥзем конкурс, мотопробег, тунсыко ӵошатсконъёс.17 часысен Эшъяськон монумент дорын городысь нылпи коллективъёс концерт возьматозы.21 часын Иж тымет дурын фейерверк.13 часысен Ижысь вань ёросъёсын но паркъёсын шулдыръяськонъёс ортчозы.Валентина Кутузова Туспуктэм: 9maya.ru Теги: 9-тМай Быдымож | Иворъёс |
Виталий Пронин Быги гурт«Фин-угор дуннелэн лулчеберетъя шоркарез» проектэ пыриськыны мылкыд карисьёслэсь заявкаоссэ кутон вакыт ортчиз. Та программалэсь ужзэ радъя Фин-угор егитъёслэн калыккуспо ассоциацизы (МАФУН).Калыккуспо программае пыриськизы Казым, Кышик черкогуртъёс но Русскинская гурт (Ханты-Мансийск автономной округ), Обиница гурт (Эстония), Семилей черкогурт (Мордовия), Быги гурт (Удмуртия), Вешкелица черкогурт (Карелия), Ыб гурт (Коми Элькун).Радъясьёслэн малпамзыя, заявкаос рос-прос дасямын, соин жюрилы вормисез бырйыны капчи уз луы.Туспуктэмез: vk.com Теги: МАФУН | Иворъёс |
Виталий Пронин А. Исаев ????Семья - котькуд адямилэн улоназ валтӥсез луэ. Анай-атай бордын нырысетӥ вамышъёс лэсьтӥськом, азинскиськом. Семьяын валаны луэ, мар со яратон, ог-огдэ валан, ог-огед понна сюлмаськон. Ваньдэс ӟечкыласько таӵе шуныт, сайкыт нуналэн. Сӥзисько семьяостылы яратон, шуд, дэлет. Ог-огдэс дунъялэ но огкылысь улэ! Уте асьтэдыз но семьяостэс! | Иворъёс |